Mahsala thakuraaru vumun Victory ah adhabu bodu kohfi\nމައްސަލަ ތަކުރާރުވެ ވިކްޓަރީއަށް އަދަބު ބޮޑުކޮށްފި\nވިކްޓަރީގެ ޗެއާމަން އިބްރާހިމް ނާޝިދާއި ކުލަބުގެ ބޯޑް މެންބަރު އަހްމަދު ރިޔާޒު\nއެންމެ ފަހުން ކުޅެން އޮތް ދެ މެޗު ނުކުޅެ ދޫކޮށްލި ވިކްޓަރީ ސްޕޯޓްސް ކުލަބުން މައްސަލަ ތަކުރާރު ކުރުމުން އެ ޓީމަށް ދިން އަދަބު އެފްއޭއެމުން ބޮޑު ކޮށްފި އެވެ.\nދިވެހި ޕްރިމިއާ ލީގްގައި އެންމެ ފަހުން ކުޅެން އޮތް ދެ މެޗު ކަމަށްވާ، ށ. ފޯކައިދޫ އަދި ޔުނައިޓަޑް ވިކްޓަރީއާ ދެކޮޅަށް ކުޅެން އޮތް މެޗަށްވެސް ވިކްޓަރީގެ ޓީމު ހަމަ ނުކުރެވުނެވެ. އެ މައްސަލަ އެފްއޭއެމްގެ ޑިސްޕލިނަރީ ކޮމިޓީން ބެލުމަށް ފަހު ނިންމި ގޮތް މީޑީއާއަށް ހާމަ ކުރުމަށް އެފްއޭމުން ނެރުނު ރިޕޯޓްގައި ބުނެފައި ވަނީ ދިވެހި ޕްރިމިއާ ލީގްގެ 2019 ގެ ގަވާއިދުގެ 11.4 މާއްދާއަށް ރިއާޔަތް ކުރުމަށް ފަހު އެފްއޭއެމްގެ ޑިސޕްލިނަރީ ކޯޑުގެ 32 ވަނަ މާއްދާގައިވާ ގޮތުން ކުށް ތަކުރާރު ކުރުމުން 50 ޕަސަންޓް އިތުރުވާ ގޮތުގެ މަތިން ވިކްޓަރީ ޖޫރިމަނާ ކޮށްފައިވާ ކަމަށެވެ. އެހެންނަމަވެސް ޖޫރިމަނާ ކުރި އަދަދެއް ރިޕޯޓްގައި ހިމަނާފައި ނުވެ އެވެ.\nލީގްގެ ފުރަތަމަ ބުރުގައި ކުލަބު ގުރީން ސްޓްރީޓާ ދެކޮޅަށް ކުޅެން އޮތް މެޗަށްވެސް ވިކްޓަރީގެ ޓީމު ހާޒިރު ވެފައެއް ނުވެ އެވެ. އެ މެޗު ދޫކޮށްލުމުން، ޑިސިޕްލިނަރީ ކޮމިޓީން ނިންމާފައި ވަނީ ގުރީން ސްޓްރީޓަށް ތިން ޕޮއިންޓާއި ފައިދާ ދެ ގޯލް ދިނުމަށް ފަހު ވިކްޓަރީ 40،000 ރުފިޔާއިން ޖޫރިމަނާ ކުރުމަށެވެ.\nބެލެވޭ ގޮތުގައި، އެންމެ ފަހުން ކުޅެން އޮތް ދެމެޗު ދޫކޮށްލުމުންވެސް ފޭސް ވެލިއުގެ ޖޫރިމަނާގެ އަދަކީ 40،000 ރުފިޔާ އެވެ. އެއަށް 50 ޕަސަންޓް އިތުރު ކުރުމުން ކޮންމެ މެޗަކަށް ޖޫރިމަނާގެ ގޮތުގައި 60،000 ރުފިޔާ ވިކްޓަރީ ދައްކަން ޖެހޭނެ އެވެ. އެހެން ކަމުން ދެ މެޗު ދޫކޮށްލުމުން ޖޫރިމަނާގެ ގޮތުގައި 120،000 ރުފިޔާގެ ޖޫރިމަނާއެއް ވިކްޓަރީ އަންނާނެ އެވެ.\nވިކްޓަރީގެ ހާލަތު ރަނގަޅު ކުރުމަށް އެ ޓީމުގެ އެންމެ އިސްވެރިން އެކަށީގެންވާ މަސައްކަތްތަކެއް ކުރާތަނެއް ނުފެނެ އެވެ. މިދިޔަ ސާފް ޗެމްޕިއަންޝިޕް 18 އަހަރުން ދަށުގެ މުބާރާތުގައި ވިކްޓަރީގެ ބައެއް ކުޅުންތެރިން ޒުވާން ގައުމީ ޓީމުގައި ހިމެނޭތީ ޓީމު ހަމަ ކުރުމުގައި ގޮންޖެހުން ހުރި ކަމަށް އެ ޓީމުން ބުންޏެވެ. ގައުމީ 19 އަހަރުން ދަށުގެ ޓީމު މުބާރާތް ނިންމާފައި މާލެ އައިތަންވެސް މިހާރު 15 ދުވަސް ވެއްޖެ އެވެ.\nލީގްގައި، މިރޭ ވިކްޓަރީ ނުކުންނާނީ ފ. ނިލަންދުއާ ދެކޮޅަށެވެ. މިރޭގެ މެޗަށްވެސް ވިކްޓަރީގެ ޓީމު ހަމަވާނެ ކަމުގެ ޔަގީން ކަމެއް ނެތެވެ.\nވިކްޓަރީން ނާޝިދު އިސްތިއުފާ ދޭން ގޮވާލައިފި\nސަސްޕެންޑް ކުރީ ވަކިކަމަކަށް އަމާޒު ކޮށްގެން: ވިކްޓަރީ


ބަލި މީހުން ހެއްވަން މިޑޮކްޓަރު ނެށި ނެށުން ދަސްކުރަން، ރިތިކް ރޯޝަން ވެސް ބޭނުން ވެއްޖެ – Dhen.mv\nމަރްޔަމް ވަޙީދާ October 19, 2020 - 9:33 pm\nކޮވިޑް-19 ގެ ސަބަބުން އެތައް ބައެއްގެ ދިރިއުޅުން ބަދަލުވެ، ކޮންމެ މީހަކު ވެސް އެބަޔަކު އެންމެ ކުރާ ހިތްވާ ކަންތައްތަކެއް ކުރުމަށް މިވަނީ ފުރުސަތު ވެސް ލިބިފައެވެ. މިފަދަ ފުރުސަތެއް ނުލިބި ތިބި ބަޔަކީ ހަމައެކަނި ކޮވިޑާ ހަނގުރާމަ ކުރުމަށާއި ބަލި މީހުންނަށް ފަރުވާ ދިނުމުގައި އަވަދިނެތި އުޅޭ ސިއްޙީ ޚިދުމަތްތެރީންނެވެ.\nއެފަދަ ޚިދުމަތްތެރީން ދުވާލަކު 18 ގަޑިއިރާއި 20 ގަޑިއިރާ ދެމެދުގެ ވަގުތަކަށް މަސައްކަތް ކުރެއެވެ. ވަރުބަލި ކަމަށް ވެސް ނުވިސްނައެވެެ.\nނަމަވެސް ދާދި ފަހުން އިންޑިއާގެ ޑޮކްޓަރެއްގެ ހުނަރުވެރި މޮޅު ނެށުމުން މިވަނީ އެތައް ބައެއްގެ ސަމާލުކަން ހޯދާފައެވެ. އާސަމްގެ ސިލްޝާ މެޑިކަލް ކޮލެޖު ގެ އީއެންޓީ ސަރޖަން ކަމަށްވާ ޑރ. އަރޫޕް ސެނާޕަޓީ، ކޮވިޑް-19 އަށް ފަރުވާ ހޯދަމުންދާ ބަލިމީހުން ހެއްވުމަށް ކޮންމެ ދުވަހަކު އެމީހުން ކުރިމަތީގައި ނަށައެވެ.\nޑރ. އަރޫޕް ބުނެފައިވާ ގޮތުގައި އޭނާއަކީ ކުރިން ވެސް ނެށި މީހެކެވެ. ހޮބީ އެއްގެ ގޮތުން ބައެއް އާއިލީ ހަފްލާތަކުގައި ވެސް އޭނާ ނެށިއެވެ. އެހެންކަމުން އެހުނަރު އޭނާގެ ކިބައިގައި ހުރެއެވެ.\nޑރ. އަރޫޕް ގެ ނެށުން ފެނިފައި އުފާވީ ހަމައެކަނި ބަލި މީހުންނެއް ނޫނެވެ. އޭނާ ޑާންސް ކުރަނިކޮށް ނަގާފައިވާ ވީޑިއޯއެއް މީސް މީޑިއާއިން ފެނިގެން ބޮލީވުޑްގެ މަޝްހޫރު އެކްޓަރ އަދި އެހާމެ ރީތިކޮށް ނެށުންތެރިޔާ، ރިތިކް ރޯޝަން ގެ ތަރުހީބު ވެސް ޑރ. އަަރޫޕް އަށް ވަނީ ލިބިފައެވެ.\nރިޕޯޓުތަކުން ބުނާ ގޮތުގައި ޑރ. އަރޫޕް ގެ ވީޑިއޯ ހިއްސާ ކުރަމުން ރިތިކް ބުނެފައިވަނީ އޭނާގެ ނެށުންތައް ދަސްކުރަން ބޭނުންވާ ކަމުގައެވެ.


ވެކްސިން ފުރިހަމަ ކުރުމުން ދަތުރު ކުރުމަށް ދިން ލުއިތައް މެދުކަނޑާލައިފި | Sangu News\nވެކްސިން ފުރިހަމަ ކުރުމުން ދަތުރު ކުރުމަށް ދިން ލުއިތައް މެދުކަނޑާލައިފި\n4 މެއި 2021 - 09:45\nވެކްސިންގެ ދެ ޑޯޒު ފުރިހަމަ ކުރުމުން ދަތުރު ކުރުމަށް ދިން ލުއިތައް މެދުކަނޑާލައިފިއެވެ.\nކޮވިޑް-19 އިން ދިފާއުވުމަށް ރާއްޖޭގައި މިހާރު ދެ ޑޯޒް ޖަހާފައިވާ މީހުންގެ އަދަދު ލައްކައަށްވުރެ ގިނަ އެވެ. ވެކްސިން ފުރިހަމަ ކޮށް 14 ދުވަސް ހަމަވުމުން ކަރަންޓީން ނުވެ ރަށްރަށަށް ދެވޭނެ އުސޫލެއް އެޗްޕީއޭއިން އޮތީ އިއުލާނުކޮށްފައެވެ.\nމި ނިންމުމަށް އަމަލުކުރަން ފެށުމަށް ހަމަޖެހިފައިވަނީ މި މަހުގެ ފަސްވަނަ ދުވަހުން ފެށިގެން މި މަހުގެ 15 ގެ ނިޔަލަށެވެ. މި ފިޔަވަޅުތައް އަޅާފައިމިވަނީ ކޮވިޑް ފެތުރުން އިންތިހާ އަށް އިތުރުވެފައިވާ ދަނޑިވަޅެއްގައެވެ.


Beyru Sifain Medhuverikoh Raees Hayyaru Kuran Jehidhaane Kamuge Inzaaru Dheefi - Vaguthu\nބޭރު ސިފައިން މެދުވެރިކޮށް ރައީސް ހައްޔަރުކުރަން ޖެހިދާނެކަމުގެ އިންޒާރު ދީފި\nމިނިވަންދުވަހުގެ ރަސްމީ ޖަލްސާގައި ރައީސް ޔާމީން ވާހަކަފުޅު ދައްކަވަނީ – ފޮޓޯ: ރައީސް އޮފީސް\nބޭރުގެ އަސްކަރީ ބާރުތައް ބޭނުންކޮށްގެން ރައީސުލްޖުމްހޫރިއްޔާ އަބްދުﷲ ޔާމީން ހައްޔަރުކުރަން ޖެހިދާނެ ކަމުގެ އިންޒާރު، ރައްޔިތުންގެ މަޖިލީހުގެ ތިމަރަފުށީ ދާއިރާގެ މެމްބަރުކަމުން ވަކިކޮށްފައިވާ މުޙައްމަދު މުސްތަފާ ދެއްވައިފިއެވެ.\nމުސްތަފާ މިގޮތަށް ވިދާޅުވެ އިންޒާރު ދެއްވާފައި ވަނީ މިއަދު އޭނާ ކުރެއްވި ޓްވީޓެއްގައެވެ. އެ ޓްވީޓުގައި މުސްތަފާ ވިދާޅުވީ، ރައްޔިތުންގެ ނިންމުން ޤަބޫލުނުކޮށްފި ނަމަ އެމެރިކާގެ އަސްކަރިއްޔާ މެދުވެރިކޮށް ރައީސް ޔާމީން ހައްޔަރުކުރަން ޖެހިދާނެ ކަމަށެވެ. އޭނާ ވަނީ ރައްޔިތުންގެ ނިންމުމަށް ތަބާވުމަށް ރައީސަށް ގޮވާލާފައެވެ.\n"ރައްޔިތުންގެ ނިންމުން ޤަބޫލުނުކޮށް ރައްޔިތުންނަށް ގޮންޖައްސަވަންޏާ، ޔޫއެސްއޭ މިލިޓަރީ މެދުވެރިކޮށް ރައީސް ޔާމީން ހައްޔަރުކުރަން ޖެހިދާނެ..! އެހެން ނޫނީ މިހާރުން މިހާރަށް ތިޔަ ހިންގާ ނާތަހުޒީބު އަމަލުތައް ހުއްޓާލާ ހަމަޔާ އިންސާފަށް ރުޖޫއަވޭ..! ރައްޔިތުންގެ ނިންމުމަށް ތަބާވޭ..!" މުސްތަފާގެ ޓްވީޓުގައި ވެއެވެ.\nމި ޓްވީޓުގައި މުސްތަފާ ވަނީ މިއަދު ވެލާނާ އިންޓަނޭޝަނަލް އެއާޕޯޓަށް ޖެއްސި އިނގިރޭސި އަސްކަރީ މަތިންދާ ބޯޓެއްގެ ފޮޓޯތަކެއްވެސް ހިމަނާފައެވެ.\nRahyithun ge ninmun gaboolu nukoh Rahyithunnah gon jahsavanyyaa, USA Military medhu veri koh RYameen Hayyaru kuran jehidhaane..! Ehen noonee Mihaarun mihaarah thiya hingaa naa thahuseebu amaluthah huhtaalaa hamayaa insaafah rujooa vey..! . Rahyithunge ninmumah thabaavey..! pic.twitter.com/Wj0hg8sC7U\n— Mohamed Musthafa (@Thimarafushi) October 19, 2018\nއެމެރިކާގެ އަސްކަރިއްޔާ މެދުވެރިކޮށް ރައީސް ހައްޔަރުކުރަން ޖެހިދާނެ ކަމަށް މުސްތަފާ ވިދާޅުވެފައި ވާއިރު، އޭނާ ވަނީ މިއަދު ރާއްޖެއަށް އައި އިނގިރޭސި އަސްކަރީ މަތިންދާ ބޯޓުގެ ފޮޓޯތައް ޢާންމުކުރައްވާ، އެއީ އެމެރިކާގެ އަސްކަރީ ބޯޓުތަކެއް ކަމަށް ކުރިން ވިދާޅުވެފައެވެ. އޭނާ ވިދާޅުވެފައި ވަނީ، އެއީ އެމެރިކާގެ އެއާފޯސް ކަމަށާއި، އެ ބޯޓު މާލޭ ވައިގެ ސަރަޙައްދުގައި މިހާރު ހަރަކާތްތެރިވަމުންދާ ކަމަށެވެ.\nއަދި ރައީސް ޔާމީން "މާބޮޑަށް ތެޅެންޔާ މީގެ ބޯޓަކަށް ލާފަ ފުރުވާލަން ޖެހިދާނެ..!" ކަމަށާއި، ރާއްޖޭގެ ޖުޑީޝަރީއަށް ބިރު ނުދެއްކުމަށް މުސްތަފާ ވަނީ ގޮވާލާފައެވެ. މި ޓްވީޓުތައް މިއަދު މުސްތަފާ ކުރައްވަމުން މި ގެންދަވަނީ، ފާއިތުވެދިޔަ ދުވަސްތަކުގައި ރާއްޖެއަށް ބޭރުގެ ސިފައިން އަންނަން އުޅޭކަމަށް ދޭހަވާ ފަދަ ގޮތަކަށް އޭނާ ގިނަ ޓްވީޓުތަކެއް ކުރައްވާފައި ވަނިކޮށެވެ.\nއެގޮތުން އިދިކޮޅު ފަރާތްތަކުން ނޭދޭފަދަ ގޮތަކަށް ރާއްޖޭގެ ސިޔާސީ ކަންކަން ކޮށްފިނަމަ، ބޭރުގެ އަސްކަރީ މަނަވަރުތަކާއި ޖެޓުތައް ތިބީ "ސްޓޭޑުބައި"ގައި ކަމަށް އޭނާ ކުރިން ވިދާޅުވެފައި ވެއެވެ. މުސްތަފާ އިއްޔެ ވިދާޅުވެފައިވާގޮތުގައި ބޭރުގެ ޤައުމުތަކަށް ރައީސް ޔާމީން ދަތުރުކުރައްވާ ފްލައިޓަކަށް ނުވަދެވޭނެކަންވެސް މިހާރު ވަނީ އަންގާފައެވެ.\nއޮކްޓޯބަރ 19, 2018 17:46\nތިކަން ކުރަން މާ ލަސްވއްޖެ. މިމުސީބާތުން އެބަ އަރައިގަންނަން ޖެހޭ\nއޮކްޓޯބަރ 19, 2018 18:19\nމަމީ ޔޫައެސް ކޮމާންޑަރު\nއޮކްޓޯބަރ 19, 2018 18:21\nއޮކްޓޯބަރ 19, 2018 18:24\nބަލަ ލަނޑަޔާ މީ 21ވަނަ ޤަރުނޭ. ބިރުދެއްކުމެއްވެސް ގެއްލުމެއް އެއްވެސް މީހަކަށް ދިނުމެއް އިސްލާމް ދީނަކުނޯވޭ. ނެނގޭ ކްރިޔަސްޓިޔަން ދީނުގަ އޮންނަ ގޮތެއް.\nއޮކްޓޯބަރ 19, 2018 18:33\nލަނޑާ މުސްތަފާ އަށް ކެނޑޭނީ އަނގަފޮނި\nއޮކްޓޯބަރ 19, 2018 19:11\nާތިބޯޓް ހިފަހައްޓަން ކޯޓުން އަމުރެއްނެރެންވީ ؟ އެއިރުން ބޯޓެއްލިބުނީ؟\nއޮކްޓޯބަރ 19, 2018 19:17\nމިރާއްޖޭގެ ޙާލަތު އެހައި ދަށު ދަރަޖައިގެ ޙާލަތަކަށް ވެއްޓިގެން ހިނގައިދާނެ ކަމަށް ޤަބޫލު ނުކުރެވެއެވެ.\nމިހާދަ ބަލާބޮޑު މީހެކޭދޯ ބޭރުސިފައިން ގެނެސް ގެންވެސްވީ ކަލޭހައްޔަރުކުރަން\nގޮނޑިގެއްލުނީމާ މޮޔަވީހެން ހީވަނީ. ޙޭޖެހޭ މީހުން ދައްކާކަހަލަ ވާހަކައެއްނޫން މިޙާރު މުއްތަފާބޭ ދައްކަނީކީ! މުއްތަފާބެއަށް ހެޔޮ ވިސްނުމާއި ރަޙްމަތް ލައްވާށި! އާމީން!\nއޮކްޓޯބަރ 19, 2018 19:56\nކަލޯ މުސްތަފާ، މީ ތިމަރަފުއްޓައް ޔާމިން ގައްސާނުގޮވައިގެން ދިޔައީމަ ގުންޑާއިންނެރިގެން އޮއްގާއުކާ ނެރުމަތިބެއްދިޔަސް މިހާރު އެކަމެއްނުވާނެ. ރ.ޔާމީނަކި ރައްޔިތުންގެ ވޯޓުން ފަސްއަހަރު މުއްދަތައް ހޮވާފަހުރި ރައީސް. މޑޕ ވޯޓުވަގުން ކިތަންމެ ފުއްޕިއަސް އެއްކަމެއްވެސް ނުކުރެވޭނެ. ކިތަންމެގުންޑާއިން ގޮވައިގެން އުޅުނަސް ތިމަރަފުށީ ވޯޓުވަގު ސަރީފް ކުރިވައްކަން މާލަސްތަކެއްނުވެ ފަޅާއަރާނެ. އެކަމެއް ނުހުއްޓުވޭނެ.\nއޮކްޓޯބަރ 19, 2018 20:02\nޓެރަރިޒަމްގެ ކުށުގައި މުސްޠަފާ ހައްޔަރުކުރަން ސިފައިންނަށް އަދިވެސް ލާޒިމު ނުވޭބާ!\nއޮކްޓޯބަރ 19, 2018 20:06\nމި ގައުމަށް ހިދުމަތްކުރާ އެންމެން ޖަލަށް ލާންވީނު\nއޮކްޓޯބަރ 19, 2018 20:15\nމީނާ އަށް ވެރިކަން ކުރެވެނީ އަބަދުވެސް މީހުންގެ އެހީއާއެކު. މިވަރު ބަލިކަށި ބައެއް ވެރިކަމަށް މިއައީ.\nރޭގަ އިއްވި ޤަރާރު\nއޮކްޓޯބަރ 19, 2018 20:45\nތިވާނީ ރޭގައި ޕޕމ ގެ މުޒާހަރާގެ، ބިޔަ ލަޝްކަރުގެ އިއްތިފާޤުން މުޢާޒު ފާސް ކުރި ވަރުގަދަ، ޤަރާރުގެ ސަބަބުން މުޞްތަފާބެ ކޯފާވީ ކަމަށެވެ.\nއޮކްޓޯބަރ 19, 2018 20:50\nމި މުސްތަފާ އަތުން ދިވެހި ރަށްވެހިކަން އަތުލާފަ އެމެރިކާ ރައްޔިތެއް ގޮތުގަ ޖަހާދީބަލަ. ރާއްޖެ ކަންކަން ނިންމަންވާނީ ރާއްޖޭ މީހުން. އެަމެރިކާ އަކުން ނޫން. ސިޔާސީގޮތުން ވެސް އަދި އެހެން ގޮތްގޮތުން ބަލާއިރުވެސް އެމެރިކާއޭ ދެނޭވާދޭތެރެ އަކުން ގޮވާފަތި އަރުވާ ފޮނު ވަރަށް ސޮޑު. ޔާމީނާ ދެކޮޅައް ހަމަ ގައިމުވެސް އެއްލައްކަ ވޯޓު އެޅި ކަމައް ނަތީޖާއިން ދައްކާ. ގޮތްގޮތް ހުންނާނެ އެމެރިކާ ނޫންވެސް. މުޅި ދުނިޔޭގަ ފަސާދަ އުފައްދަމުން ދުވާ ބައެއް އެމެރިކާތީ. އެވަރެއް ނެތިގެން އިންސާފު ގާއިމް ކުރަން އެމެރިކާ ގޮވަިގެން މި އަންނަނީއޭ ތި ގޮވަނީ. އަމުދުން އިސްލާމަކައް ވެ ހުރެ ލަދުގަންނަން ޖެހޭނެ ތިހެން ކިޔާފަ ފެލިއަރުވަން.\nއޮކްޓޯބަރ 19, 2018 21:06\nތިމަރަފުށީ ބޮޑު ސޯޅަ ، ހައްޔަރުކުރޭ..\nއޮކްޓޯބަރ 19, 2018 22:22\nކަލޯމެންނަށް ތަންދޮރު ނޭގެނީ ހަމަ. ޑިކްޓޭޓަރުންނަކީ ދުނިޔޭން އަބަދުވެސް ހަރުކަށި އަދަބު ދޭބަޔެއް. ޕެނަމާގެ ޑިކްޓޭޓަރުވެސް އެމެރިކާ ސިފައިންގެ މިކަހަލަ ބޯޓެއްއައިސް ހައްޔަރުކޮށްގެން ގެންދިޔައީ. ކަލޯމެން ކޮންދުނިޔެ އެއްގަ ތިއުޅެނީ. ޖާހިލުވީމާ ތަންދޮރުނޭގެނީ ދެން ގޮވާނީ ދީނޭ ގައުމުގެ ދާހިލީކަންކަމުގެ ތެރެއަށް ބޭރުގެ ނުފޫޒް ފޯރުވަނީއޭ.\nއޮކްޓޯބަރ 19, 2018 22:53\nކަލޭ ތީ ކާކުތަ ހޭބަލި ނުވެބަލަ މުސްތަފާ، ކަލޭ ތީ ފެއްސެއް ރަތެއް ވަކި ނުވާ ބީތާ އެކޭ\nމުސްތަފާ މޮޔަފުޅު ވީތޯ؟ދެ ކަންފަތަަަައް ތިމަރަަ ބަރި އެލުވަން\nއޮކްޓޯބަރ 20, 2018 09:31\nހަމަޖެހުމާއި ހިމޭންކަމަކީ، އެބައެއްގެ ހިންމަތާއި މިންނަތުން ހޯދައި ލިބިގަނެވޭނެ ކަންކަމަށްވާއިރު، ނާމާންކަމާއި ބިރުވެރިކަމަކީ އެއްވެސް ބަޔަކު އިންތިޒާރު ކުރާނެ ކަންކަމެއްނޫނެވެ. ޞުލްޙަވެރި މުޒާހަރާތަކަށް ފުރުޞަތު ނުދެއްވުމުންވެސް ނާމާންކަމާއި ބިރުވެރިކަމަށް މަގުފަހިވެއެވެ. އިރާދަކުރެއްވިއްޔާ އިބޫގެ ސަރުކާރަކީ، ކަރުނަގޭހުގެ ސަރުކާރަކަށް ނުވާނެއެވެ.\nއޮކްޓޯބަރ 20, 2018 12:28\nތީނައަށް ކުރެވޭނެކަމަކީ އޮޅިގެން ބަޓަނަށް އޮއްބާލުން،،،މުސްތަފާބޭ ހައްޔަރުކުރަންވީ،\nއޮކްޓޯބަރ 21, 2018 01:57\nމުސްތަފާބެ ގޮނޑި ގެއްލުނީމަ މޮޔަގޮވަނީ. މުސްތަފާބެ ހަޔަރު ކުރޭ. މުސްތަފާބެއަކީ ބޮޑު ޓެއިރިސްޓެ. އަހަރެން ގޮވާލަން މުސްތަފާބެ ވީހާވެސް އަވަހަކައް ހަޔަރު ކުރަން.\nއޮކްޓޯބަރ 21, 2018 20:51\nބޭރު ސިފައިން މެދުވެރކޮށް ތިމަރަ އަޅަން ފެންނަނީ.


Hiyaa flat thakah june mas nimumuge kurin vadheveyne – Iru\nކުރީގެ ނައިބު ރައީސް ޖިހާދަށް ކުރާ ދައުވާގެ ޝަރީއަތް މާދަމާ!\nމީރާ އާއި އެންސީބީ އާ ދެމެދު އެއްބަސްވުމެއް\nހިޔާ ފްލެޓްތަކަށް ޖޫން މަސް ނިމުމުގެ ކުރިން ވަދެވޭނެ\nހިޔާ ފްލެޓްތަކަށް ޖޫން މަސް ނިމުމުގެ ކުރިން ވަދެވޭނެ ކަމަށް ހައުސިންގ ޑިވެލޮޕްމަންޓް ކޯޕަރޭޝަން އެޗްޑީސީން ވިދާޅުވެއްޖެއެވެ. ކޯވިޑްގެ ހާލަތާ ގުޅިގެން ދަތިތައް އުޅޭތީ، ހުރިހާ ލިސްޓްތަކުގެ ގުރުއަތުނެގުން އަދި ނިމިފައެއް ނުވެއެވެ.\nހައުސިންގ ޑިވެލޮޕްމަންޓް ކޯޕަރޭޝަން އެޗްޑީސީގެ މެނޭޖިން ޑިރެކްޓަރ ސުޙައިލް އަޙުމަދު ވިދާޅުވީ ހިޔާ ފްލެޓްތައް ދިނުމުގެ ކުރިން، ސަރުކާރުން ނިންމަންޖެހޭ މަސައްކަތްތައް ޖޫންގެ ނިޔަލަށް ނިންމާ ފްލެޓްތައް ހަވާލުކުރާނެކަމަށެވެ. މައިގަނޑު ބޮޑު މަސައްކަތެއްގެ ގޮތުގައި މިވަގުތު ކުރިއަށްދަނީ ފްލެޓްތަކަށް ކަރަންޓުލުމުގެ މަސައްކަތެވެ.\nހިޔާ ހައުސިންގ މަޝްރޫޢުގައި ހިމެނެނީ ޖުމްލަ 6720 ހައުސިންގ ޔުނިޓެވެ. ހިޔާ ފްލެޓްގައި، ލިބޭ ފްލެޓް ނަންބަރު ކަނޑައެޅުމަށް މިހާތަނަށް ގުރުއަތުލުން ކުރިއަށްގެންދިޔައީ 5603 ޔުނިޓްގެއެވެ. އެއީ އޭރު އެޗްޑީސީއަށް ހައުސިންގ މިނިސްޓްރީން ފޮނުވާފައިވާ ލިސްޓްތަކެވެ.\nބާކީ 1117 ޔުނިޓް ލިބުނު މީހުންގެ ތެރެއިން އިތުރު މީހުންގެ ނަންތައް މިހާރު އެޗްޑީސީއަށް ލިބިފައިވާ ކަމަށް ސުހައިލް ވިދާޅުވިއެވެ. ނަމަވެސް ކޯވިޑް-19ގެ ފިޔަވަޅުތަކާ ގުޅިގެން، އޮފީސްތަކުގެ މަސައްކަތަށް އައި ބަދަލާ އެކު ގުރުއަތުނެގުން ކުރިއަށްގެންދިއުމަށް ދަތިވާތީ، އެޗްޑީސީންވަނީ މިލިސްޓްތަކުގެ ގުރުއަތު ނެގުން ފަސްކޮށްފައެވެ. ގުރުއަތުނަގާ ތާރީޚުތައް ކަނޑައެޅުނުހާ އަވަހަށް އެކަން އިޢުލާންކުރާނެ ކަމަށް ސުޙައިލް ވިދާޅުވިއެވެ.\nހިޔާ ފްލެޓްތަކަކީ2ކޮޓަރީގެ އެޕާޓްމަންޓްތަކެވެ. ފްލެޓްތަކުގެ އަގުގެ ގޮތުގަ ސަރުކާރުން ކަނޑައަޅާފައިވަނީ މަހަކު 7500ރުފިޔާއެވެ.


Mahsala obenee, Ali Waheed ah thaureefu ohenee!\nމައްސަލަ އޮބެނީ، އަލީ ވަހީދަށް ތައުރީފު އޮހެނީ!\nރާއްޖޭގައި ސިޔާސީ ގޮތުން އެންމެ "ފަލަ" ބޭފުޅުންނާއި އެންމެ ގަދައަށް ފައިސާ ދައުރުވާ ވަރުގަދަ ޖަމިއްޔާ ޖަމާއަަތްތަކުން މި ފަހުން ޓޫރިޒަމް މިނިސްޓަރު އަލީ ވަހީދުގެ ދިފާއުގައި ތެދުވާން ޖެހުނީ، އެ ފަންތީގައި އާންމުކޮށް އޮއްބާލާފައިވާ ވާހަކައެއްގެ ކުރިއެއް ފެޅުމާ ގުޅިގެނެވެ. ރިސޯޓު މުވައްޒަފުންނަށް ދޭ ސާވިސް ޗާޖު ކުޑަވުމާއި އެ އިނާޔަތް މަހުން މަހަށް ނުދޭ ކަމުގެ ޝަކުވާގެ އަޑު ގަދަވާން ފެށުމުންނެވެ.\nނޫސްވެރިން ކުރިމަތީ އަލީ ވަހީދު ވިދާޅުވި ވާހަކަ އެބަ އޮތެވެ. އެ ވާހަކަ ވަރަށް ސާފެވެ؛ މިނިސްޓަރު ވިދާޅުވި ގޮތުގައި ސާވިސް ޗާޖާ ގުޅޭ ގޮތުން ކުރާ ޝަކުވާއަކީ ރިސޯޓުން ކަނޑާލުމުން ދައްކާ ބަހަނާ އެކެވެ. އަދި އެ ވާހަކަތައް ދައްކަނީ ފޭކު އެކައުންޓުތައް ހަދައިގެން އުޅޭ ބައެކެވެ. ރާއްޖޭގެ ރިސޯޓުތަކުން މުވައްޒަފުންނަށް ސާވިސް ޗާޖުގެ ގޮތުގައި ދެނީ ރަނގަޅު މިންވަރެއް ކަމަށް އަލީ ވަހީދު ވިދާޅުވި އެވެ.\n"ރާއްޖޭގެ ވިޔަފާރި ކުންފުނިތައް ނުވަތަ މިކަމަށް އިންވެސްޓް ކޮށްގެން ތިބޭ ދިވެހި ވިޔަފާރިތަކާއި ބޭރުގެ ވިޔަފާރިތަކުން ސާވިސް ޗާޖު ދިނުމާއި ދިވެހިން ހިފެހެއްޓުން ރަނގަޅު, ބައެއް ފަހަރު ރިސޯޓުން ކަނޑާލީމަ އެ ކުއްޖާ ދައްކާ ވާހަކަ މެއިން ސްޓްރީމް މިވަނީ," މިދިޔަ މަހު ބޭއްވި ނޫސްވެރިންގެ ބައްދަލުވުމުގައި މިނިސްޓަރު މިހެން ވިދާޅުވި އެވެ.\nއަލީ ވަހީދު އެހެން ވިދާޅުވި ނަމަވެސް ނުވަތަ މިހާރު ވިދާޅުވާ ގޮތަށް "މީޑިއާތަކުން އެކަން މާނަ އޮޅުވާލައިގެން ރިޕޯޓުކޮށްފައި" އޮތަސް ހަގީގަތަކީ ސާވިސް ޗާޖުގެ މައްސަލަ އެހާ ފަސޭހައިން ހިންދާލެވިގެނެއް ނުވާނެ އެވެ. އެއީ ގައުމަށް އެންމެ ގިނައިން އާމްދަނީ ލިބޭ ސިނާއަތުގައި މަސައްކަތް ކުރާ ބައެއްގެ ވާހަކަ އެވެ. އެތައް މުއައްޒަފުންގެ ހަައްގެއް "ފޫ އަޅާފައިވާ" ނިޒާމެއްގެ ދަށުން ގެއްލިގެން ދާ މައްސަލައެކެވެ. ހަމަ ތައުރީފުން ހިފަހައްޓައިގެން މިކަމުން އަތް ދޫކޮށްލެވޭ ވަރުގެ މައްސަލައެއް ވެސް ނޫނެވެ.\nއެ މައްސަލައާ ގުޅިގެން ރިސޯޓު މުއައްޒަފަކު ކުރި ޓްވީޓެއްގައި ބުނި ގޮތުގައި ފޭކު އެކައުންޓުތައް ހަދައިގެން ސާވިސް ޗާޖުގެ ވާހަކަ ދައްކަން ޖެހެނީ ވަޒީފާ ގެއްލޭނެ ކަމުގެ ބިރު އޮތުމުންނެވެ. ރިސޯޓުތަކުގެ މެނޭޖްމަންޓުން ހިންގާ އެފަދަ ވާހަކައެއް ސޯޝަލް މީޑިއާގައި ޖެހި މީހެއްގެ "ދުވަސް ދުއްވާލާ" ކަމަށް އޭނާ ބުނެ އެވެ.\nފޭކް އެކްއުންޓު ބޭނުންކޮށްގެން ޓުވީޓުކޮށް ހަދާ މުއައްޒަފުންނަށް އަލީ ވަހީދު ފާޑު ކިޔާފައިވާއިރު އެ މައްސަލަ ފެންމަތިވެފައި ވަނިކޮށް ހޮނޑާފުށީ ރިސޯޓުން ސާވިސް ޗާޖުގެ ގޮތުގައި 11 ޑޮލަރު ދޭ ކަމަށް ފޭކް އެކައުންޓަކުން ޕޯސްޓެއްކޮށްގެން ވަޒީފާ އިން ވަކި ކުރި މީހާއަށް ތިން މަހުގެ މުސާރަ ވެސް ދޭން ނިންމެވީ ވެސް އަލީ ވަހީދެވެ. އޭގެ ފަހުން ސޯޝަލް މީޑިއާގައި ސާވިސް ޗާޖުގެ ރޭޓުތައް އޮއްސަމުން ދިޔަ އެވެ.\nބައެއް މީހުން ބުނާ ގޮތުގައި ޕީކް ދުވަސްވަރު ރިސޯޓުތަކުން ސާވިސް ޗާޖު ކުޑަކޮށް ހިއްލައިލި ނަަމަވެސް ދެން ގިނަ މަސްމަހު 100 ޑޮލަރަށް ވެސް ނާރަ އެވެ. ބައެއް ރިސޯޓުތަކުން ގިނަ މަސް މަހުގައި ސާވިސް ޗާޖު ދޭނެ ކަމަށް ބުނެ އެ ފައިސާ ހިފަހައްޓައިގެން އެތައް މަހެއް އެބަހުއްޓެވެ. މުއައްޒަފުން ވަޒީފާއިން ކެނޑިގެން ދާއިރު ވެސް ހައްގު އާމްދަނީ ނުލިބިގެން އުޅެން ޖެހެ އެވެ.\nމި ހުރިހާ މައްސަލައެއް މިހެން އޮތްއިރު އެތައް ރިސޯޓެއް ހިންގަވާ ބައެއް ސިޔާސީ ބޭފުޅުންނާއި ރައްޔިތުންގެ ހައްގުގައި ނިކުންނަވާ ބޭބޭފުޅުން ވެސް ދިފާއު ކުރެއްވީ މިނިސްޓަރެވެ. އަދި ކުއްލިއަކަށް އެހެން މައްސަލައެއެއްގެ ގޮތުގައި އައި ރިސޯޓްތަކުގައި މަސައްކަތްކުރާ ކޮންމެ މުވައްޒިފަކަށް 6.50 ޑޮލަރު ޓީމަށް ދައްކަން މަޖުބޫރުކޮށް ޓުއަރިޒަމް މިނިސްޓްރީން ސިޓީއެއް ދިނުމަށް ޓީމުން އެދެމުންދާ ކަމަށް މިނިސްޓަރު ހާމަކުރެއްވި ހިސާބުން ފުލު ފުލުން ބަޔާންތައް ނެރެ އެ މުއައްޒަފުންގެ ހައްގު ހިމާޔަތް ވެސް ކުރަން ޖެހޭ ޖަމިއްޔާ ޖަމާއަތްތަކުން އަލީ ވަހީދަށް ތައުރީފު އޮއްސަމުން އެބަދެ އެވެ. ދެ އިރު ދެދަޅައަށް އެ ނޫން ވާހަކައެއް ނުދައްކަ އެވެ. ސާވިސް ޗާޖުގެ މައްސަލަ ހަމަ ރަނގަޅަށް ވެސް އޮބިއްޖެ އެވެ.\n"... ޓުއަރިޒަމް ދާއިރާއަށް އަންނަމުންދާ ކުރިއެރުންތަކަކީ މިއަދުގެ ސަރުކާރުގެ ހަރުދަނާ ސިޔާސަތުތަކާއި، އެސިޔާސަތުތައް ތަންފީޒް ކުރުމުގައި ރެއާއި ދުވާލު ވަރު ބަލިކަމެއްނެތި މަސައްކަތް ކުރަމުންދާ ޓުއަރިޒަމް މިނިސްޓަރަށް ނުހަނު އިހުލާސްތެރި ޝުކުރެއް ދަންނަވަން. އަދި އެ މަސައްކަތުގައި އެއްބާރުލުންދޭނެ ބައެއް ގޮތުގައި ސާބިތުވެ ތިބޭނަން," ގެސްޓް ހައުސް އެސޯސިއޭޝަން އިން ބުންޏެވެ.\nޓޫރިޒަމް ދާއިރާގައި ގިނަ އަހަރުތަކެއް މަސައްކަތް ކޮށްފައިވާ މީހަކު ވިދާޅުވީ ސާވިސް ޗާޖު މައްސަލަ "ފޭކް އެކައުންޓެއް" ބޮލަށް ޖަހައިގެން ނުނިންމޭނެ އެވެ. އަދި އެހެން ވާހަތައް ފެން މަތި ކުރުވައި ސަނާ ކިޔައިގެނެއް ނުނިންމޭނެ އެވެ. ރާއްޖޭގައި މަހުޖަނުން އުފައްދާ އަދި އެ މީހުން އެގޮތުގައި ބަލަހައްޓާ އެ ދާއިރާގައި ތިބޭ މުއައްޒަފުންގެ ހައްގުތައް ވެސް އޮންނާނެ އެވެ. އެކަމަކު ބޮޑެތި ބައެއް ރިސޯޓުތަކުގައި ބަރާބަރަށް ސާވިސް ޗާޖު ދިން ނަމަވެސް ގިނަ ރިސޯޓުތަކުގައި ސާވިސް ޗާޖަކީ "ވެރިން ރަނގަޅު ކަމުން ދޭ ހަދިޔާއަކަށް" އޮންނަނީ ހަދާފަ އެވެ.\n"އަޅުގަނޑުމެންނަށް ވަރަށް ގިނައިން އިވޭ ބައެއް ރިސޯޓުތަކުން ހަމައަށް މުސާރަ ވެސް ނުދީ ދިގު ދަންމާކަން. ރޯދަ އެލަވަންސް ނުދީ ހިފަހައްޓާކަން. އަދި ސާވިސް ޗާޖާ ހަމައަށް ދާއިރު ލޯލާރިއެއް ވެސް ނުދޭ ބައެއް ރިސޯޓުތައް އެބަހުރި. ވަޒީފާގެ ރައްކާތެރިކަމެއް ނޯވޭ. މި ވާހަކަ ވެސް ނަން ޖަހައިގެން ދައްކާފިއްޔާ އެއީ ވެވޭ އެންމެ ބޮޑު ޣައްދާރު. ދެން އޮތީ ވަޒީފާ ދޫކޮށް ދިޔުން. އެހެންވީމަ ފޭކް އެކައުންޓު ހަދަން ރަނގަޅު،" ނަން ނުޖަހަން ޝަރުތުކޮށް ވާހަކަ ދެއްކި އެ މީހާ ބުންޏެވެ.\nއޭނާ ބުނި ގޮތުގައި ޓޫރިޒަމް މިނިސްޓަރެއްގެ ވާޖިބަކަށް ވާން ޖެހޭނީ ފައިސާވެރިންގެ ހައްގުތައް އެކަނި ހިމާޔަތް ކުރުމެއް ނޫނެވެ. ރިސޯޓު މުއައްޒަފުންނަށް ރަނގަޅު ގޮތްތަކެއް ހޯދައިދިނުން ވެސް ހިމެނެ އެވެ. ޓޫރިޒަމް ދާއިރާ ވެސް އަދި ސަރުކާރަށް ވެސް ރަނގަޅު އޮތީ އެ ވާހަކަ ދައްކައިގެނެވެ. މިނިސްޓަރު އަލީ ވަހީދު ރަނގަޅަސް، ނަތީޖާ ނެރުއްވިޔަސް ތައުރީފުތަކުން ހަގީގަތް އޮއްބާލައިގެން ނުވާނެ އެވެ.\nސާވިސް ޗާޖުގެ ވާހަކަ ދައްކަން ޖެހެ އެވެ. ރިސޯޓު ވެރިން ބޭނުންވުމުން ވަގުތުން ވަގުތައް މުއައްޒަފު ރަށުން ބޭލުވޭ ގޮތައް އޮތް އޮތުން ބަދަލު ކުރަން ޖެހެ އެވެ. މިނިމަމް ވޭޖް ރޭޓެއް ތައާރަފް ކުރުން އަވަސްކޮށް އެކަން ކުރުމުގައި ވެސް ވިޔަފާރިވެރިންގެ މަސްލަހަތު އިސް ކުރުމުގެ ބަދަލުގައި މުއައްޒަފުންގެ ހައްގުތަކުގައި ހިފަން ޖެހެ އެވެ. މިއީ ހައްތަހާ ވެސް ތައުރީފު ހައްގުވާ ކަންކަމެވެ. އެކަމަކު އެހެން ކަންކަން ނުފޮރުވޭ ގޮތަށެވެ.


ކުށްވެރިއަކީ އަހަރެންތަ؟… 22ވަނަ ބައި | arippe's blog\nކުށްވެރިއަކީ އަހަރެންތަ؟… 22ވަނަ ބައި\nކުށްވެރިއަކީ އަހަރެންތަ؟… (22ވަނަ ބައި)\n“މިއުޅެނީ ކުއްޖެއްމަތިން ހަމަ ހަނދާންވާވަރުން ނުދިދިގެން… ” ސުމަން މަޑުމަޑުން ބުނެލިއެވެ.\n“ކޮންމެހެން މާ ލާނެއް ވާނެކަމެއް ނެތް… ތިޔަކުއްކަޖީ އަހަރެންކަން އަހަންނަށް އެނގޭ…” އިފާ ކުޑަކޮށް ހީނލިއެވެ.\n“ހާދައަވަހަކާ ތި ނިދީ.. ކިހިނެއްވީ؟ ކޮބާ އަފީ..؟”\n“މިރޭވެސް ބައްޕަ ހުރީ ވަރަށް ކަޓާފައި. ބޭރުން އައިތަނުން ވަރަށް ސުވާލުކުރި..”\n“ދެން އިފާ ކީކޭ ބުނީ…؟” ސުމަންގެ އެސުވާލަށް އިފާ ދޭނީ ކޮންޖަވާބެއްތޯ ބަލަން ސުމަންއޮތީ ކެއްތަމަދުވެފައެވެ. އެކަމަކު އިފާ އެއްވެސް އެއްޗެކޭ ނުބުނެއެވެ.\n“ކީއްވެ އެއްޗެކޭ ނުބުނީ..؟ ބައްޕަ އެހީމަ އިފާ ކީކޭ ބުނީ..؟” އަނެއްކާވެސް އެސުވާލު ސުމަން ތަކުރާރު ކުރިއެވެ.\n“އަހަރެން ބުނީ ހައްޖަމެން ގެއަށް ގޮސް އެމީހުންނާއެކު އުޅެލާފައޭ މިއައީ..” ނުބުނާން ހުރެފައި އިފާ ޖަވާބު ދިނެވެ.\nއިފާގެ އެޖަވާބު ކަންފަތުގައި ޖެހުމުން ސުމަން ކުޑަކޮށް މަޑުޖެހިލިއެވެ. ކަންވީ ސުމަންވެސް ހަމަ ހީކުރިގޮތަށެވެ.\nއިފާއާއި ސުމަންގެ ލޯބީގެ ވާހަކަތައް އަދި އިފާގެ އާއިލާއަކަށް ނޭނގެއެވެ. އެކަން އިފާއަދި އެމީހުންނަކާ ނުދައްކައެވެ.\n“ކީއްވެ ތެދުތެދަށް ނުބުނީ… އެގެއިން އަހަރެންނާ ބައްދަލުވި ވާހަކައެއް ނުބުނަންތަ؟” އަނެއްކާވެސް ސުމަން ކުރީ ސުވާލެކެވެ.\n“އަޅެ….” ސުމަންގެ ސުވާލުތަކަށް އިފާ ދޭނީ ކޮންޖަވާބެއް ހެއްޔެވެ؟ އޭނާއަކަށް އެވަގުތު ފޯނުން ހުރިހައިއެއްޗެއް ކިޔައިދޭނެހާ ހިތްވަރެއް ނުލިބުނެވެ. އެއަށްވުރެ ސުމަންގެ ކެތްތެރިކަން މާކުޑައެވެ.\n“ކުރީރޭވެސް އިފާ ބުނި މަންމަމެން ގާތު ބުނާނަމޭ.. ދެން ކީއްވެ އަދިވެސް އެމީހުންނަށް ސިއްރުކުރަނީ…؟”\n“އަހަރެން އަދި ސުމަންއަސް ހުރިހައި ވާހަކައެއް ކިޔައިދޭނަން. އޯކޭތަ.. މިރޭ އަހަރެން ވަރަށް މޫޑީ..” ބަސީރު ކަންތައް ކުރިގޮތުން އިފާއޮތީ ވަރަސް ބޮޑަށް ފޫހިވެފައެވެ. ބައަޕައެއްކަމަކަު އެހައި ރުޅި އިސްކުރުމަކީ އިފާ އެހައި ގަޔާވާ ކަމެއް ނޫނެވެ.\nވަރަށް އާދޭސްކޮށްގެން ސުމަންގެ ހިތް ކޮންޓްރޯލް ކުރެވުނެވެ.\n“ލަވް ޔޫ… ސުމަން ފޯން ބޭއްވީ ލޯބީގެ ފޮނި ބަސްކޮޅަކުން އިފާގެ ހިތަށް އުފާވެރިކަން ގެނުވަމުންނެވެ. ފަހަރުގައި ނިދާލަންވެސް އިފާއަށް ފަސޭހަވެދާނެކަމަށް ބަލާފައެވެ.\nގަޑިން ގާތްގަނޑަކަށް ރޭގަނޑު 10 ޖަހަނީއެވެ. އިރާކޮޅު ބޭރަށް ދިޔަގޮތަކަށް އަދިވެސް ބަސީރެއް ނާދެއެވެ. އެހެން ރޭތަކެކޭވެސް އެއްފަދައިން މިރޭވެސް ޒާހިރާ އެއިންނަނީ ބަސީރު އަންނާނެވަގުތަކަށެވެ. ކައިވެންޏަށް 22އަހަރު ފުރެން ދަނީއެވެ. އެކަމަކު ދުވަހަކުވެސް މިނޫންވަރެއް ނުވެއެވެ. ބަސީރުގެ ރުޅިގަނޑަކަށް ބަދަލެއް ނާދެއެވެ. ކައިވެނީގެ ކުރީކޮޅު ބަސީރުގެ އަމަލުތައް ހުރިގޮތުން ޒާހިރާއަށް ކެތްކުރަންވެސް އުނދަގޫވިއެވެ. އެހެންނަމަވެސް ބަސީރުދެކެ ވީލޯބިންނާއި ލިބުނު ހަމައެކަނި ދަރިފުޅުގެ މުސްތަގުބަލައްޓަކައި ބަސީރުއާއެކު އުޅުނިއެވެ. މިއަދާ ޖެހެންދެންވެސް ކެތްކުރިއެވެ.\nޒާހިރާ މަޑުމަޑުން ސޯފާގެތެރެގައި އޮށޯވެލިއެވެ. އާފުރެލަމުންނެވެ. އޭރު އޭނާގެ ދެލޯވަނީ ނިދިން ފުރިފައެވެ. ހުވަފެނުގެ ގޮވެއްޗަކުން އޭނައަށް ގޮވަމުންދާކަހަލައެވެ. މާލަހެއް ނުވެ ޒާހިރާއަށް ހަމަ ރަނގަޅަށްވެސް ނިދިއްޖެއެވެ.\nދޮރު ހުޅުވާލުމަށްފަހު އެތެރެއަށް ވަދެގެން އައީ ޑޮކްޓަރެވެ. އޭރު ބަސީރުހުރީ އޭނާގެ ކުޑަކުޑަ ދަރިފުޅު އޮތް އެނދުކައިރީގައި މަޑުކޮސްލައިގެންނެވެ.\n“މިމަންޖެއަށް ކިޔާނީ އިފާޝާ…” ބަސީރު ހިނިތުންވެލަމުން ޒާހިރާއަށް ބަލައިލިއެވެ. ކުޑައެނދުގައި އޮތް ތުއްތުދަރިފުޅަށް ބަލަންހުރިއިރު ބަސީރުދިޔައީ އެމައުސޫމް ދަރިފުޅު ހެއްވާލުމަށް ހިތްގައިމު ލަވަކިޔަމުންނެވެ. އެމަންޒަރުތައް ފެނިފައި ޒާހިރާގެ ދެލޮލުން ކަރުނަތަށް ފޭދިގެންދިޔައެވެ. އުފަލުންނެވެ. އެދަރިފުޅުދެކެ ބަސީރު ވާލޯބި ފެނުމުންނެވެ.\n“މިހާރު ކިހިނެތްތަ؟” ވަހަކަ ދެއްކީ އޭޑީކޭގެ އަންހެނުންގެ ޚާއްޞަ ޑޮކްޓަރެކެވެ.\n“ރަނގަޅު. އެކަމަކު އަދިވެސް ވަރަށް ވަރުބަލިވޭ…” ލޮލުން ފައިބައިފައިވާ ކަރުނަތައް ފުހެލަމުން ޒާހިރާ ޑޮކްޓަރަސް ޖަވާބުދާރީވިއެވެ. “ބައެއްފަހަރު ހީވަނީ މިދިމާލުގައި އަދިވެސް ވަރަށް ރިއްސާހެން” ބަނޑުގެ ދަށްފަރާތުގައި އަތްޖައްސައިލަމުން ޒާހިރާ ކުދަކޮށް ތެދުވެލިއެވެ. އޭރު ޑޮކްޓަރުގެ އަތުގައި ޒާހިރާގެ ނަން ޖަހާފައިވާ ފައިލެއް އޮތެވެ. ހީވާގޮތުން ޓެސްޓުތަކުގެ ނަތީޖާ ލިބުނީއެވެ.\n“ޑޮކްޓަރު ކިހިނެތްވީ..؟” ނުތަނަވަސްވެފައިވާ ހާލު ޒާހިރާއަށް އަހައިލެވުނެވެ. “ހުރިހައިކަމެއްވެސް ރަނގަޅުތަ؟ ނޫނީ ކަމެއް ގޯސްވީތަ؟” މަޑުމަޑުން ޒާހިރާގެ އަޑު ރޫރުލާން ފެށިއެވެ.\nޑޮކްޓަރު އެއްޗެކޭ ނުބުނެ ޒާހިރާގެ ފައިލް ހުޅުވާލިއެވެ. އަދި ޒާހިރާގެ މޫނަށް ބަލާލިއެވެ. އޭރު ޒާހިރާގެ މޫނުމަތިން ފެންނަމުންދިޔައީ ކެތްތެރިކަން ކޮޅުން ލައިފައިވާ އަންހެނެއްގެ މޫނުމަތިން ފެންނަމުންދާފަދަ ކުލަވަރުތަކެކެވެ. ދެވަނަފަހަރަށްވެސް ޑޮކްޓަރު އެފައިލަށް ބަލާލިއެވެ. އަދި މަޑުމަޑުން ޒާހިރާގެ އަތުގައި ހިފައިލިއެވެ. ހަމައެއާއެކު ޒާހިރާއަށް ރޮވުނެވެ. ޑޮކްޓަރު ދޭން އުޅެނީ އުފާވެރި ޚަބަރެއް ނޫންކަން ޒާހިރާއަށް އެނގުނެވެ. އެއްވެސް ހިފެހެއްޓުމެއްނެތި ކަރުނަތައް ލޮލުގެ ދެފަރާތުން ފޭދިގެން އޮހޮރެން ފެށިއެވެ. އޭނާއަށް ހީވީ މޭމަތިގައި މީހަކު ބަރުއެއްޗެއް ބޭއްވީހެންނެވެ.\n“އައިމް ސޮރީ… ކެތްކުރޭ ޒާހިރާ…” ޑޮކްޓަރު ކުޑަކޮށް ޒާހިރާއާ ގާތްވެލިއެވެ. އަންހެނެއްގެ ހިތުގައި އަޅާނެ ވޭން އިހުސާސްކުރެވުމުންނެވެ.\n“އެކަމަކު ކީއްވެ.. ހުރިހައި ޓެސްޓެއްވެސް ނޯމަލްއެއްނު. ވިހައިރުވެސް އެއްވެސް ކަމެއް ދިމާއެއް ނުވެއެއްނު..”\nޒާހިރާއަކަށް އަދިވެސް ގަބޫލެއް ނުކުރެވުނެވެ. އޭނާއަކީ ބަލިވެއިނީއްސުރެ ގަވާއިދުން ޓެސްޓުތައް ހަދަމުންއައި މީހެކެވެ. އެއްވެސްކަމެއް ގޯސްކަމަކަށް ނުދައްކައެވެ. އެކަމަކު މިއަދު ކަންތައް މިވީގޮތުން…..\nޒާހިރާއަކަށް އަދިވެސް އެރިޕޯޓުތައް ގަބޫލެއް ނުކުރެވުނެވެ.\nދެވަނަފަހަރަކުނޫން… އަދި އެއްފަހަރު ހެދިޔަސް އަހަންނަކަށް ގަބޫލެއް ނުކުރެވޭނެ.. ވަރިހަމަ ފަސް ހަފަހަރު ހެދިޔަސް.. އަހަރެން ތި ރިޕޯޓްތައް ގަބޫލެއް ނުކުރާނަން.” ޒާހިރާއަށް ކެތްނުކުރެވިގެންގޮސް ރޮވިއްޖެއެވެ. އެވަގުތު ޑޮކްޓަރުގެ އިޝާރާތަކަށް ބަސީރު އެތަނަށް އައެވެ.\nއޭރު ބަސީރަކަށްވެސް ވެގެން މިއުޅޭ ގޮތެއް ނުވިސްނުނެވެ. މީގެ ކުޑައިރުކޮޅެއްކުރިން ޒާހިރާ އޮތީ ނުލާހިކު ހިނިތުންވުމާއެކު ހަމަޖެހިލައިގެންނެވެ. ލިބުނު އަލަތު ދަރިފުޅާއެކު ޒާހިރާއޮތީ ހިތްހަމަޖެހިލައިގެންނެވެ. ޑޮކްޓަރުގެ އަތުގައި އޮތް ޒާހިރާގެ ފައިލު ފެނުމާއެކު ބަސީރުވެސް ކުޑަކޮށް ނުތަނަވަސް ވިއެވެ. އަމުދުން ޒާހިރާ އެހާވަރަށް ރޯ މަންޒަރު ފެނުމުން ބަސީރަކަސް ކެތެއް ނުކުރެވުނެވެ.\n“އައިމް ސޮރީ ބަސީރް..” ޑޮކްޓަރު ބަސީރުގެ ކޮނޑުގައި އަތްޖަހާލަމުން ކޮޓަރިން ނުކުންނަން ހިނގައިގަތެވެ.\n(އަދި ނުނިމޭ.. 23ވަނަ ބަޔަށް އިންތިޒާރުކޮށްލައްވާ!)\nވާހަކަ ކިޔާލުމަށްފަހު ކޮމެންޓް ކުރައްވާ!!!\nTags: އިފާޝާ، އައްފާނު، ސުމަން، އަރީފް، އަހުމަދު، ކުށްވެރިއަކީ އަހަރެންތަ، ލޯބި\n« ކުށްވެރިއަކީ އަހަރެންތަ؟ 21ވަނަ ބައި


ގައްދޫން މީހަކު ޕޮޒިޓިވްވުމާއި ގުޅިގެން ދެބިދޭސީއަކު އެކަހެރިކޮށްފި | Naares\nގދ. ގައްދޫގައި ހޯމް ކަރަންޓީނުގައި ހުރި މީހަކު ކޮވިޑް-19 އަށް ޕޮޒިޓިވްވުމާއި ގުޅިގެން އެރަށުން ތިން ބިދޭސީން އެކަހެރިކޮށްފިއެވެ.\nމި ބިދޭސީ މީހާ ވައިރަސްއަށް ޕޮޒިޓިވްވެފައިވަނީ މާލެއިން ގައްދޫއަށް ގޮސް، 14 ދުވަހުގެ ކަރަންޓީންގެ މުއްދަތެއް ފުރިހަމަކޮށް ނެގި ސާމްޕަލުންނެވެ.\nރާއްޖެއެމްވީއަށް މައުލޫމާތު ދެއްވަމުން ގައްދޫ ކައުންސިލް ރައީސް ރައްޔާން ޖަމާލް ވިދާޅުވީ ކޮންޓެކްޓް ޓްރޭސިންގްގެ މަސައްކަތް މިހާރު އެއްކޮށް ނިމިފައިވާ ކަމަށެވެ. އަދި އެކަހެރި ކުރެވިފައިވާ މި ތިން ބިދޭސީންނަކީ ޕޮޒިޓިވްވި ބިދޭސީ މީހާގެ ޑައިރެކްޓް ކޮންޓެކްޓުން ނޫން ކަމަށެވެ.\nއެ ރަށުން ފުރަތަމަ ފަހަރަށް ކޮވިޑުގެ ކޭހެއް ފެނިފައިވާއިރު އެ ރަށު ޓާސްކްފޯހުން އެޗްޕީއޭގެ އެންގުމާއި އެއްގޮތަށް ފިޔަވަޅުތައް އަޅާފައެވެ. އެގޮތުން ގިނަ މީހުން ތަންތަނުގައި އެއްވެ ނޫޅުމާއި ފިހާރަތަކަށް ވަދެ އުޅުމުގައި ގައިދުރުކަން ބެހެއްޓުމާއި އެއްފަަހަރާ ތިން މީހުންނަށް ވުރެން ގިނަ މީހުން ފިހާރައަށް ނުވަނުމާއި ހުރިހާ ވަގުތެއްގައި ވެސް މާސްކް އަޅައިގެން އުޅުމަށް ވަނީ އިލްތިމާސް ކޮށްފައެވެ.\nވަކިން ހާއްސަކޮށް ކެފޭ އަދި ހޮޓާތަކާއި ވެސް ގައިދުރުކަން ބަހައްޓައިގެން ނޫނީ ނުތިބުމަށާއި މާސްކް އަޅައިގެން ތިބުމަށް ވެސް ވަނީ އިލްތިމާސްކޮށްފައެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ތަފާސް ހިސާބުތަކުން ދައްކާ ގޮތުން އާދިއްތަ ދުވަހުގެ އިރުއޮއްސި 06:00 ޖެހުމާއި ހަމައަށް މާލެ ފިޔަވާ ރާއްޖޭގެ 21 ރަށަކުން ކޮވިޑުގެ ކޭސްތައް ފެނިފައިވަނީ ފެނިފައެވެ. އެގޮތުން ކޮވިޑުގެ ކޭސްތައް ފެނިފައިވާ މި ރަށްތަކުން ޖުމްލަ 48 މީހުން ވަނީ ޕޮޒިޓިވްވެފައެވެ. އޭގެ ތެރޭގައި 34 ދިވެހިންނާއި 14 ބިދޭސީން ހިމެނެއެވެ.\nގދ. ހޯނޑެއްދޫ އަދި ގދ. މަޑަވެލި މޮނީޓަރިންގ ގެ ހާލަތަށް ގެނެސްފައިވާއިރު ކޮވިޑުގެ ކޭސްތައް ފެންނަ ރަށްތަކުގައި މާސްކް އެޅުން ވަނީ މަޖުބޫރުކޮށްފައެވެ.\nއެޗްޕީއޭ އިން ހާމަކޮށްފައިވާ ތަފާސް ހިސާބުތަކަށް ބަލާއިރު ށ. އަތޮޅު ކޮވިޑު ފެސިލިޓީ އަދި ގއ. ވިލިނގިލީ ކޮވިޑު ފެސިލިޓީގައި ދެ މީހަކަށް ދަނީ ފަރުވާ ދެމުންނެވެ.\n21 ރަށަކުން ކޮވިޑުގެ ކޭސްތައް ފެނިފައިވާއިރު ރާއްޖޭގެ 27 ރިސޯޓަކުން ވަނީ ކޮވިޑުގެ ކޭސްތައް ފެނިފައެވެ. ރިސޯޓުން 39 މުވައްޒަފަކު ވަނީ ވައިރަސްއަށް ޕޮޒިޓިވްވެފައެވެ. އަދި 18 ފަތުރުވެރިޔަކު ވެސް ވަނީ ކޮވިޑަށް ޕޮޒިޓިވްވެފައެވެ.


School thakah 12,500 saiboani fulhi hoadhanee\nރާއްޖޭގެ އެންމެ ބޮޑު އެއް ސްކޫލް ކަމަށްވާ އަމީނިއްޔާ ސްކޫލްގެ ދަރިވަރުން ތަކެއް ސްކޫލްގައި-- ފޮޓޯ: އަވަސް އާކައިވް\nކޮވިޑް-19 އަށްފަހު ނިއު ނޯމަލްގައި ސްކޫލްތައް ހުޅުވެންވާއިރު 12،500 ސައިބޯނި ފުޅި ހޯދަން އިއުލާނުކޮށްފި އެވެ.\nއެޑިއުކޭޝަން މިނިސްޓްރީން ބުނީ ޔުނިސެފްގެ އެހީގައި މިމިނިސްޓްރީން ކުރިއަށްގެންދާ "ސްކޫލް ވޮޝް ޕްރޮގްރާމް" ގެ ދަށުން ސްކޫލްތަކުގެ ކުލާސްރޫމް ތަކަށް 12,500 އަތް ދޮންނަ ސައިބޯނި ފުޅި (500ml) ހޯދަން ބޭނުންވާ ކަމަށެވެ.\nމި ޕްރޮޖެކްޓަށް ބީލަން ހުށަހެޅޭނީ އިކޮނޮމިކް މިނިސްޓްރީގެ ކުދި އަދި މެދު ފަންތީގެ ވިޔަފާރީގެ ގިންތި އަކުން ގިންތިއެއްގައި ރަޖިސްޓްރީ ކުރެވިފައިވާ ދިވެހި ވިޔަފާރި އަކަށް ކަމަށް ވެސް އެ މިނިސްޓްރީން ބުނެފައިވެ އެވެ.\nއެ މިނިސްޓްރީން ބުނީ މި ޕްރޮޖެކްޓްގައި ބައިވެރިވާން އެދޭ ފަރާތްތަކުން، މިމަހުގެ ތިނަކުން ހަތަރެއްގެ ނިޔަލަށް އީމެއިލް މެދުވެރިކޮށް ރަޖިސްޓްރީ ކުރެއްވުމަށް އެދޭ ކަމަށެވެ. ބީލަން ހުށަހެޅޭނީ މި މުއްދަތުގައި ރަޖިސްޓްރީ ކުރާ ފަރާތްތަކަށް ކަމަށްވެސް ބުނެފައިވެ އެވެ.\nމި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ މިމަހުގެ ހަތް ވަނަ ދުވަހުގެ 14:00 ގެ ކުރިން މި އީމެއިލް މެދުވެރިކޮށް ފޮނުވަން ޖެހެ އެވެ. އަދި މި ޕްރޮޖެކްޓާ ގުޅިގެން ބީލަން ހުށަހަޅަން ޖެހެނީ މިމަހު ވަނަ ދުވަހުގެ ކުރިން އީމެއިލް މެދުވެރިކޮށެވެ.\nކޮވިޑް-19 އިން ރައްކާތެރިވުމަށްޓަކައި ކޮންމެހެން ކުރަން ޖެހޭ ކަންތައްތަކުގެ ތެރޭގައި ގިނަގިނައިން އަތް ދޮވުން ހިމެނެ އެވެ. ސަރުކާރުން ދަނީ ނިއުނޯމަލްގައި އާއްމުންގެ ދިރިއުޅުން އާއްމު ހާލަތަށް ގެންނަން މަސައްކަތް ކުރަމުންނެވެ. ލޮކްޑައުންތަކަށް ލުއިތަކެއް ދީފައިވާ ފުރަތަމަ 14 ދުވަހު ސްކޫލްތައް ނުހުޅުވަން ސަރުކާރުން ވަނީ ނިންމާފަ އެވެ.\nމިނިސްޓްރީ އޮފް އެޑިއުކޭޝަން ކޮވިޑް-19 އެޗްޕީއޭ + ކޮރޯނާ ވައިރަސް ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


Boakoh vaarey vehi kulhudhuffushi ga fenbodu vejje\nވިއްސާރާގައި ކުޅުދުއްފުށީގައި ފެންބޮޑުވެފައި--\nބޯކޮށް ވާރޭވެހި ކުޅުދުއްފުށީގެ ބައެއް ސަރަހައްދުތަކުގައި ފެންބޮޑުވެއްޖެ އެވެ. ރެއިން ފެށިގެން ހުއްޓާނުލާ މިއަދު މެންދުރާ ހަމައަށް ވާރޭ ވެހިފައިވެ އެވެ.\nފެންބޮޑުވުމުގެ ސަބަބުން ބައެއް ގޭގެއަށް ފެންވަދެ ގެއްލުން ލިބިފައިވެ އެވެ. ކައުންސިލްގެ ރައީސް އަބުދުލް ލަތީފް ހަސަން ވިދާޅުވީ ފެންބޮޑުވުމުގެ ހާދިސާ ރިޕޯޓްކުރުމަށް ކައުންސިލުން ހުޅުވާފައިވާ ހޮޓްލައިން މެދުވެރިކޮށް މިހާތަނަށް 20 ގެޔަކަށް ފެންވަދެގެން ރިޕޯޓްކޮށްފައިވާ ކަމަށެވެ.\nލަތީފް ވިދާޅުވީ މުއައްސަސާތަކާ ގުޅިގެން ފެން ހިންދުމުގެ މަސައްކަތްކުރަމުންދާ ކަމަށާ އެގޮތުން ރަށުގެ ތިން ސަރަހައްދެއްގައި ފެން ހިންދުމަށް ޕަމްޕް ސްޓޭޝަން ގާއިމުކުރެވި ފެން ހިންދުމުގެ މަސައްކަތް ކުރަމުންދާ ކަމަށެވެ.\nލަތީފް ވިދާޅުވީ ޑިޒާސްޓަރ މެނޭޖްމަންޓް އޮތޯރިޓީ އާއި ރެޑްކުރެންސެންޓް، ސިފައިން، އެސްޓީއޯ، ފުލުހުންނާއި ކައުންސިލް، ޕަބުލިކް ވޯކްސް، ކޭޕީއެލް އަދި ރަށުގައި ގާއިމުވެފައި ހުރި އެހެނިހެން މުއައްސަސާތަކުގެ އެހީތެރިކަން ލިބެމުންދާ ކަމަށެވެ.


ޤިޔާމަތް ދުވަހު އެންމެ އުފާކުރާނެ މީހުންގެ ތެރެއިންވާށެވެ!: މުފްތީ މެންކް\nކޮންމެ ދުވަހަކުވެސް މަދުވެގެން ކީރިތި ޤުރްއާނުގެ އެންމެ އާޔަތެއް ނަމަވެސް ކިޔަވައި އެއިގެ މާނަ އުނގެނެން މަސައްކަތް ނުކޮށް ތިމާއަކީ ޤުރްއާނަށް ލޯބިކުރި މީހެއްކަމުގައި ﷲ ތަޢާލާގެ ޙަޟްރަތުގައި ދަންނަވާނީ ކިހިނަކުން ހެއްޔެވެ؟ އެއީ ކުރެވޭނެ ކަމެއް ނޫނެވެ.\nތިމާ ލޯބިވާ މީހަކު ކިތަންމެ ދިގު ސިޓީއެއް ފޮނުވި ނަމަވެސް އެސިޓީގައިވާ އެއްޗެއް އެތައްފަހަރަކު ކިޔައި އެއިގައިވާ ވާހަކަތައް ހިތަށް ގެނެވެންދެން އެކަމަށް މަސައްކަތްކުރަމުއެވެ! ވީއިރު ﷲ ތަޢާލާ ބާވައިލެއްވެވި ޤުރްއާން ނުކިޔަވައި އެއިގައިވާ އެއްޗެއް ހިތަށް ނުގެނެވޭ މީހަކަށް ތިމާ ﷲ ތަޢާލާ ދެކެ ލޯބިވާކަމަށް ބުނެވޭނީވެސް ކިހިނަކުން ހެއްޔެވެ؟\nﷲ ތަޢާލާ ކީރިތި ޤުރްއާން ބާވައިލައްވަވަން ފެށްޓެވީ ރަމަޟާން މަހުގައެވެ. ރަމަޟާން މަހަކީ ކީރިތި ޤުރްއާނުގެ މައްސަރުކަމަށް ބުނެވެނީ އެ ސަބަބަށްޓަކައެވެ. ނަމަވެސް އެހެން މަސްތަކުގައިވެސް ކީރިތި ޤުރްއާން ބާވައިލެއްވެވިއެވެ. އެކަމުން އެނގިގެންދަނީ ހަމައެކަނި ރަމަޟާން މަހު ކީރިތި ޤުރްއާން ކިޔަވައިގެން ނުފުދޭނެކަމެވެ. ކޮންމެ މަހަކުވެސް ކޮންމެ ދުވަހަކުވެސް ކިޔަވަން ޖެހޭނެ ކަމެވެ.\nވީމާ މިހާރުވެސް އަބަދުވެސް ކިޔަވާށެވެ! އުނގެނޭށެވެ! ކީރިތި ޤުރްއާނުގެ އަހުލުވެރިންކަމުގައި ވެވޭނީ އެއިރުންނެވެ. ކީރިތި ޤުރްއާނުގެ އަހުލުވެރިންނަށްވުރެ ޤިޔާމަތް ދުވަހު އުފާކުރާނެ ބައަކު ނުތިބޭނެއެވެ. ވީމާ ޤިޔާމަތްދުވަހު އެންމެ އުފާކުރާނެ މީހުންގެ ތެރެއިން ވުމަށް ގަދައަލައި މަސައްކަތްކުރާށެވެ!


މަނަދޫ ސިއްހީ މަރުކަޒު: މަނަދުއަކީ އަތޮޅުގެ ވެރިކަން ކުރާ ރަށް\nނ. އަތޮޅުގެ ރަށްތަކުގެ ތެރެއިން ސަރުކާރުން އެންމެ ގިނަ ތަރައްގީގެ މަޝްރޫއުތައް ހިންގާ ރަށަކަށް މި އަތޮޅު ވެރިކަން ކުރާ ރަށް، މަނަދޫ ވެއްޖެ އެވެ.\nވަކިވަކި ރަށްރަށުގައި މައުލޫމާތާއި އެ ރަށްރަށުގައި ހިނގާ މަޝްރޫއުތަކުގެ ތަފްސީލް ހިމަނައިގެން ރައީސް އޮފީހުން މިދިޔަ ހަފްތާ އިފްތިތާހު ކުރި، "އައިލްސް" ވެބްސައިޓުގައިވާ ތަފާސް ހިސާބުތަކުގައިވާ ގޮތުގައި، މިއަހަރުގައި ބަޖެޓްގައި ހިމަނައިގެން މަނަދޫގައި 11 މަޝްރޫއެއް ހިންގާއިރު އެ މަޝްރޫއުތަކަށް 18.20 މިލިއަން ރުފިޔާ ހަރަދުވެ އެވެ.\nމަނަދޫގެ ޖުމްލަ އާބާދީގައި 2001 މީހަކު ދިރިއުޅޭ އިރު، މިވަގުތު އަމަލީ ގޮތުން މަސައްކަތް ހިނގަމުންދާ މަޝްރޫއުތަކަކީ، ނ އަތޮޅު މަދަރުސާގައި މަލްޓިޕާޕޯސް ހޯލެއް އެޅުމާއި މަނަދޫ އަތޮޅު ހޮސްޕިޓަލް ބޮޑުކުރުމާއި އިއާދަކުރަނިވި ހަކަތައާ ގުޅޭ ސަސްޓެއިނަބަލް އެނާޖީ ޑިވަލޮޕްމަންޓް ޕްރޮޖެކްޓަކާއި އަދި މަނަދޫ ޒުވާނުންގެ މަރުކަޒު ތަރައްގީ ކުރުމެވެ.\nތަފާސް ހިސާބުތަކުގައިވާ ގޮތުގައި ޕްލޭނިން ސްޓޭޖްގައި ހަތަރު މަޝްރޫއެއްގެ މަސައްކަތް ހިނގާއިރު، މަނަދޫގެ ފެނުގެ ނިޒާމު ގާއިމްކުރުމުގެ މަސައްކަތް ވަނީ މިހާރު ޓެންޑަރަށް ލައިފަ އެވެ. ޕްލޭނިން ސްޓޭޖްގައި ހުރި މަޝްރޫއުތަކަކީ، އެ ރަށުގެ މަގުތައް ހެދުމާއި ބަނދަރުގެ ނެރު ހެދުމާއި އައުޓްޑޯ ޖިމްއެއް ގާއިމްކުރުމާއި ޓާފް ދަނޑެއް އެޅުން އަދި އެ ރަށުގެ ޕޮލިސް ސްޓޭޝަން އިމާރާތް ހެދުމުގެ މަސައްކަތެވެ. އެ ރަށުގެ މަޝްރޫއުތަކުގެ ތެރެއިން ހުއްޓިފައި ވަނީ، ސްޕޯޓްސް އިންފްރާސްޓްރަކްޗާ ގާއިމް ކުރުމުގެ މަސައްކަތެވެ.\nއައިލްސްގެ ތަފާސް ހިސާބުތަކުން ދައްކާ ގޮތުން، މި އަތޮޅުގައި ދެވަނަ އަށް އެންމެ ގިނަ މަޝްރޫއުތައް ހިނގަނީ ކެނދިކުޅުދޫގަ އެވެ. އެގޮތުން އެ ރަށުގައި ނުވަ މަޝްރޫއެއް ހިންގަ އެވެ.\nއަތޮޅުގެ ރަށްތަކުގެ މަޝްރޫއުތައް:\nހެނބަދޫ –5މަޝްރޫއު\nހޮޅުދޫ –6މަޝްރޫއު\nޅޮހި –4މަޝްރޫއު\nކުޑަފަރީ – 6\nވެލިދޫ – 7\nމާޅެންދޫ – 8\nމާފަރު – 8\nމިލަދޫ – 7\nމަގޫދޫ – 3\nފޮއްދޫ – 7\nލަންދޫ – 6\nމިއަތޮޅުގައި މީހުން ދިރިއުޅޭ، 13 ރަށް އޮތް އިރު އެންމެ އާބާދީ ބޮޑީ ވެލިދޫގަ އެވެ. އެގޮތުން ވެލިދޫގެ އާބާދީ ވަނީ، 2،649 އަށް އަރައިފަ އެވެ. މި އަތޮޅުގައި ރިސޯޓް ހަދައި އޮޕަރޭޓް ކުރަމުން ދާ ހަތް ރަށެއް އޮތް އިރު، ރިސޯޓް ތަރައްގީ ކުރަން 13 ރަށެއް ވަނީ ދޫކޮށްފަ އެވެ. އަދި ސިނާއީ މަސައްކަތް ކުރުމަށް ދެ ރަށެއް، ދަނޑުވެރިކަން ކުރުމަށް އަށް ރަށެއް އަދި އެކުއަކަލްޗާއަށް އެއް ރަށް މި އަތޮޅުން ދޫކޮށްފައިވެ އެވެ.


Viber group hoonuve, Redwave saleemah bahuge hamala thakeh! | Mihaaru\nއޭދަފުށީ ދާއިރާގެ މެމްބަރު ސަލީމް: --މިހާރު ފައިލް ފޮޓޯ\nވައިބާ ގްރޫޕް ހޫނުވެ، ރެޑްވޭވް ސަލީމަށް ބަހުގެ ހަމަލާތަކެއް!\n15 ޖުލައި 2017 - 14:24 91 comments\nވައިބާ ގްރޫޕް ރޭ ހޫނުވީ މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާނާއި މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރުޑީސީ)ގެ ކުރީގެ މެނޭޖިން ޑިރެކްޓަރު މުހައްމަދު ނިމާލްއާ ދެ ބޭފުޅުންގެ ގުޅުން އޮންނަ ކަމަށް ބުނެ، ޕޯސްޓަރެއް ގްރޫޕަށްލި މައްސަލައިގަ އެވެ.\nނިމާލް ވިދާޅުވީ ސަރުކާރުގެ އެކިއެކި މަގާމުތަކުގައި ތިއްބެވި ބޭފުޅުން ހިންގަވާފައިވާ ކޮރަޕްޝަންގެ އަމަލުތަކާއި ލިޔެކިއުންތައް އޭނާގެ އަތުގައި ވެސް އެބަހުރި ކަމަށެވެ. އެއާއެކު، ކެލާ ދާއިރާގެ މެމްބަރު އަލީ އާރިފް ވަނީ އެއް ބޭފުޅަކު އަނެއް ބޭފުޅަކާ ދެމެދު ދޭތެރެ ޖައްސަން ވާހަކަ ނުދެއްކުމަށް އެދިވަޑައިގެންފަ އެވެ.\nއެ ވާހަކަތަކާ ގުޅިގެން ސަލީމް ވިދާޅުވީ ތި މައްސަލަ ހައްލު ކުރުމަށް ބަންޑާރަ ނައިބު މުހައްމަދު އަނިލްގެ އެހީތެރިކަމާއެކު ސުޕްރީމް ކޯޓަށް ހުށަހެޅުމަށެވެ. ނަމަވެސް ސަރުކާރުގެ ތަރުޖަމާނު އިބްރާހީމް މުއާޒް އަލީ ވަނީ ވައިބާ ގްރޫޕްގައި ވަގުތުން ސަލީމަށް ރައްދު ދެއްވައިފަ އެވެ.\n"ސަލީމަށް މުއާޒް ރައްދު ދެމުން ވިދާޅުވީ ދެނެއް ސަލީމަކަށް ބޭނުންހާ ގޮތަކަށް ކަންތައްތަކެއް ނުުކުރެވޭނެއޭ،" ވައިބާ ގްރޫޕްގައި އިންނަވާ މަޖިލީހުގެ މެމްބަރަކު ވިދާޅުވި އެވެ.\nޕީޕީއެމްގެ ބައެއް މެމްބަރުން މިއަދު ވިދާޅުވި ގޮތުގައި ސަރުކާރުގެ އިސް ބޭފުޅަކު ދެއްކެވި އެ ވާހަކަތަކަކީ ސުޕްރީމް ކޯޓުން މިދިޔަ ބުރާސްފަތި ދުވަހު ކުރި ހުކުމާ ގުޅިގެން މެމްބަރު ސަލީމާއި ޕީޕީއެމްގައި ތިއްބެވި އެހެން މެމްބަރުންނަށް ދެއްވި އިންޒާރެކެވެ. އަދި އެ ގޮތަށް އިންޒާރު ދެވޭނެ ކަމަށް ގަބޫލު ނުކުރައްވާ ކަމަށް ވެސް ޕީޕީއެމްގެ މެމްބަރުން ވިދާޅުވި އެވެ.\n"ކަނޑައެޅިގެން އެ ބުނަނީ ގޮނޑި ގެއްލުވާނާމޭ. އެހެން އިންޒާރު އެ ދިނީ ސަރުކާރުގެ ތެރެއިން. މި ކަހަލަ އިންޒާރު އެފަދަ ބޭފުޅުންނަށް ނުދެވޭނެ،" ޕީޕީއެމްގެ އިސް މެމްބަރަކު ވިދާޅުވި އެވެ.\nމިކަމާ ގުޅިގެން މުއާޒް "މިހާރު" އަށް ވިދާޅުވި ގޮތުގައި މަޖިލީހުގެ އެއްވެސް މެމްބަރަކަށް އިންޒާރު ދީފައި ނުވާނެ އެވެ. އަދި އޭނާއާ ގުޅޭ ގޮތުން ދެކެވޭ ވާހަކަތަކުގައި ހަގީގަތެއް ނެތް ކަމަށް އޭނާ ވިދާޅުވި އެވެ.\nއެ ހުކުމް ކުރި ދުވަހަށް، ރައްޔިތުންގެ މަޖިލީހުގެ މެމްބަރުން ޕާޓީ ބަދަލުކޮށްފި ނަމަ ނުވަތަ ޕާޓީން ވަކިވެއްޖެ ނަމަ ނުވަތަ ވަކިކޮށްފި ނަމަ މަޖިލީހުގެ މެމްބަރުކަން ގެއްލޭނެ ކަމަށް ސުޕްރީމް ކޯޓުން ވަނީ ހުކުމްކޮށްފަ އެވެ. މިހާރުގެ ރައްޔިތުންގެ މަޖިލިހުގެ އިންތިހާބަށް ފަހު އެތައް މެމްބަރުންނެއް އެކި ޕާޓީތަކަށް ބަދަލުވެފައި ވިޔަސް، އެ މެމްބަރުންގެ ގޮނޑިއަށް އަސަރެއް ނުކުރެ އެވެ.\nއިތުރު ލިޔުންތައް ދިވެހި ސަރުކާރު އިދިކޮޅު ފަރާތްތައް މަޖިލީހުގެ މެމްބަރުން ޕީޕީއެމް އަހުމަދު ސަލީމް (އޭދަފުށި) އިބްރާހިމް މުއާޒް އަލީ (މުއާ) ޕީޕީއެމްގެ ކޯޅުން


OFID in Rajje ah 20 million dollar ge loan ehee dheefi\nއޮފިޑުން ރާއްޖެއަށް 20 މިލިއަން ޑޮލަރުގެ ލޯނު ދީފި\nފިނޭންސް މިނިސްޓަރު އިބްރާހިމް އަމީރު ކޮމެޓީގައި މައުލޫމާތު ދެއްވަނީ--\nކޮވިޑް-19 އާ ގުޅިގެން ރާއްޖެ އަށް އެހީވުމުގެ އިތުރުން، އޯޕެޑް ފަންޑް ފޯ އިންޓަނޭޝަނަލް ޑިވެލޮޕްމަންޓް (އޮފިޑް) އިން 20 މިލިއަން ޑޮލަރު (ގާތްގަނޑަކަށް 308 މިލިއަން ރުފިޔާ) ގެ ލޯނު އެހީއެއް ދޭން ނިންމައިފި އެވެ.\nރާއްޖެ އަށް އެހީވެދޭން ނިންމާފައިވަނީ އޯޕެޑް ފަންޑް ފޯ އިންޓަނޭޝަނަލް ޑިވެލޮޕްމަންޓް (އޮފިޑް) އިން އިއްޔެ ބޭއްވި ޑިރެކްޓަރުންގެ ބޯޑުގެ ބައްދަލުވުމުގަ އެވެ. މި ބައްދަލުވުމުގައި ރާއްޖޭގެ އިތުރުން އެހެން ގައުމުތަކަށް 390 މިލިއަން ރުފިޔާ ދޭނެ ކަމަށެވެ.\nއެ ޖަމިއްޔާ އިން ބުނި ގޮތުގައި މި ލޯނު ދީފައިވަނީ ރާއްޖޭގެ އިގްތިސާދަށް ކުރިމަތިވާ ހީނަރުކަމުގެ ސަބަބުން ހާއްސަކޮށް ޓޫރިޒަމް ސިނާއަތުގެ ހުއްޓުމަކަށް އައުމާ ގުޅިގެން އިގްތިސާދަށް ކުރާ ނޭދެވޭ އަސަރު ކުޑަ ކުރުމުގެ ބޭނުމުގައި ކަމަށެވެ.\nކޮވިޑް-19 އާ ގުޅިގެން، ދައުލަތުގެ އާމްދަނީ ދަށްވާނެތީ، ސަރުކާރުން ދަނީ އާމްދަނީ ހޯދޭނެ މަގުތައް ހޯދަމުންނެވެ. މިގޮތުން ސަރުކާރުން ވަނީ ލޯނާއި އެހީ ހޯދާނެ ކަމަށް ބުނެފަ އެވެ. މިހާތަނަށް ކޮވިޑް-19 އާ ގުޅިގެން އެހީތެރިކަން ދީފައިވަނީ އީޔޫއިންނެވެ.\nފިނޭންސް މިނިސްޓްރީ އިގްތިސޯދު ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


ވާހަކަ : ޖުހާ އާއި އޭނާގެ ހިމާރު\nއެއް ދުވަހަކު ޖުހާ އޭނާގެ ހިމާރު މައްޗަށް އަރާ ސަވާރު ވެގެން ބާޒާރަށް ދާން ނުކުތެވެ. ދަތުރަށް ފެށީ ޖުހާ ހިމާރު މައްޗަށް ސަވާރު ވެގެންނެވެ. ޖުހާ ހިމާރު މައްޗަށް އަރާ އިން އިރު އޭނާގެ ދަރިފުޅު ހިމާރުގެ ލަގަނުގައި ހިފައިގެން އެއާ އެއް ވަރަށް ދިޔައީ ހިނގަމުންނެވެ.\nމި ގޮތައް ކުރިއަށް ދަނިކޮށް މަގުގެ އެއް ފަރާތުގައި ތިބި ބަޔަކަށް މިތަން ފެނި ޖުހާ އާ ދިމާލަށް އެކަމާ ވަރަށް ބޮޑަށް ފާޑު ކިޔާ ވާހަކަ ދައްކާ އަޑު އިވިއްޖެއެވެ.\nއޭ ޖުހާ އެވެ. ކަލޭ ތީ ކޮން ކަހަލަ މީހެއް ހެއްޔެވެ؟ ކަލޭ ހިމާރު މައްޗަށް އަރާ ދުއްވާފައި ދާއިރު ކަލޭގެ ދަރިފުޅު ތިޔަ ގެންދަނީ ހިންގާފައެވެ. ތިއީ ހިތެއްވެސް އޮތް މީހެއް ނޫން ހެއްޔެވެ؟\nމި ވާޙަކަ މި ގޮތައް އިވުމުން ޖުހާ އަވަހަށް ހިމާރު މަތިން ފައިބާ އެ ސޮރުގެ ބުރިކަށި މަތީގައި ދަރިފުޅު ނަގާ ބައިންދާ އޭނާ ހިމާރުގެ ލަގަނުގައި ހިފައިގެން އެއާ އެއް ވަރަށް ކުރިއަށް ހިނގަން ފަށައިފިއެވެ.\nމި ގޮތައް ކުރިއަށް ގޮސް މޭލެއްހާ ތަން ކަޑައްތު ކުރެވުނު ތަނުން ވަޅެއްގެ ކައިރީގައި ބައި ހަދާފައި ތިބި އަންހެންވެރިން ތަކަކާ ދިމާ ވެއްޖެއެވެ. ޖުހާމެން ފެނިފައި މި އަންހެން ވެރިން ވަރަށް ހައިރާންވެ އަންތަރީސް ވެއްޖެއެވެ. އެ މީހުން ކިޔާތީ އިވުނެވެ. ބަލާބަލާށެވެ. ޒުވާން ދަރިފުޅު އޭނީ ހިމާރު މަތީގައެވެ. އެ މުސްކުޅި މީހާ އެދަނީ ފައި މަގުގައެވެ. ހެޔޮވާނީ ކިހިނެއް ހެއްޔެވެ؟ އެހެން ކަންތައް ކުރަން ވަނީ ކިހިނަކުން ހެއްޔެވެ؟\nމި ވާހަކަ އިވުމުން ދަރިފުޅާ އެކު ޖުހާ ވެސް ހިމާރު މައްޗަށް ސަވާރު ވެގެން ކުރިއަށް ދާން ފަށައިފިއެވެ.\nދަތުރުގެ މިހާ ހިސާބަށް އާދެވުނު މެންދުރުވެ އަވި ގަދަ ވެއްޖެއެވެ. އިރުގެ ހޫނުވެސް އެހާ ގަދައެވެ. މާރުކޭޓަށް ފޯރަން އަދިވެސް ލައްކަތަން ކަޑައްތު ކުރަން ޖެހެއެވެ. ގަދަ އަވީގެ ހޫނުގެ ސަބަބުން ބުރަކަށި މަތީގައި ތިބި ދެ މީހުންގެ ބަރާ އެކު ހިމާރަށް ކުރިއަށް ދެވެނީވެސް ކިރިޔަކިރިޔާ އެވެ. މަޑުމަޑުން މިހެން އަންނަމުން ގޮސް މާރުކޭޓު ހުރި އަވަށަށް ވަންނަން ދަނިކޮށް އެތަނުގައި ތިބި ބަޔަކަށް މި މަންޒަރު ފެނިފައި ޖުހާ އާ ދިމާލަށް އެމީހުން ބުންޏެވެ:\n"އެހާ ކުޑަކުޑަ ހިމާރެއްގެ މައްޗަށް ދެ މީހުން އަރައިގެން ތިޔަ ދަނީ ކީއްވެ ހެއްޔެވެ؟"\n"އެ ހިމާރަށް އެ އުޅެނީ ދެ މީހުންގެ ބަރަށް ހިރި ނުލެވިގެން ކަމެއް ކަލޭމެންނަކަށް ނޭނގޭ ހެއްޔެވެ؟"\nމި ވާހަކަ އިވިފައި ޖުހާ އޭނާގެ ދަރިފުޅާ ދިމާލަށް ބުންޏެވެ. ދަރިފުޅާ އެވެ. އެންމެ ރަނގަޅު ވާނީ ދެ މީހުން ފައިބައިގެން ހިމާރު ގޮވައިގެން ހިނގާފައި ދިޔުމެވެ. އޭރުން ދެން އެއްވެސް މީހަކަށް ބުނެވޭނެ އެއްވެސް އެއްޗެއް ނޯންނާނެއެވެ. މިހެން ބުނެފައި ހިމާރުން ފައިބައިގެން ދެމީހުން ހިނގަން ފަށައިފިއެވެ.\nމިގޮތައް ހިނގާފައި އައިސް މާރުކޭޓާ އަރާ ހަމަވި ތަނުން އެތާނގާ ތިބި ބަޔަކު މިމީހުންނަށް މިތަން ފެނި ވަރަށް މަލާމާތް ކޮށް ހީ ހަދައިފިއެވެ.\nޖުހާ އަށް އިޝާރާތް ކޮށް އެ މީހުން ބުންޏެވެ:\n"މިހިރީ ބޮޑު މޮޔަ އެކެވެ".\nއަމިއްލަ ހިމާރެއް އޮވެމެ އޭގައި ދަތުރު ނުކޮށް ދަރިފުޅު ގޮވައިގެން ހިނގާފައި އަންނާނީ ކޮންފަދަ ބޮޑު މޮޔައެއް ހެއްޔެވެ؟"\nޖުހާ ހިތައް އެރިއެވެ. ރުޅި އައުމުގެ ބޭނުމެއް ނެތެވެ. އެކަމަކު އެންމެން ރުއްސަން އުޅުމަކީ ކުރެވޭނެ ކަމެއް ނޫނެވެ.\nކޮންމެ މީހަކުވެސް އެމީހަކު ކަންކުރާނެ އެންމެ ރަނގަޅު ގޮތެއް އަމިއްލައަށް ނިންމައިގެން އުޅުން މާ ރަނގަޅު ވާނޭ ޖުހާ ހިތައް އެރިއެވެ.


COVID-19 : Lanka Aan’mu Haalathah! - Vaguthu\nކޮވިޑް-19 : ލަންކާ އާއްމު ހާލަތަށް!\nމިދިޔަ އަހަރުގެ ފަހުކޮޅު ޗައިނާގެ ވުހާން އިން ފެތުރެން ފެށި ވައިރަހުގެ އަސަރު މިހާރު ވަނީ މުޅި ދުނިޔެ އަށް ކޮށްފައެވެ. މި ވައިރަހުގެ އަސަރު ގިނަ ދިވެހިންތަކެއް ދިރިއުޅޭ ސްރީލަންކާ އަށްވެސް ކުރިއިރު، އެ ގައުމަކީ ވައިރަސް ހުއްޓުވަން އެންމެ އަވަހަށް އެންމެ ވަރުގަދަ ފިޔަވަޅުތަކެއް އެޅި އެއް ގައުމެވެ.\nމިގޮތުން މާޗް މަހުގެ 21 ވަނަ ދުވަހުން ފެށިގެން މުޅި ލަންކާގައި ވަނީ ކާފިއު އިއުލާން ކޮށްފައެވެ. ދުވަސްކޮޅެއް ފަހުން މީހުން މަދު ހިސާބުތަކުގެ ކާފިއު އަށް ލުޔެއް ދިން ނަމަވެސް ވެރިރަށް ކޮލަމްބޯ އާއި އެނޫންވެސް ބޮޑެތި ސިޓީތަކަށް ކާފިއު އިން ލުޔެއް ދީފައެއް ނުވެއެެވެ.\nނަމަވެސް، ކާފިއު ހިންގަމުން އައިތާ 50 ދުވަހަށް ފަހުގައި މިއަދު ކޮލަމްބޯ ހިމެނޭހެން އެހެން ބޮޑެތި ސިޓީތަކުގައި އިއުލާން ކޮށްފައިވާ ކާފިއު އަށްވެސް ވަނީ ލުޔެއް ދީފައެވެ. މިއާއިއެކު އެތައް ދުވަހެއް ފަހުން މިއަދު ލަންކާގެ މަގުތައް ވަނީ އަނެއްކާވެސް ޓްރެފިކް ބާރު ބޮޑުވާން ފަށާފައެވެ.\nކާފިއު އަށް ލުޔެއް ދިން އިރު، ދެން ކާފިއު ހިނގާނީ ރޭގަނޑުން ފެށިގެން ފަތިހާއި ހަމައަށެވެ. މިހާރު ލަންކާގައި ބޭރަށް ނިކުމެ އުޅެން ޖެހޭނީ ހަމައެކަނި މަސައްކަތަށް ނިކުންނަ މީހުންނާއި ޒަރޫރީ ތަކެތި ގަންނަން ބޭނުންވާ މީހުން އެކަންޏެވެ. މިގޮތަށް ނިކުންނަ އިރުގައިވެސް މާސްކު އެޅުމާއި ގައިދުރުކުރުން (ސޯޝަލް ޑިސްޓެންސިންގ) އަށް ހާއްސަ ސަމާލުކަމެއް ދޭން ޖެހެއެވެ.\nމިއަދު ލަންކާގެ މަގުތައް މަތިން ފެނިގެން ދިޔައީ ލާމަސީލު ނަމޫނާ އެކެވެ. އެންމެންވެސް ބޭރަށް ނިކުތީ މާސްކު އަޅައިގެންނެވެ. ތަންތަނުގައި ހަދާފައި ހުރި ކިޔޫތަކުގައިވެސް މީހުން ތިބީ ބޮނޑިވެގެންނެއް ނޫނެވެ. މިއަދު ހުރިހާ ކަމެއްވެސް ގޮސްފައި ވަނީ ވަރަށް އަމާން ކޮށެވެ.\nލަންކާގައި މިހައިތަނަށް 855 މީހަކު ވައިރަހަށް ފައްސިވެފައި ވާއިރު، މަރުވެފައި ވަނީ9މިހުންނެވެ. އަދި 321 މީހަކު ވަނީ ފަރުވާ ދީގެން ރަނގަޅުވެފައެވެ. މިހާރު އެ ގައުމުގައި ފައްސިވަމުން ދަނީ ކަރަންޓީނު ފެސިލިޓީތަކުގައި ތިބި މީހުންނާއި ސިފައިންގެ މީހުންގެ މެދުގައެވެ.\nއާއްމުންގެ ތެރޭގައި ވައިރަސް ފެތުރުން ހުއްޓިވިފައި އޮތް ނަމަވެސް އެ ގައުމުގެ ހެލްތު މިނިސްޓަރު ވަނީ ވައިރަހަށް ސަމާލުވެގެން އެންމެންވެސް އުޅުމަށް އާދޭހާއި އެކު ނަސޭހަތްތެރި ވެފައެވެ.\nމެއި 11, 2020 18:55\nމީ ކުރިއަށްލާ ސަލާމަތީ ފިޔަވަޅު އެޅުުގެ ނަތީޖާ ރައްޖާގަ އެހެނެއްނޫންވީ ބޮޑުންގެ މީހުންގެނެވެންދެން މަޑު ޖެއްސުމުން މިހާލަތަށް ގައުމު ވެއްޓުނީ މި ވަރަށް މިގައުމުގަ ފެތުރިގެން ނުދިޔައީސް ކުރިންފިޔަވަޅުއެޅިނަމަ ތައްޔާރުވީ އަމާ ބުނީތީ ފަރަށްދާގޮތަށް\nމެއި 11, 2020 19:00\nމެއި 11, 2020 19:33\nމި ބަލި ދުނިޔޭގައި އެންމެ ފުރަތަމަ ފެތުރެން ފަށައިފިކަން އިއުލާންކުރުމާއެކު ރައްޔިތުންނަށް ފޮތި މާސްކު ބޭނުންކުރަން ލަންކާގެ ކަމާބެހޭ އިދާރާތަކުން ލަފާދޭން ފަށައިފި. އަދި ލަންކާގެ އެކިއެކި ފަރާތްތަކުން ހަމައެދުވަހު އެތައް ބަޔަކަށް ހިލޭ ފޮތި މާސްކު ބެހިކަމަށްވަނީ. ނަތީޖާއަކަށް މިވީ ލައްކާއަށް މިބަލި އައިނަމަވެސް އެތައް ބަޔަކަށް ނުޖެހި ބަލިނުފެތުރި ކޮންޓްރޯލްވުން. ރާއްޖޭގައި އެންގީ މާސްކު ނާޅަން. މި ފެނުނީ މީގެ ތަފާތު.\nމެއި 11, 2020 20:39\nދިވެހިންނާއި ޚިލާފަށް ލަންކާމީހުންނަކީ ސަރުކާރުންނާއި އިދާރާތަކުން އަންގާއެންގުންތަކަށް ބޯލަނބައިގެން އެގޮތަށް ކަންތައްތައް ކުރާބައެއް. މިކަން އެންމެ ފުރަތަމަ ފިޔަވަޅުތަކާއި ހަމައިންވެސް ލަންކާގައި ފެނުނު. ފިހާރަތަކަށް ދިޔުމުގަޔާ މަގުމަތީގައި އުޅުނުއިރުވެސް ލަންކާ މީހުންގެ ކިބައިން ގައިދުރުކުރުމާއި އެކަންތައްތައް ފެނުނު. ނަމަވެސް ހިތާމައަކީ ދިވެހިންނަށް ހީވީ ގައިދުރުކޮށްގެން ތިބޭށޭ ބުނީމަވެސް ބޮނޑިވެގެން އެކަކު އަނެކަކަކުގެ ގަޔަށް އަރަން ބުނިހެން. ލަންކާމީހުންގެ ކެތްތެރިކަމާއި ގާތްވާ ވަރަށްވެސް ދިވެހިންގެ ކެތްތެރިކަމެއް ނެތް.\nމެއި 12, 2020 02:50\nދިވެހި ސަރުކާރު އަދި ދިވެހިންގެ ވާހަކަވެސް ނުދެއްކިއްްޔާ ރަނގަޅުވާނީ.\nމެއި 12, 2020 04:06\nޓެސްޓު ނުކުރަންޏާ ޖެހޭކަމެއްވެސް ނުޖެހޭ ކަމެއްވެސް ނޭނގޭނެ! ރާއްޖޭގަވެސް ދެން ހުއްޓާފަ ހުޅުވާލާ އޭރަށްދެން ހަމައަކަށް އެޅުނީ


Hassan Audit ge dhaairaage maa uhugai\nއެންމެ ބޮޑު އެކައުންޓިން ނެޓްވޯކާ ގުޅިފައިވާ ދިވެހި މީހާ\nފެށީ ތިން މުވައްޒަފުން، މިހާރު 25 ދިވެހިން\nދިވެހިން ވަޒީފާއަށް ހޯދަން ގިނަ މަސައްކަތްތަކެއް\nކްރޯވޭ ހޯވޮތު މޯލްޑިވްސްގެ މެނޭޖިން ޕާޓްނަރު ހަސަން މުހައްމަދު\nޔަގީނުން ވެސް މިއީ މުޅި ފުވައްމުލަށް އެ މީހަކަށްޓަކައި ފަހުރުވެރިވާނެ ޒުވާނަކަށް ވާނެ އެވެ. ތައުލީމް ހާސިލް ކުރެއްވި ދުވަސްވަރު ފުވައްމުލަކު އަތޮޅު ތައުލީމީ މަރުކަޒުގައި މި ތަރީގެ ވިދުން ގަދަ އެވެ. ފުވައްމުލަކުގައި އޯލެވެލް ހެދި ކުދިންގެ ތެރެއިން ގަދަ ހަ އެއްގެ ތެރޭގައި ހިމެނުނެވެ. ނަތީޖާއަކީ މަތީ ސާނަވީއަށް ކިޔަވަން އެސްއީސީ އިން ފުރުސަތު ލިބުނު މަދު ދަރިވަރުންގެ ތެރޭގައި ހިމެނުމެވެ.\nކިޔެވިއިރު އެކައުންޓިން މާއްދާ އަށް ހާއްސަ އިސްކަމެއް ދެއްވި އެވެ. އެކައުންޓަކީ ހަސަންއަށް ވަރަށް ފަސޭހަ އެއްޗެކެވެ. އެންމެ މަތީ މާކްސް ގެންނަ މާއްދާތަކުގެ ތެރޭގައި އެކައުންޓިން ހިމެނެ އެވެ. މިއަދު މިއީ ދުނިޔޭގެ އެންމެ ބޮޑު އެކައުންޓިން ނެޓްވޯކާ ގުޅިފައިވާ ހަމައެކަނި ދިވެއްސެވެ. ހަސަން މުހައްމަދެވެ. ސުވާލަކީ އެކައުންޓިން ދާއިރާ ހަސަންއަށް ހާއްސަވީ ކީއްވެގެން ބާ އެވެ؟\n"ބޭބެ ރަށުގައި [ފުވައްމުލަކު] ގައި ހިންގާ ކުޑަ ފިހާރައެއްގައި އިންނަ އިރު ވެސް ހިސާބުތައް [ވިކުރާ] ބަލަހައްޓަން އިންނަން،" ކުޑައިރުގެ ހަނދާންތައް ހަސަން ހިއްސާ ކުރެއްވި އެވެ.\nކަމަށް ލޯބި ޖެހި، ހިތް ކިޔައިފިނަމަ އެކަން ހާސިލް ކުރަން މަސައްކަތް ކުރާނެކަން ޔަގީނެވެ. ކުރި އަރަށް މަސައްކަތް ކުރާނަމަ މިއީ މަޖުބޫރު ސިފަ އެކެވެ. ކުރިއަށް ދާން ބޭނުންވާ މީހެއްގެ ކަށީގައި މި ސިފަ ހުންނަން ލާޒިމެވެ. އެކަން ހަސަންގެ ކަށީގެ މަދުގައި ވަނީ ބިންވަޅު ނެގިފަ އެވެ، ފުރަތަމަ ވަޒީފާގައި ޕްލޭނިން ޑިޕާޓްމަންޓުގައި އުޅުއްވުމަށް ފަހު ޒަމާންވީ ހުވަފެންތަކުގައި ހަގީގީ ކުލަ ޖެއްސުމަށް ފުރަތަމަ ފިޔަވަޅު ނެންގެވީ މިހެންވެތާ އެވެ. މިގޮތުން ފުރަތަމަ ވަޒީފަކީ ސްޓެލްކޯގެ އެކައުންޓް އޮފިސަރު ކަމެވެ.\n"އޭރު ސަރުކާރުން ލިބޭ ސެލަރީ ވެސް ކުޑަ އެހެންވެ ސްޓެލްކޯއާ ގުޅުނީ. ސްޓެލްކޯ ސްކޮލާޝިޕެއްގައި ދިޔައީ ލަންކާ އަށް އޭސީސީއޭ [އެސޯސިއޭޝަން އޮފް ޗާޓެޑް ސެޓިފައިޑް އެކައުންޓެންޓް] ހަދަން،" އެކައުންޓިން ދާއިރާ އިން ކިޔެވި ގޮތް ހަސަން ވިދާޅުވި އެވެ.\nހަސަން "އަވަސް" އަށް އިންޓަވިއު ދެއްވަނީ.-- ފޮޓޯ: އަފްޝީން ނަސީރު\nއަމިއްލަ މަސައްކަތް ފެއްޓެވުން\nސްޓެލްކޯއަށް ފަހު ދެން ހަސަން ބޭނުންވީ އަމިއްލަ ގޮތުން އެކައުންޓިންގެ ހާއްސަކޮށް، އޮޑިޓިންގެ ދާއިރާގައި ކުރި އަށް ދާށެވެ. މި ދާއިރާގައި އަމިއްލަ އަށް މަސައްކަތް ކުރުމަށެވެ. އެހެންވެ ގުޅުނީ ޓޫރިޒަމް ކުންފުނި، ޕްލެޓިނަމް ކެޕިޓަލް ހޯލްޑިންގެ އިންޓާނަލް އޮޑިޓަރަކަށެވެ. މި ތަނުގައި ހަތަރު އަހަރު މަސައްކަތް ކުރެއްވި އެވެ.\n"އެ ކުންފުނި މާލީ ގޮތުން މައްސަލަ ދިމާވެގެން ރީސްޓްރަކްޗާ ކުރީ. އެ ތަނުގައި މަސައްކަތް ކުރި މީހުންނަށް ކެނޑިގެން ދާން ފުރުސަތު ދިނީ. މި ހިސާބުން އަޅުގަނޑު ހިތަށް އެރީ އަމިއްލަ އަށޭ ދެން މަސައްކަތް ކުރާނީ. އެ ދުވަސްވަރު އަޅުގަނޑުގެ ކޮއްކޮއަކާއި ބޭބެ އެއް ގުޅިގެން އޮޑިޓް ފާމެއް ހަދާފައި އޮތީ،" ހަސަން ވިދާޅުވި އެވެ.\n"އަޅުގަނޑު ހަނދާންވޭ. އެންމެ ފުރަތަމަ ހެދީ ޔުނިވާސަލްގެ އިންޓާނަލް އޮޑިޓެއް. މި ހިސާބުން ހިތަށް އެރީ އެކައުންޓިން ދާއިރާގައި އެބަ އޮތޭ ރަނގަޅު ފުރުސަތު ތަކެއް. އެހެންވެ އެކި ތަންތަނަށް ގޮސް އެކައުންޓިން ބުކް ކީޕިން ފަދަ މަސައްކަތްތައް ކުރަން ފެށީ."\n"ފުލް ޓައިމްކޮށް މަސައްކަތް ކުރަން ފެށީ އޮޑިޓް ދާއިރާ އިން. މިއީ އަމިއްލަ އަށް ޕްރެކްޓިސް ކުރަން ފެށި ހިސާބަކީ،" ދެހާސް ދިހަ ވަނަ އަހަރު އުފަންވި، އޮޑިޓް ފާމްގެ މަސައްކަތް ކުރި ގޮތް ހަސަން ހިއްސާ ކުރެއްވި އެވެ.\nދިވެހިންނަށް ފުރުސަތު ބޮޑު\nމި ދާއިރާގައި މަސައްކަތް ކުރެއްވިއިރު ހަސަން އަށް އެނގިގެން ދިޔައީ ދިވެހިންނަށް މި ދާއިރާގައި އޮތް ފުރުސަތުގެ ތަނަވަސް ކަމެވެ. އެހެންވެ ކުރީގެ އޮޑިޓަ ޖެނެރަލް ނިޒާމު އިބްރާހިމް ފަދަ ބޭފުޅުންނާ ގުޅިގެން މި ދާއިރާގައި ދިވެހިންނަށް ހުރި ފުރުސަތުތައް ހޯދުމުގެ މަސައްކަތްތަކެއް ވެސް ކުރެއްވި އެވެ.\n"އޭރު  ހިސާބު ތިން އޮޑިޓް ފާމް އޮތީ. މިހާރު 10 އޮޑިޓް ފާމް އެބަހުރި. އަޅުގަނޑުމެން ވެސް އެންމެ މަސައްކަތް ކުރީ ތިން މީހުންނާއެކު. މިހާރު އެބަތިބި 25 މުވައްޒަފުން. ހުސް ދިވެހިން. ލޯކަލް ފާމް ތަކުގައި ވެސް ގިނަ އިން ތިބެނީ ދިވެހިން. އެކައުންޓިން އިންޑަސްޓްރީ އަށް ނުކުންނަ މީހުންނަށް ރަނގަޅު ފުރުސަތު ތަކެއް ވެސް އެބައޮތް ލިބޭ،" ހަސަން ވިދާޅުވި އެވެ.\nނަަމަވެސް، އޭނާ ވިދާޅުވީ ފުރަތަމަ މި ދާއިރާ އަަށް ނުކުތްއިރު އޮޑިޓް ކުރުމަކީ ދިވެހިންނަށް ކުރެވޭނެ ކަމެއް ނޫން ކަމަށް ބެލި ކަމަށެވެ.\n"ފުރަތަމަ އޮޑިޓް އޮފީހުގެ ބޭފުޅުން ވެސް އޭރު ވިސްނުމެއް ނެތް ދިވެހިން މިކަން ކުރުމަކަށް. އެހެންވެ މިކަންވީ ގޮން ޖެހުމަކަށް. އެކަމަކު އޮޑިޓް އޮފީހާ ގުޅިގެން މަސައްކަތް ކޮށްގެން ފުރުސަތު ހުޅުވުނީ. މީގެ އިތުރުން ޓެކްސް ނަގަން ފެށުމުން ދޮރުތައް ހުޅުވިގެން ދިޔަ،" ހަސަން ވިދާޅުވި އެވެ.\nދުނިޔޭގެ އެންމެ ބޮޑު އެއް އެކައުންޓިން ނެޓްވޯކާ ގުޅުން\nފުރަތަމަ ދުވަހުން ފެށިގެންވެސް، ހަސަންގެ ސިކުނޑީގައި ދުރަށް ވިސްނާ ބޮޑު ތަސްވީރެއް އޮތެވެ. އެއީ އޭއެޗް އެންޑް އެސޯސިއޭޓްސްއަކީ ބައިނަލް އަގުވާމީ އޮޑިޓް ފާމްއެއްގެ ގޮތުގައި ފެންނަތަން ބެލުމުގެ ހުވަފެނެވެ. އެ ކަމަށް ކެނޑިނޭޅި ދިޔައީ މަސައްކަތް ކުރަމުންނެވެ. އޭނާގެ މި ހުވަފެންތަކުގައި ހަގީގީ ކުލަ ޖައްސައި ދޭނެ ބަޔަކު ވޭތޯ އަތް ފުނާ އަޅަމުން ދިޔަ އެވެ. މިގޮތުން ހަސަންގެ އަތުގައި ޖެހުނީ ޓޫރިޒަމާ ގުޅުން ހުރި ވިޔަފާރިތައް އޮޑިޓް ކުރުމުގައި ދުނިޔޭގެ އެންމެ މަޝްހޫރު އޮޑިޓް ފާމް ކަމަށްވާ "ކްރޯ ހޮވާތު އިންޓަނޭޝަނަލް" އެވެ. މިހާ ހިސާބުން، ދުނިޔޭގެ 120 އަށް ވުރެ ގިނަ ގައުމުގައި ގާތްގަނޑަކަށް 200 އޮޑިޓް ފާމް ހިންގާ ކްރޯ ހޮވާތުގެ މެނޭޖިން ޕާޓްނަރުކަން ނެގި އެވެ. މިއީ ރާއްޖޭގެ އޮޑިޓް ފާމެއް މި ހާތަނަށް ހޯދާފައި ނުވާ ވަރުގެ ކާމިޔާބީ އެކެވެ.\n"އާއްމުކޮށް ނަން މަޝްހޫރު އޮޑިޓް ފާމްތަކުގައި މި އުޅެނީ ހުސް ލަންކާ މީހުން. މި ތަންތަނުގައި ނެތް ދިވެހިންނަކަށް ފުރުސަތެއް؟ އެހެންވީމަ އަޅުގަނޑުމެންގެ ވިސްނުމުގައި ހުރި އިންޓަނޭޝަނަލް ބްރޭންޑަކާއެކު ރާއްޖެ ގެނައުމަށް. އެއީ ވަަރަށް ބޮޑު ޓާގެޓެއް. މިގޮތުން ބެލީ ގެނެވޭނެ ބްރޭންޑުތައް. ރާއްޖެއަކީ ޓޫރިޒަމަށް ބިނާވެފައި އޮތް ގައުމަކަށް ވުމުން ކްރޯ ހޮވާތު އިންޓަނޭޝަނަލްއާ ގުޅުނީ. މިއީ ޓޫރިޒަމްގެ އެންމެ ބޮޑު ކޮންސެލްޓެންސީ ފާމް،" ހަސަންގެ އުސް ފިޔަވަޅުގެ ވާހަކަ "އަވަސް"އާ ހިއްސާ ކުރެއްވި އެެވެ.\n"އެންމެ ފުރަތަމަ ވާހަކަ ދެއްކީމަ ކްރޯ ހޮވާތުން ވެސް އަސްލު އިންޓްރެސްޓެއް ނެތް. ނަމަވެސް ފުރުސަތު ދިިން. ފުރަތަމަ ފުރުސަތު ދިނީ އެސޯސިއޭޓް ޕާޓްނަރަށް. ނަމަވެސް އަޅުގަނޑުމެންގެ ކޮލިޓީ ރިވިއުއެއް ހަދާފައި މި އަހަރުގެ ޖޫން މަހު މެންބަޝިޕް ރިވިއު ދިނީ."\nހަސަން ވިދާޅުވި ގޮތުގައި ކްރޯ ހޮވާތު އިންޓަނޭޝަނަލްއާ ގުޅުމާއެކު، ބައިނަލް އަގުވާމީ މިންގަނޑުތަކަށް ފެތޭ، ދުނިޔެ ގަބޫލުކުރާ މަސައްކަތް ތަކެއް ފެށިގެން ގޮސްފައިވާ ކަމަށެވެ.\n"އަދި މާގިނަ ދުވަހެއް ނުވޭ. އެކަމަކު ކްރޯ ހޮވާތު އިންޓަނޭޝަނަލްގެ މެނޭޖިން ޕާޓްނަރުކަން ލިބުމުން އިންޓަރެސްޓް ފާޅު ކުރަން ފަށައި ކުންފުނި ތަކުން. ފޮރިން އިންވެސްޓްތަކުން އިންޓަރެސްޓް ފާޅު ކުރޭ،" މޯލްޑިވިއަން އައިޑޮލްގެ އޮޑިޓް ފާމްގެ މެނޭޖިން ޕާޓްނަރު ހަސަން ވިދާޅުވި އެވެ.\n"މި ފުރުސަތުގެ ސަބަބުން ކޮންމެ އަހަރަކު އަޅުގަނޑުމެންގެ މަސައްކަތުގެ ކޮލިޓީ ޓެސްޓް ކުރާނެ. މުވައްޒަފުންނަށް ތަމްރީނުގެ ގިނަ ފުރުސަތު ތަކެއް ހުޅުވިގެންދާނެ. އިންޓަނޭޝަނަލް ފާމްތަކުގައި މަސައްކަތް ކުރަން ފުރުސަތު ލިބޭނެ. ޓެކްނިކަލް އެކްސްޕަޓައިޒް ލިބޭނެ."\nދެން އުފެދޭ ސުވާލަކީ ހަސަން ކާމިޔާބީގެ ސިއްރަކީ ކޮބައިބާ އެވެ؟ ހަސަން ދެކޭ ގޮތުގައި ކާމިޔާބީގެ ސިއްރަކީ ހިދުމަތްދޭ އިރު ކަމަށްކަމޭ ހިތައިގެން އެކަމެއް ކުރުމެވެ. ހިދުމަތް ހޯދާ މީހުން އުފާ ކޮށްދިނުމެވެ.\nހަސަންގެ މި ސިފަތަކާއެކު، މިއަދު އޭނާއަކީ ރާއްޖޭގެ އެންމެ ބޮޑު އެއް އޮޑިޓް ފާމް ހިންގާ ފަރާތެވެ. މަޝްހޫރު މޯލްޑިވިއަން އައިޑޮލްވެސް އޮޑިޓްކުރާ މި ފާމުން 300 އަށްވުރެ ގިނަ ކުންފުނީގެ ހިސާބު ކިތާބު ބަލަހައްޓަ އެވެ. މިއަދު ހަސަން ހުރީ ރާއްޖޭގެ އެންމެ މަތީގަ އެވެ.


އައިނާ 10 (ދިހަވަނަބައި) – Esfiya – Dhivehi Vaahaka Site\nއައިނާ 10 (ދިހަވަނަބައި)\n- by A aaR - 35- October 14, 2019\n….14 އަހަރު ކުރި….\nއިސްރާގެ ޢާއިލާ އަކީ ކުޑަހުވަދޫ ބައެކެވެ. އިސްރާގެ ހުންނަނީ ހަމައެކަނި މަންމަ އަކާއި ބައްޕަ އެކެވެ. ޢާއިލާގެ ނުވަތަ ތިމާގެ އެހެން އެއްވެސް މީހަކު ނޭނގެއެވެ. އިސްރާގެ މައިން ބަފައިން ކަމުގައިވާ އިބްރާހީމާއި ހާޖަރާގެ ހުރި ހަމައެކަނި ދަރިއަކީ އިސްރާ އެވެ. އިބްރާހީމް ކުރާ މަސައްކަތަކީ މަހަށް ދިޔުމެވެ. ހާޖަރާ ގޯތީގައި ހުންނަ ފަންގެ ގަނޑާއި ބަދިގެ ހުރެފައި ދެން ބާކީ އޮންނަ ބައިގައި ހުންނަނީ ގަސް އިންދައިފައި އެވެ. ފަތްޕިލާ ވެލީގެ ބާވަތްތަކާއި ތަރުކާރީ އާއި މޭވާ އެވެ. ފަލަމަޑިގެ ގޮތުގައި ހުންނަނީ ދަނޑި އަލުވިއެވެ. މިގޮތަށް މަސައްކަތް ކޮށްގެން އިސްރާގެ ސްކޫލު ޚަރަދާއި ގޭގެ ޚަރަދު ކޮށްފައި އެއްކުރަން ލާރި ހުރެއެވެ. އެގޮތަށް ލާރި އެއްކޮށްގެން ގެއެއް ރޭނުނެވެ. ހަމައެކަނި ދެކޮޓަރި އާއި ސިޓިންގްރޫމެއްގެ ގޮތުގައި ތަންކޮޅަކާއި ކާގެއާއި ބަދިގެއެކެވެ. ކާގެ އާއި ބަދިގެ އަކީ އެއް ތަނެކެވެ.\nމިގޮތަށް ލާރި އެއްކޮށްގެން ގޭސް އުނދުނެއް ގަތުނެވެ. އަދި ކޮއްމެ ކޮޓަރިއަކަށް ފަންކާ އަކާއި ބޮތްކެ ކެވެ. ކޮއްމެ ކޮޓަރި އަކަށް ސިންގަލް އެނދަކާއި ދެދޮރުފަތްލީ އަލަމާރިއެކެވެ. ފާޚާނާ ހުންނަނީ ގެއާއި އިންވެގެން ތަންކޮޅެއް ރާނާފައި ހިޔާ ކޮށްލައިފައި އެވެ. ވަޅަކާއި ތިރި ފާޚާނާ ތައްޓެއްގެ އިތުރުން ފެންވަރާނެ މާގަނޑަކާއި އިސްކުރެކެވެ. އަދި ވަކިން ތަންކޮޅެއް އެއްޗެހި ދޮވެފައި އަޅުވާނެ ގޮތަކަށެވެ. ބަލާލި ކޮއްމެ ދިމާލަކުންވެސް ސާފު ތާހިރުކަން ފެންނާނެއެވެ. ލިބޭ ލާރިކޮޅުން އިސްރާގެ ސްކޫލު ޙަރަދާއި ގޭގެ ޚަރަދުތައް ކޮށްފައި ކޮއްމެވެސް ވަރެއް ރައްކާ ކުރެއެވެ. އެގޮތުން، ގެ އިތުރަށް ސިމެންތި ޖަހާ މުށިޖެހުމަށް ބައްޕަ ބޭނުންވިއެވެ. އެ ޢާއިލާ އުފާވެރިކަމާއި ހިތްހަމަ ޖެހުމުގައި އުޅެމުން ދިޔައީ އަންނަން އޮތް ކޮޅިގަނޑުގެ ހިލަމެއްވެސް ނުވެއެވެ.\nއަހަރުތަށް އެގޮތަށް ފާއިތުވަމުންގޮސް އިސްރާ ރަށުގެ އެއްމެ މަތީ ގްރޭޑް ނިންމާ އައި. ޖީ. ސީ. އެސް. އީ (އޯލެވެލް) އިމްތިޙާން ނިންމާލިއެވެ. އިސްރާ ބޭނުންވަނީ ނަރުހަކަށް ވާށެވެ. ނަމަވެސް އޭނާގެ އެފަދަ ތަނަވަސްކަމެއް ނެތުމުން ހިތުގައި އެކަން ފޮރުވާލީއެވެ. ބައްޕައަށް އިނގިއްޖެއްޔާ ބުރަ މަސައްކަތް ކުރާނެއެވެ. ނަމަވެސް އިސްރާ ދެން ބޭނުންވީ މަންމަ އަށާއި ބައްޕަ އަށް އެހީތެރި ވެދޭށެވެ. މިހާރުވެސް މަންމަ ބަލިވެ އުޅޭތީވެ މަންމަ އާއި ބުރަ މަސައްކަތް ނުޖައްސާ އިސްރާ ކުރަންފެށިއެވެ. އެގޮތުން ގަސްތަކަށް ފެންދީ ސާފުކޮށް ހަދަނީ އިސްރާ އެވެ. ފިހާރައަށް މޭވާ އާއި ތަރުކާރީތަށްލައި ހަދަނީ އިސްރާ އެވެ. މިކަންތަށް ކުރަން އިސްރާ ފަތިހު ހޭލައި މަސައްކަތް ކުރެއެވެ.\nފަތިހެވެ. އިސްރާ ނަމާދު ކޮށްގެން މަންމަ ނުހޭލައިގެން ކައިރިއައް ގޮސް ގޮވާލިއެވެ. ނުތެދުވީމައި އަތުގައި ކުޑަކޮށް ކޮއްޓާލިއެވެ. އެގޮތަށް ވެސް ނުތެދުވީމައި ކޮނޑުގައި ހިފާ ތަޅުވާލިއެވެ. ހާޖަރާ އޮތީ ދެލޯމެރިފައި ހިނިތުން ވެލައިގެންނެވެ. އިސާހިތަކު އިސްރާގެ ހިތް ނުބައި ވަސްވާސް ތަކުން ފުރެން ފެށިއެވެ. އަދި ބާރު ބާރަށް މަންމާ ކިޔާފައި ގޮވަން ފެށިއެވެ. އިސްރާ އަށް ނޭނގުނު ކަމަކީ ދެން އިސްރާގެ މަންމަ ނުތެދުވާނެ ކަމެވެ. އެއޮތީ އަބަދަށް ލޯމެރިފައި ކަމެވެ.\nއިސްރާ ގޮވާއަޑަށް ދޮރާށިން ދޮށި ހިފައިގެން ނިކުންނަން ދިޔަ އިބްރާހީމް ދުމެއްޖަހާފައި ދޮށްޓަކާއި ދޮށްޓެށް އެއްލާލާފައި ދިޔައެވެ. އަދި ކޮޓަރި އަށް ވަތް އިރު އިސްރާ ރޮމުން މަންމާއޭ ކިޔާ ގޮވާ އަޑު އިވުނެވެ. “އޭތް މަންމާ!! ތެދުވެބަލަ!! މަންމާ ލޯ ހުޅުވަބަލަ… މަންމާ ދެން ސަމާސާ ނުކޮށްބަލަ… މަންމާ!! މަންމާ!! އޭތް… އާދެބަލަ އިސްރާ ބޮލު ފުނާ އަޅުވަދޭން… މަންމާ!!! މަންމާ!!!!” އިސްރާ، ހާޖަރާގެ ކޮލުގައި މަޑުމަޑުން ތަޅަމުން ބުނެލިއެވެ. “މަންމާ ނޫން… ނޫން… މަންމަ!!!!!” އިބްރާހީމް ހުރިތާ ގުޑިލާން ނޭނގިފައި ހުރެވުނެވެ. ނަމަވެސް ހިތްވަރު ކޮށްފައި ހާޖަރާ އާއި ކައިރި ވެލާފައި ނޭފަތް ކައިރީގައި ކަނާއަތުގެ ޝަހާދަތް އިނގިލި ޖައްސާލިއެވެ. “ނޫން… ނޫން… ހާޖަރާ!! ނޫން..” ކުއްލިއަކަށް އިބްރާހީމް ތަޅުން މައްޗައް ވެއްޓުނެވެ. އަނގައިން ފޮނަގަނޑު ފައިބާގަތެވެ. “ބައްޕާ!!!!!!”\nވަރަށް ބާރަށް ކުއްޖަކު ހަޅޭތް ލަވައިގަތް އަޑަށް ފަތިހުގެ ފިންޏަށް ހިނގާލަން ނިކުމެ އުޅުނު ރަށުގެ ހަރު މީހަކަށް އިވުނެވެ. އަދި އެގޭ ތެރެއައް ވަދެގެން އައީ އަޑު އައި ދިމާލަށެވެ. ރަޙްމާންބެ އަށް ފެނުނީ އިސްރާ މޮޔައަކު ފަދައިން ގިސްލަ ގިސްލާފައި ބައްޕަ އަށް ގޮވާތަނެވެ. “ބައްޕާ.. ބައްޕަވެސް ތަ؟؟؟ އިސްރާ އެކަނިތަ..” އިސްރާ އެހެން ހުއްޓާ ރަޙްމާންބެ ފެނުނެވެ. އަދީ ހާޖަރާ އާއި އިބްރާހީމް ހޮސްޕިޓަލަށް ގެންގޮސް ދޭން އެދުނެވެ. “ބޭބޭ.. ހެޔޮނުވާނެ.. އަހަރެންގެ މަންމަ އާއި ބައްޕަ ހަސްފަތާލަށް ގެންގޮސްދީ…” އިސްރާ އެހެން ބުނުމުން، ރަޙްމާންބެ އެދެމީހުން ގެންގޮސް ދިނެވެ. ހޮސްޕިޓަލުން ދިން ޚަބަރަކުން އިސްރާ ހެޔައް ގޮތް ގޮތް ވެގެން ބިން މައްޗައް ވެއްޓުނެވެ. ޑޮކްޓަރު ބުނާ ގޮތުގައި ހާޖަރާގެ މަރަކީ ގުދުރަތީ މަރެއް ކަމުގައި އެވެ. އިބްރާހީމް އެ މަރުވީ އެލިބުނު ޝޮކުގައި ސްޓްރޯކެއް ޖެހިގެން ކަމަށެވެ.\nމާތް ﷲ ގެ ކުޅަދުން ވަންތަކަން ނިކަން ދެކިބަލާށެވެ. އެ މަޢުސޫމް ކުއްޖާގެ މައިން ބަފައިން މިދުނިޔެ އެދޫކުރީ ހަމަ އެއްމެ ގަޑިއިރެއްގެ ތެރޭގައި އެވެ. ހަމަ އެއްމެ ދުވަހަކުން އިސްރާގެ ދިރިއުޅުން އެފުއް މިފުށަށް ޖަހާލިއެވެ. އެއްފަހަރާ ދެހިތާމަ ލިބުމުން އިސްރާ އިންނަނީ ނެގި މަޑު ވެފައެވެ. އެގެއަށް ވަދެލަނީ މަދު ބަޔެކެވެ. އޭގެއިން އެކަކާއި ވެސް އިސްރާ އަނގަޔަކުން ނުބުނެއެވެ. އިންނަނީ ދިމާލަކަށް ގެއްލިފައެވެ.\nއިސްރާގެ ޙަޔާތުގެ ދުވަސްތައް އެކަނީ މާއެކަނި ހޭދަވަމުން ގޮސް އިސްރާގެ އުމުރުން ވިހި އަހަރު ފުރުނެވެ. އިސްރާ އާއި ގާތް ކޮށް ވެސް ވާހަކަ ދަށްކާ ހަދާލަނީ އާޝިޔާ އެވެ. މިހެން އުޅެނިކޮށް އިސްރާ އަނީލް އާއި ދިމާ ވިއެވެ. އެއީ އަނީލް މެންގެ ޢާއިލާ އަމިއްލަ ރަށަށް (ކުޑަހުވަދޫ) އަށް ދިޔަ ދަތުރެއްގައި އެވެ. އަނީލް އާއި އިސްރާ ދިމާވީ އިސްރާ ރަށުގެ ތުނޑީގައި ފިނި ވައި ޖައްސާލަން ހުއްޓައި އެވެ. ރަށްޓެހި ކަން މަޑު މަޑުން އެހެން ގުޅުމަކަށް ބަދަލު ކުރިއެވެ. އާޝިޔާ އަށް ވެސް އިސްރާ ސިއްރު ކުރީ އަނީލްގެ އެދުމަކަށެވެ. އަނީލްގެ ކޮއްކޮ އިޔާޒު އާޝިޔާ އާއި ރަށްޓެހިވެގެން އިންނަން ހުށައެޅުމުން އިސްމާޢީލް ނިކަން އަވަހަށް ‘އާން’ ބަސް ބުންޏެވެ. އެއީ އާޝިޔާއަކީ ރަށުގެ ޤަދަރުވެރި ޢާއިލާ އެއްގެ މުއްސަންޖަކަށް ވީމައި އެވެ. އަދި ދުވަސް ތަކެތްނުވެ އެދެމީހުން ކައިވެނީގެ މަތިވެރި ގުޅުމުން ގުޅުނެވެ. ދެމަހެއްހާ ދުވަސް ފަހުން އެމީހުން އަނެއްކާ ފުރީ މާލެއެވެ. ރަށުގައި އެމީހުން އޮފީހުގެ ބްރާންޗެއް ހުޅުވާފައިއެވެ. ނަމަވެސް އަނީލް އެއް ނުދެއެވެ. ލަސްނުކޮށް އަނީލް އިސްރާ އާއި ކައިވެނި ކުރިއެވެ. ކައިވެންޏަށް ހަމަސް ދުވަސް ނުވަނީސް އިސްމާޢީލް އަށް އެޚަބަރު ލިބުނެވެ. ވަގުތުން ރަށަށް އައެވެ. އަދި އަނީލްގެ ބޮލަށް ވަސްވާސް ލައި އިސްރާ އާދޭސް ކޮށްކޮށް އޮއްވައި ރަށުން ފުރައިގެން ދިޔައީއެވެ. އެއީ އިސްރާގެ ހިތުގައި އޮތް ގޮތެވެ. އިސްރާ ލިބުނު ހިތްދަތި ކަމުގައި އަމިއްލައަށް މަރުވާން ހިތަށްވެސް އެރިއެވެ. ނަމަވެސް އެއީ ކިހާ ބޮޑު ފާފަ އެއްކަން ހިތަށް އެރުމުން އެކަން ހިތުން ނެރެ އެއްލާލީ އެވެ. އޭގެ ދެމަހެއްހައި ދުވަސް ފަހުން އިސްރާ އަށް ކުއްޖަކު ލިބެން އުޅޭކަމުގެ އުފާވެރި ޚަބަރު ލިބުނެވެ. އަދި އެދަރިފުޅަށް ޓަކައި އަމިއްލަ ފައި މައްޗައް ތެދުވަން މަސައްކަތް ކުރިއެވެ. އެކަން ކާމިޔާބު ވެސް ވިއެވެ. އެދަިފުޅު ލިބުމަށް ފަހު ‘އައިނާ’ މި ރީތި ނަން ދިނީ އެއީ އަނީލް އަށް އެއްމެ ކަމުދިޔަ ނަމަށް ވާތީ އެވެ.\n“މަންމާ!!” އައިނާ ގެއަށް އައިސް ވަތް ގޮތަށް އިސްރާ އަށް ގޮވާލިއެވެ. “އައިނާ؟؟؟؟” އިސްރާ ސުވާލުގެ ނަޒަރަކުން އައިނާ އަށް ބަލާލީ އައިނާ އަވަހަށް ސްކޫލުން އައުމުން ނެވެ. އަނެއްކާ ސްކޫލުގައި ކޮންކަމެއް ވީހެއްޔެވެ؟ ފިލާވަޅެއް ނުނިންމުނީ ހެއްޔެވެ؟ ކުއްޖަކު ޖެއްސުން ކުރީ ހެއްޔެވެ؟ އިސްރާގެ ހިތަށް ދިޔައީ މިކަހަލަ ވާހަކަ ތަކުން ފުރެމުން ނެވެ.\nMe first dhw….. V rythi mi part ves ❤❤❤ ekam haadha dhuvaheh kohlaafa thi up kohlee….. ❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤\nyh ur frst.. thnx Aisher.. nooney aisher.. submit kohfa innathaa three weeks vehje\nMi part varah varah reethi….Maa sha Allah…When is next part….waiting for the next part…\nthnx lullu… liyevunuhaa avahakah up kohdheynan… insha ﷲ


MIRA akee viyafaari thakah oyi bodu gellumeh: Economic minister\nމީރާއަކީ ވިޔަފާރިތަކަށް ބޮޑު ގެއްލުމެއް: މިނިސްޓަރު\nއިމްޕޯޓް ލައިސެންސް އުވާލާނެ\nއުވާ ނުލެވި އޮތް 7500 ކުންފުނި އުވާލާނެ\nވިޔަފާރިވެރިންގެ މަޝްވަރާތައް ފެބުރުއަރީގައި\nއިކޮނޮމިކް މިނިސްޓަރު ފައްޔާޒް އިސްމާއިލް: ވިޔަފާރިއަށް ފަހި މާހައުލެއް ގެނެސް ދެއްވާނެ ކަމަށް ވިދާޅުވި -- އަހުމަދު ޝުރާއު | އަވަސް\nމޯލްޑިވްސް އިންލެންޑް އޮތޯރިޓީ (މީރާ) އިން މިހާރު އަމަލު ކުރަމުން އަންނަނީ ވިޔަފާރިތަކަށް ބޮޑެތި ގެއްލުންތައްވާ ގޮތަށް ކަމަށާއި އެއީ ވިޔަފާރިތަކަށް އޮތް ބޮޑު ގެއްލުމެއް ކަމަށް އާ އިކޮނޮމިކް މިނިސްޓަރު ފައްޔާޒް އިސްމާއިލް މިރޭ ވިދާޅުވެއްޖެ އެވެ.\nމި އަހަރުގެ ބޯޓިން އެވޯޑްސް ހަފްލާ ޝަރަފުވެރި ކޮށްދެއްވުމަށް ވަޑައިގެން ވާހަކަފުޅު ދައްކަވަމުން މިނިސްޓަރު ފައްޔާޒް ވިދާޅުވީ ރައީސް އިބްރާހިމް މުހައްމަދު ސޯލިހުގެ ވިސްނުންފުޅަކީ ވިޔަފާރިތަކަށް ފަސޭހަ ފަހި މާހައުލެއް ގާއިމްކޮށް ދިނުން ކަމަށެވެ.\nއެގޮތުން މީރާ މިހާރު ހިނގާ އުސޫލު ބަދަލު ކުރަން ރާވާފައިވާ ކަމަށާއި އެ އޮތޯރިޓީ މިހާރު ހިނގަނީ ވިޔަފާރިވެރިންނަށް ގެއްލުންވާ ގޮތަށް ކަމަށެވެ.\n"މީރާއަކީ މިވަގުތު ވިޔަފާރިތަކަށް އޮތް ބޮޑު ގެއްލުމެއް، މީރާ އުފެދިގެން އައީ އެ ނިޔަތުގައެއް ނޫން، މީރާ އުފެދިގެން އައީ ވިޔަފާރިވެރިން ލައްވާ ވިޔަފާރި ކުރުވާ، އޭގެ މަންފާ ދިވެހި ރައްޔިތުންނަށް ބެހޭނެ ގޮތަކަށް ރޭވުމަށްޓަކައި،" ފައްޔާޒް ވިދާޅުވި އެވެ.\nމިނިސްޓަރު ކަމާ ހަވާލުވެވަޑައިގަތް ފަހުން ފުރަތަމަ ފަހަރަށް ޕޯޑިއަމްއެއްގައި ވާހަކަފުޅު ދައްކަވަމުން ފައްޔާޒް ވިދާޅުވީ ޓެކްސް ނުނަގާ ގައުމެއް ކުރިއެއް ނާރާނެ ކަމަށާއި ނަމަވެސް "މީރާއިން މިހާރު ކުރަމުން އަންނަނީ ވިޔަފާރިތައް ފުނޑުފުނޑުކޮށްލުމުގެ މަސައްކަތް" ކަމަށެވެ. އަދި އެ އޮތޯރިޓީ އިން އިން މަސައްކަތް ކުރީ ގާނޫނުތައް އަމިއްލަ ގޮތަކަށް މާނަ ކޮށްގެން ކަމަށް ވެސް ފައްޔާޒް ވިދާޅުވި އެވެ.\n"މިދިޔަ ފަސް އަހަރުގެ ތެރޭގައި ގާނޫނާއި ގަވައިދުތައް މީރާ އަމިއްލަަ ގޮތަކަށް މާނަކޮށްގެން ވަރަށް ގިނަ ވިޔަފާރިތަކެއް ބަނގުރޫޓުވެގެން ދިޔަަތަން ލޯމަތިން ފެނިއްޖެ ތަޖުރިބާ ކުރެވިއްޖެ،" މިނިސްޓަރު ވިދާޅުވި އެވެ.\nކުރިޔަށް އޮތް މަހެއްހާ ދުވަސް ތެރޭގައި ޓެކްސްގެ ގާނޫނުތައް ރިވިއު ކުރުމުގެ މަސައްކަތް ކުރަން ފައްޓަވާނެ ކަމަށް ފައްޔާޒް ވިދާޅުވި އެވެ. އަދި ވިދާޅުވީ އޭގެ ފަހަށް ވިޔަފާރިވެރިންނަށް ބޮޑެތި ފަސޭހަތަކެއްވެ، އޭގެ މަންފާ ގައުމަށާއި ރައްޔިތުންނަށް ލިބިގެންދާނެ ކަމަށެވެ.\nވިޔަފާރިވެރިންނަށް ފަސޭހަ ކުރުމަށް ރާވާފައިވާ ބައެއް އެހެނިހެން ކަންކަމުގެ މައްޗައް ވެސް މިނިސްޓަރު ވަނީ އަލިއަޅުވާލައްވައިފަ އެވެ. އެގޮތުން އިމްޕޯޓް ލައިސެންސް ބާތިލު ކުރަން ނިންމާފައިވާ ކަމަށާއި އުވާ ނުލެވި އެތަށް އަހަރުތަކެއް ވެފައިވާ 7500 އެއްހާ ކުންފުނި އުވާލުމުގެ މަސައްކަތް ވެސް ހަފްތާއެއްގެ ތެރޭގައި ކުރައްވާނެ ކަމަށް ފައްޔާޒް ވިދާޅުވި އެވެ. އޭގެ އިތުރުން އަންނަ އަހަރު ފެބްރުއަރީ މަހުގެ ތެރޭގައި ވިޔަފާރިވެރިންނާ މަޝްވަރާ ބައްދަލުވުންތަކެއް ބާއްވާ ހުރި ގޮންޖެހުންތައް ހޯދާ ހައްލު ކުރުމަށް މަސައްކަތް ކުރައްވާނެ ކަމަށް ވެސް މިނިސްޓަރު ވިދާޅުވި އެވެ.\nއެ ހުރިހާ ފަސޭހަތަކާއެކު ވިޔަފާރިވެރިންގެ ޒިންމާތަކެއް ވެސް އޮންނާނެ ކަމަށް ފައްޔާޒް ވިދާޅުވި އެވެ. ފަސޭހަތަކުގެ ނާޖާއިޒް ފައިދާ ނެގުމުގެ ހުރިހާ ދޮރުތައް ބަންދު ކުރައްވާނެ ކަމަށާއި އެފަދަ ކަމެއް ހިނގައިފި ނަމަ ބޮޑެތި އަދަބުތައް ކަނޑައެޅިގެން ދާނެ ކަމަށް ފައްޔާޒް ވިދާޅުވި އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް މޯލްޑިވްސް ބޯޓިން އެވޯޑްސް\nގުޅިފަޅުގައި ބިދޭސީ ޑިޓެންޝަން ސެންޓަރެއް އަޅަނީ\nއެސްއެމްއީ ބޭންކުގެ ކޮރަޕްޝަނެއް އުޅޭނަމަ ޕޯޓަލަށް ހުށަހަޅާ: ފައްޔާޒު


Ibu ge kibaigai bappa ge sifathah | Mihaaru\nމިއަދު ހަވީރު ހުވާ ކުރައްވާ އާ ރައީސް އިބްރާހިމް މުހައްމަދު ސޯލިހް (އިބޫ).---ފޮޓޯ: މިހާރު\n17 ނޮވެމްބަރ 2018 - 09:11\nރާއްޖޭގެ ރައީސްކަމުގެ ހުވާ މިއަދު ކުރައްވާ އިބްރާހިމް މުހައްމަދު ސޯލިހް (އިބޫ) ގެ އެންމެ ދުރު އެއް ހަނދާނަކީ ވެސް އެމަނިކުފާނުގެ އުފަން ރަށް ޅ. ހިންނަވަރުގައި ދިރިއުޅުއްވި ނޫރާނީގޭ އަދި ފަހުން ނަމަ ނޫރާނީއާގޭ ދޮށުން މީހުން ހުސްނުވާ ހަނދާނެވެ. ކޮންމެ އިރަކު ވެސް ގޭދޮށުގައި އެތައް ބަޔަކު އުޅެ އެވެ. ކޮންމެ އިރަކު ވެސް 50 އަށް ވުރެ ގިނަ މީހުންނަށް ގޭގައި ކާން ހަދަ އެވެ. ރާޒުވާ އާއި ވޮލީ ކުޅުން ފަދަ ކުޅިވަރު ހަރަކާތްތައް އޮވެ އެވެ. އެއީ އިބޫގެ ބައްޕަ މުހައްމަަދު ސޯލިހް (މުހައްމަދު) ގެ މެހުމާނުންނާއި މުވައްޒަފުންނެވެ. އިބޫގެ ބައްޕަ އަވަހާރަވީ މީގެ 36 އަހަރު ކުރިންނެވެ.\nއުމުރުފުޅުން 54 އަހަރުގެ އިބޫ، ރައްޔިތުންގެ މަޖިލީހުގައި 25 އަހަރު ހޭދަކުރައްވައި މިއަދު ރާއްޖޭގެ ރައީސްކަމުގެ ހުވާ ކުރައްވާއިރު، އެމަނިކުފާނު ގިނަ ބަޔަކަށް އެނގެނީ މެމްބަރެއްގެ ގޮތުގައި އެކަންޏެވެ. އެކަމަކު، ތާރީޚަށް ބަލާ ނަމަ އިބޫ އާއި އެމަނިކުފާނުގެ އާއިލާ އަކީ މުޅި ޅ. އަތޮޅާއި ހިންނަވަރުގެ އިތުރުން އުތުރުގެ ރަށްތަކަށް މަޝްހޫރު އަދި ކަމުވޮށިގެންވާ އާއިލާއެކެވެ. ރައްޔިތުންގެ މަޖިލީހުގައި ޅ. އަތޮޅު ތަމްސީލް ކުރެއްވުމުގައި ގިނަ އަހަރުތަކެއް ހޭދަކުރެއްވީ އިބޫގެ އާއިލާގެ ބޭފުޅުންނެވެ. އިބޫގެ ބައްޕަ އަދި 1960 އާއި 1970ގެ އަހަރުތަކުގައި މަޝްހޫރު ވިޔަފާރިވެރިޔާ ދުވަސްކޮޅަކަށް ޅ. އަތޮޅުގެ އަތޮޅުވެރިކަން ވެސް ކުރެއްވި އެވެ. އަތޮޅު ކޮމެޓީއަށް ބައްޕަގެ އިތުރުން އާއިލާގެ ބައެއް ބޭފުޅުން އަބަދުވެސް އިންތިޚާބުވެ އެވެ. ރަށުގެ އުތުރުކޮޅާއި ދެކުނު ކޮޅުގައި ވެސް އޮތީ އިބޫގެ އާއިލާގެ ނުފޫޒެވެ.\nއިބޫގެ ބައްޕަ ހެއްދެވި ގެ: މި ގެއަށް ބޮޑެތި ބަދަލުތައް ގެންނަވާކަށް އިބޫ ބޭނުންފުޅެއް ނުވޭ.---ފޮޓޯ: ނިޝާން އަލީ/މިހާރު\nބައްޕަގެ ނަމުގައި ހަތް ވަރަކަށް ފަޅުރަށާއި އަށެއްކަ ދޯނި ގެންގުޅުނެވެ. އޭގެ ތެރޭގައި މަސްދޯނިފަހަރާއި މާލެއަށް ދަތުރުކުރާ ބޮޑެތި ދޯނިފަހަރު ވެސް ހިމެނެ އެވެ. އެ ދުވަސްވަރުގެ އާބާދީ ކުޑަކަމުން، މުޅި ރަށުގެ އެންމެން ކަހަލަ ގޮތަކަށް އުޅެނީ އިބޫގެ އާއިލާގެ މުވައްޒަފެއްގެ ގޮތުގަ އެވެ. އިބޫގެ ބައްޕަ އަވަހާރަވުމާ ހަމައަށް ވެސް އެ ގެއިން މީހުން ހުސްނުވުމުގެ އެއް ސަބަބަކީ އެއީ އެވެ. ބައްޕަގެ މެހުމާންދާރީ އަދާކުރުން ރަނގަޅު ވުމާއި މުވައްޒަފުންނަށް ކަމޭހިތުމެވެ. ރަށުގެ އެތައް ބައެއްގެ ކެއުން އިބޫގެ ގެއަށް ބަރޯސާ ވެފައި އޮތީ އެހެންވެ އެވެ.\n"ބައްޕަ އުޅުއްވިއިރު ގޭގައި ކޮންމެ އިރަކު ތިން ބުރަށް ކާން ހަދާނެ. އެހާ ވަރަށް މީހުން އަންނާނެ ގެ އަށް ކާން. ބައްޕަގެ އެ އާދަ އަޅުގަނޑުގެ ގައިގައި ވެސް އެބަހުރި. އަޅުގަނޑު ރަށަށް ގޮސް އުޅޭއިރު ވެސް އަބަދުވެސް 30-50 މީހުންނަށް ކާން ހަނދާނެ،" އިބޫ ވިދާޅުވި އެވެ.\nބައްޕަގެ ދުވަސްވަރު ރަށުގެ އެތައް ބައެއްގެ ކެއުން ހަމަޖެހިފައި އޮންނަނީ އިބޫގެ މާމަގެގެ ނޫރާނީ ހުޅަނގުގޭގަ އެވެ. އިބޫ އާއި އާއިލާގެ ބޭފުޅުންގެ ކެއުން އޮންނަނީ ނޫރާނީއާގޭގަ އެވެ.\nއިބޫގެ އާއިލާގެ ބައެއް ބޭފުޅުން ކެއުމަށް އިންސާފު ކުރައްވަނީ: ބައްޕަ އެކޭ އެއްގޮތަށް އިބޫ ވެސް ރަށަށް ވަޑައިގެންފި ނަމަ، ގެ އަށް އޮންނަނީ ބޮޑު އީދެެއް އައިސްފައި.---ފޮޓޯ: ނިޝާން އަލީ/މިހާރު\nހިންނަވަރުގައި މީގެ 50 އަހަރު ކުރިއަށް ބަލާއިރު، އެންމެ މުއްސަނދި އަދި ރަށުގެ އަސްރާފުންގެ ގޮތުގައި ތިއްބެވީ އިބޫގެ ބައްޕަގެ އިތުރުން ބައްޕަ އާއި ދެބެއިންގެދެދަރި ބޭފުޅުން ކަމަށްވާ މުހައްމަދު އިބްރާހީމާއި މުހައްމަދު މޫސާ ނުވަތަ އިބޫގެ ބަހުން ނަމަ "ތިން މުހައްމަދެ"ވެ. އެހެންވެ، އިބޫގެ އާއިލާގެ މުއްސަނދިކަން ހިންނަވަރުގެ އިތުރުން ޅ. އަތޮޅާއި އުތުރުގެ ބައެއް ރަށްރަށަށް ވެސް އޮތީ ފޯރައިފަ އެވެ. ނަވާރަސަތޭކަ ހަތްދިހަ ވަނަ އަހަރާ ހަމައަށް އަތޮޅު ކޮމެޓީ އަށް މުޅިން ވެސް އިންތިޚާބު ވަނީ އެ އެ ތިން މުހައްމަދެވެ.\n"މަސް އަބަދުވެސް ގޭދޮށުގައި ހުންނަ ހަނދާންވޭ. މަސް ކެނޑުން އަނެއް ދުވަހު ހޭލާއިރު ވެސް ކުރިއަށް ދާނެ. އަޅުގަނޑުގެ މާމަ (އިބޫގެ ބައްޕަގެ މަންމަ) މި ހުރިހާ ކަމެއްގައި އިސްކޮށް ހުންނަވާނީ،" އިބޫ ވިދާޅުވި އެވެ.\nރަށުގެ ގެސްޓް ހައުސް، ނޫރާނީއާގެ\nއިބޫގެ ބައްޕަގެ ރަން ޒަމާނުގައި ހިންނަވަރަށް ވަޑައިގަންނަވާ ރާއްޖޭގެ ކަމުވޮށިގެންވާ ބޭފުޅުންގެ "ގެސްޓް ހައުސް" އަކީ ނޫރާނީއާގެ ނުވަތަ އިބޫގެ ބައްޕަގެ ގެ އެވެ. ކުރީގެ ރައީސް އިބްރާހިމް ނާސިރުގެ ސަރުކާރުގެ ކޮންމެ ވަޒީރަކު ހިންނަވަރަށް ވަޑައިގަތަސް ހުންނަވަނީ، އިބޫގެ ބައްޕަގެ މެހުމާންދާރީގައި، އެ ގޭގަ އެވެ. އޭގެ ތެރޭގައި މަޝްހޫރު އިލްމުވެރިން އަދި އަދީބުން ކަމަށްވާ އިބްރާހިމް ޝިހާބާއި މުހައްމަދު ޖަމީލު ފަދަ ބޭފުޅުން ހިމެނެ އެވެ. އޭގެ ފަހުން ރައީސް މައުމޫން އަބްދުލްގައްޔޫމާއި ރައީސް މުހައްމަދު ނަޝީދެވެ.\nމީގެ އިތުރުން، ކުރީގެ އެޓޮލްސް މިނިސްޓަރު އަބްދުﷲ ހަމީދާއި އިބޫގެ ބައްޕަ އަކީ މަޖީދިއްޔާ ސްކޫލްގައި އެއްކޮށް ކިޔަވައި ވިދާޅުވި ދެ ބޭފުޅުން ކަަމަށް ވުމުން، ހިންނަވަރުގައި ހަމީދުގެ ގެ އަކީ ވެސް އިބޫގެ ބައްޕަގެ ގެ އެވެ. ޅ. އަތޮޅުގެ އަތޮޅުވެރިއަކަށް ހަމީދު ހުންނެވިއިރު، ކޮންމެ ރެއަކު އަވަހާރަފުޅުލެއްޕެވީ އެގޭގަ އެވެ. ހަމީދުގެ ދަރިކަލުން ހަމްދޫން ހަމީދު ކުޑައިރު ހިންނަވަރުގައި ދިރިއުޅުއްވީ ވެސް އެ ގޭގަ އެވެ.\n"އަޅުގަނޑު ހަނދާން ހުރޭ އެ ބޭފުޅުން [ޝިހާބާއި ޖަމީލް] ގޭގައި ތިބޭ ހަނދާން،" އިބޫ ވިދާޅުވި އެވެ.\nއެންމެ ފުރަތަމަ ކަމުވޮށިކަން ދެއްވި ބޭފުޅުންގެ ތެރޭގައި ވެސް އިބޫގެ ބައްޕަ\nމައުމޫން 1978 ގައި ވެރިކަމާ ހަވާލުވެވަޑައިގެން ކަލޭފާނުގެ ލަގަބު ދެއްވި ބޭފުޅުންގެ ތެރެއިން އެއް ބޭފުޅަކީ އިބޫގެ ބައްޕަ މުހައްމަދެވެ. އެ ދުވަސްވަރު، ރަށްރަށަށް ބޮޑެތި ޚިދުމަތްތަކެއް ކޮށްދެއްވާ ފިރިހެން ބޭފުޅުންނަށް ކަލޭފާނު އަދި އަންހެން ބޭފުޅުންނަަށް ކަނބުލޭފާނުގެ ލަގަބު ދެއްވީ މައުމޫނެވެ.\nއިބޫގެ ބައްޕަ ވަނީ އުތުރުގެ އެކި އަތޮޅުތަކުން ނިކަމެތި އާއިލާތައް ހިންނަވަރަށް ގެންނަވައި އެ ގޭގައި ބައިތިއްބައިގެން ބަލަހައްޓަވައިފަ އެވެ. ވަރަށް ރަނގަޅަށް ތަރުބިއްޔަތު ކޮށްދެއްވައިފަ އެވެ. އެފަދަ ކިތަންމެ އާއިލާއެއް ހިންނަވަރުގައި މިހާރު ވެސް އުޅެ އެވެ.\n"ބައްޕަގެ އޯގާތެރިކަން އަޅުގަނޑުމެންނަށް ވެސް ވަނީ ވާރުތަކޮށްފައި. އެކަން އަޅުގަނޑުމެންނަށް ވެސް މި ދައްކައި ދެވެނީ،" އިބޫ ވިދާޅުވި އެވެ.\nއެމަނިކުފާނު ވިދާޅުވާ ގޮތުން ނަމަ، ބައްޕަ އަކީ ވިޔަފާރީގެ ތެރޭގައި އުޅުއްވި ބޭފުޅަކަށް ވާއިރު، ބައްޕަގެ މަންމަގެ ފަޅި ބެހިފައި ވަނީ ސިޔާސީ ކަންކަމަށެވެ. އަދި އިބޫގެ މަންމަގެ އާއިލާގ ބޭފުޅުން ވެސް ސިޔާސީ ކަންކަމުގެ ތެރޭގައި އުޅުއްވި އެވެ. އެގޮތުން ރައްޔިތުންގެ މަޖިލިހުގެ މެމްބަރުކަމާއި ކަތީބު ކަމާއި އަތޮޅުވެރިކަން ވެސް ކުރެއްވި އެވެ.\nބައްޕަ އަވަހާރަވުމަށް ފަހު، މުޅި އާއިލާ ބެލެހެއްޓެވުން އިބޫއަށް\nބައްޕަ އަވަހާރަވެ، އިބޫ ސްކޫލް ނިމެންދެން އާއިލާގެ ހުރިހާ ކަމެއް ބެލެހެއްޓެވީ ބޮޑުބޭބެ އިބްރާހިމް ސޯލިހް (އިބްރާހިމްބެ) އެވެ. އެކަމަކު އޭގެ ފަހުން އިބޫގެ ޒިންމާގެ ތެރެއަށް އެކަން ވަނެވެ. އާއިލާގައި ލޯފަން ތިން ބޭފުޅުން ތިއްބަވާއިރު އެ ބޭފުޅުންގެ ވެސް ހުރިހާ ކަމެއް ބަލަހައްޓަވަނީ އިބޫ އެވެ. އާއިލާގައި މިވަގުތު 12 ބޭފުޅުން ތިއްބެވިއިރު، ފިރިހެން ބޭފުޅުންގެ ތެރެއިން އެންމެ ދޮށީ އިބޫ އެވެ. އެހެންވެ، އެމަނިކުފާނާ މަޝްވަރާ ނުކުރައްވައި އާއިލާގެ އެއްވެސް ކަމެއް ނުނިންމަވަ އެވެ.\nIbu ge ehbandu ehbafaa adhi loafan3haafizun ge vaahaka\n"ބައްޕަ ނެތް ތަނުގައި ދޮންބެ (އިބޫ) އަކީ ހަމަ ބައްޕަ. ދޮންބެއަށް ނޭނގި އެއްވެސް ކަމެއް މި އާއިލާގައި ނުކުރާނެ. ބައްޕަ ނެތް ކަމަށް އަޅުގަނޑުމެންނަށް ދުވަހަކު ވެސް ނުދައްކާ،" އިބޫގެ އާއިލާގެ ލޯފަން އަދި ގުރުއާން ހިތުދަސް ބޭފުޅުންގެ ތެރެއިން ކޮއްކޯފުޅު މޫސާ މުހައްމަދު ސޯލިހް (މޫސަބެ) ވިދާޅުވި އެވެ.\nބައްޕަގެ ގެ ބެއްސެވުމުގައި ވެސް ދެއްކެވީ ނަމޫނާ\nއިބޫގެ އުމުރުފުޅުން 16 އަހަރުގައި ބައްޕަ އަވަހާރަވުމުން، އާއިލާގެ ދޮށީ ފިރިހެން ބޭފުޅާގެ ހައިސިއްޔަތުން ހުރިހާ ކަމަކާ ހަވާލުވެވަޑައިގަތުމަށް ފަހު، ކުރިމަތިވެވަޑައިގެންނެވި އެއް ކަމަކީ މުދާ ބެހުމުގެ ކަންތަކެވެ. އިބޫ ދަންނަ މީހުން ބުނާ ނަމަ، އެކަމުގައި އެމަނިކުފާނު ވަނީ އާއިލާގެ އެންމެންނަށް ނަމޫނާ ދައްކަވައިފަ އެވެ. ހަމަހަމަކަން ދައްކަވައިފަ އެވެ. އެ ވާހަކަ އެހާ ތަފްސީލްކޮށް ވިދާޅުވާކަށް އިބޫ ބޭނުންފުޅެއް ނުވި އެވެ.\nއިބޫގެ ބައްޕަގެ މުދާތައް، ދަރިންގެ ބަދަލުގައި ބެއްސެވީ ބައްޕަގެ އެއްބަނޑު އެއްބަފާ ބޭފުޅުންނަށެވެ. ފައިސާ އާއި މުދަލާއި ގެ ވެސް ބެއްސެވީ ބައްޕަގެ އެއްބަނޑު އެއްބަފާ ބޭފުޅުންނަށް ހަމަހަމަ އަށެވެ. އެއީ ސީދާ އިބޫގެ ހުށަހެޅުއްވުން ކަމަށް ވެ އެވެ. އިބޫގެ އެއްބަނޑު އެއްބަފާ ބޭފުޅުންނަށް ކަނޑައެޅީ ބައްޕަގެ ގެއިން ވެސް އެއް ބަ އެވެ. އެއީ ބޮޑުބޭއަކާއި ބޮޑު ދައިތައަކަށް ލިބޭ މިންވަރެވެ. ބައްޕަ އަށް ލިބިވަޑައިގަތީ ނޫރާނީ ދެކުނުގެ އާއި ނޫރާނީއާގެ އެވެ.\n"ބައްޕަ މަސައްކަތް ކުރެއްވީ ބައްޕަގެ އެއްބަނޑު އެއްބަފާ މީހުންނަށްޓަކައި. ވަރަށް ހަމަހަމަ އަށް އެ ކަންތައް ކޮށްފައި އޮންނާނީ. މައްސަލަ ނުޖެހޭ ގޮތަށް ކަން ކޮށްފައި އޮންނާނީ،" އިބޫ ވިދާޅުވި އެވެ.\nއިބޫގެ ބައްޕަގެ މުދާ ބައްސަވަން އިބޫގެ ފަރާތްޕުޅުން ހިންނަވަރު ކޯޓަށް ވަޑައިގަތީ ކުރީގެ ރައީސް އަދި އެންމެ ކުޑައިރުއްސުރެ އެންމެ ގާތް އެކުވެރިޔާ ނަޝީދެވެ.\nގުޅުން ބަދަހިވުމުގެ އަސްލަކީ ބައްޕަ\nއިބޫ އާއި ކުރީގެ ރައީސް ނަޝީދާ އޮންނަ ގުޅުމާ ގުޅޭ ގޮތުން ވަރަށް ގިނަ މީހުން ވާހަކަ ދައްކަ އެވެ. އެންމެ ކުޑައިރުއްސުރެ ފެށިގެން އެ ގުޅުން މިހާ ހިސާބަށް ވަރުގަދަވީ، އިބޫ ވިދާޅުވި ގޮތުން ނަމަ، ބައްޕަގެ ސަބަބުންނެވެ. އިބޫއަށް ނަޝީދު އެއީ ކޮން ބޭފުޅެއްކަން އެނގިވަޑައިގަތުމުގެ މާ ކުރިން ވެސް ނަޝީދުގެ ބައްޕާފުޅު ކެނެރީ އަބްދުއްސައްތާރާއި އިބޫގެ ބައްޕާފުޅާ ދެމެދު ވަރަށް ގާތް ގުޅުމެއް އޮތެވެ. އަދި އިބޫގެ އަނބިކަނބަލުންގެ ބައްޕާފުޅު ސިއްކަ އަހުމަދު އިސްމާއިލް މަނިކާއި އިބޫގެ ބައްޕާފުޅާ ދެމެދު ވެސް އެ ރަހުމަތްތެރިކަން އޮތީ މާ ކުރިން އުފެދިފަ އެވެ. އިބޫ ކިޔަވާ ވިދާޅުވުމަށްޓަކައި އުމުރުން 10 އަހަރުގައި މާލެ ގެންނަވައި ފުރަތަމަ ދުވަހު ހުންނެވީ ވެސް ސިއްކަމެންގެ ނުވަތަ މިހާރު އިބޫގެ އަނބިކަނބަލުންގެ ގޭގަ އެވެ.\n"އަޅުގަނޑު އަންނި ނުދަންނަނީސް ވެސް އަޅުގަނޑުގެ ރަށަށް ދިޔަ ކަމަށް ވޭ. އެއީ އަޅުގަނޑު މާލެ ބަދަލުވުމުގެ ކުރިން. އެކަމަކު އޭރު އަޅުގަނޑު އަންނިއެއް ނުދަންނަން އެހާ ކުޑައިރު ވީމާ،" އިބޫ ވިދާޅުވި އެވެ.\nއިބޫ، ކިޔަވާ ވިދާޅުވުމަށްޓަކައި 1975 ގައި މާލެ ވަޑައިގަތުމަށް ފަހު، އަހަރީ ޗުއްޓީއަށް ކޮންމެ އަހަރަކު ވެސް ހިންނަވަރަށް ވަޑައިގަންނަވަނީ ސްކޫލްގެ ރައްޓެހިންނާ އެކު އެވެ. އޭގެ ތެރޭގައި ނަޝީދާއި އަނބިކަނބަލުންގެ އާއިލާގެ ބޭފުޅުން ހިމެނެ އެވެ.\nއިބޫ ވިދާޅުވާ ގޮތުން ނަމަ، ރަށުގައި އުޅުއްވިއިރު ގޭދޮށުން ދުރަށް ވަޑައިގަންނަވާ ހަނދާނެއް ދުވަހަކު ވެސް ނުވެ އެވެ. ސްކޫލުން ގެ އަށް ގެއިން ސްކޫލަށް ނޫން ތަނަކަށް ވަޑައެއް ނުގަންނަވަ އެވެ. ރަށުތެރޭގައި ގިނަވެގެން ނޫޅުއްވަ އެވެ.\nއިބޫގެ އާއިލާގެ ބައެއް ބޭފުޅުން ދެކެވަޑައިގަންނަވާ ގޮތުގައި ނަމަ، އިބޫގެ މަޑުމައިތިރިކަމާއި އަޚްލާގު ރަނގަޅު ކަމުގެ ސިފަ ލިބިވަޑައިގެންފައި ވަނީ އެހެންވެ އެވެ. އެހެން މީހުންނަށް އިހްތިރާމް ކުރުމުގައި ނަމޫނާ ދައްކަވަނީ ކުޑައިރު އެގޮތަށް އުޅުއްވުމުންނެވެ.\nއިބޫގެ އާއިލާގެ ބޭފުޅަކު މަޖިލިހުގައި ނުހުންނަވާއިރެއް ނެތް\nއިބޫ ވިދާޅުވާ ގޮތުން ނަމަ، 1950 އިން ފެށިގެން ވަރަށް މަދު އަހަރުތަކެއް ފިޔަވައި ރައްޔިތުންގެ މަޖިލީހާއި ޚާއްސަ މަޖިލީހުގެ ޅ. އަތޮޅުގެ ގޮނޑި ނުވަތަ މިހާރުގެ ގޮތުން ނަމަ ހިންނަވަރު ދާއިރާގެ ގޮނޑި ފުރުއްވަނީ އެމަނިކުފާނުގެ އާއިލާގެ ބޭފުޅުންނެވެ. އޭގެ ތެރޭގައި އިބްރާހިމް އަހުމަދާއި މުހައްމަދު އިބްރާހީމާއި އިބްރާހިމް ސޯލިހާއި މުހައްމަދު މޫސާ އާއި މުހައްމަދު މާހިރު އީސާ ފަދަ ބޭފުޅުން ހިމެނިވަޑައިގަންނަވަ އެވެ. މީގެ ތެރެއިން މާހިރާއި މުހައްމަދު މޫސާ ވަނީ ރައްޔިތުންގެ ޚާއްސަ މަޖިލިހުގެ މެމްބަރުކަން ކުރައްވައިފަ އެވެ.\nމަޖިލީހުގެ ޖަލްސާއެއްގައި އިބޫ ވާހަކަފުޅު ދައްކަވަނީ. - ފޮޓޯ: މަޖިލިސް\nއިބޫ، މަޖިލީހަށް އިންތިޚާބުވެވަޑައިގަތީ 1994 ގައި ބޭއްވި އިންތިޚާބުގައި އެންމެ ޒުވާން ދެ ބޭފުޅުންގެ ތެރެއިން އެއް ބޭފުޅެއްގެ ގޮތުގަ އެވެ. އެ އަހަރު އެންމެ ޒުވާން ބޭފުޅެއްގެ ގޮތުގައި މަޖިލީހަށް އިންތިޚާބުވެވަޑައިގަތީ އަހުމަދު ތަސްމީން އަލީ އެވެ.\nބައްޕަގެ ހަނދާނަކަށްޓަކައި ގެ އަށް ވެސް ބޮޑު ބަދަލެއް ގެންނަން ބޭނުންފުޅެއް ނުވޭ\nއިބޫގެ ބައްޕަ ދިރިއުޅުއްވި ގެ ނޫރާނީއާގެ އަށް މާ ބޮޑެތި ބަދަލުތަކެއް ނުގެނެސް އެ ގޮތުގައި ބަހައްޓަން އެމަނިކުފާނު ބޭނުންފުޅުވެ އެވެ. ހަމައެކަނި ބައްޕަގެ ހަނދާނަކަށްޓަކަ އެވެ. ބައްޕަ ބޭނުންކުރެއްވި ބައެެއް ފަރުނީޗަރުތައް ހަމަ އެގޮތުގައި އަދިވެސް އެބަހުއްޓެވެ. ގެ އަށް ވެސް ބޮޑު ބަދަލެއް ނުގެންނަވަ އެވެ.\nރައީސް އިބްރާހިމް މުހައްމަދު ސޯލިހް ޅ. ހިންނަވަރު އިންޓަވިއު\n26 ކޮމެންޓް, 284 ރިއެކްޝަންސް\nދެން މާގިނަ ދުވަހެއްނުވެ އިބޫގެ ސަޕޯޓަރުން ކިޔަން ފަށާނެ އިބޫ ގޯސް ކުރަނީ އިބޫ ކައިރީގަ އުޅޭ މީހުންނޭ. ހަހަހަ\nހެޔޮލަފާ ސޯލިހު ކޮންމެ އަޅަކައް ދެ ދުނިޔެވެސް އުޖާލާވާނެ އާރައީސައް ވ ބޮޑައް މަރުހަބާ އެދެނީ އަމިއްލަ ދިރި އުޅުއްވުމުގައިވެސް ދެއްކެވި ނަމޫނާ ވެރިކަމުގައިވެސް ދެއްކެވުން ....\nބައްޕަ އުޅުއްވި ގޮތަށް ވެރިކަން ލިބުނީމަ ވެސް އުޅޭނެ ކަމަށް އުއްމީދު ކުރަން\nއިބޫ ޞާލިޙް އާ ފަޒުނާ އަކީ ވެސް އަޅުގަނޑު ދަންނަ ދެކަނބަލުން. ދެމީހުންނަކީ ވެސް ވަރަށް އަހްލާގު ރަނގަޅު މަޑުމައިތި މިޒާޖުގެ ދެމީހުން .. މި ގަދަ ކަނޑުގައި އިބޫގެ ވިސްނުންފުޅާ ކެއްތެރިކަމަށް ގަވްމުވަނީ ވަރަށް ބޮޑަށް ބޭނުންވެފައި .. މި ފަސް އަހަރަނީ ހެޔޮބަދަލަކަށް އެނމެ ޖާައިޒު5އަހަރު. އިންޝާﷲ ރައްކާތެރިކަމާއި ކާމިޔާބު މިންވަރު ކުރައްވާނެ.\nނުރުހޭ ސިފައެއް ނުދެކެން މަށެއް އިބޫގެކިބައިން.... ނުރުހޭ ބަހެއް އިބޫއަށް މީހަކު ބުނިއަޑުވެސް ނަހައަން.\nދެން އިވޭނެ... ދެން ފެންނާނެ... އެންމެނެއް ނުރުއްސޭނެ\nމީހެއް ރަނގަޅުކޮށް އަދި ގޯސްކޮށް ވެސް ވާހަކަ ފެތުރިދާނެ. މިހާރު ޔާމީނަށް ވުރެ ގޯސް މީހަކު ނެތް. ކުރި ކަމެއްގައި ރަނގަޅު ކަމެއް ވެސް ނެތް. ހަމަ އެގޮތަށް އިބޫ ކުރި ގޯސްކަމެއް މިހާރަކު ނެތް. މީދުނިޔެ. އާޚިރަތުގައި އެއްވެސް ކަމެއް ވަންހަނާ ނުވާނެ.\nއަޅުގަޑުގެ ދުޢާއަކީ މާތްﷲ މަނިކުފާނަށް ހެއުވިސްނުން ދެއްވާ މިޤައުމުގައި އަދުލު އިންސާއް ގާއިމުކޮށް ދެއްވުން.\nމަޑުމައިތިރި ރީތި އަޙްލާޤީ ސިފަތަކެއް ފެނޭ. ދެވަނަ ދައުރަކަސް އިބޫ ހޮވޭ ވަރުވާން ބޭނުންވަނީ.\nވަރަށް އަހްލާގު ރަގަޅު ހިތްތިރި މީހުންނަށް އިހްތިރާމް ކުރައްވާ ރައީސްއެއް ދިވެހިންނަށް މި ލިބުނީ.


Deepika halheylavaa varun Ranveer ah Ayushman ah rangalhah vaahaka dhahkaa ves nulevun!\nދީޕިކާ އާއި ރަންވީރުގެ އިތުރުން އަޔޫޝްމަން--\nދީޕިކާ ހަޅޭލަވާވަރުން ރަންވީރަށް އަޔޫޝްމަންއަށް ރަނގަޅަށް ވާހަކަ ދައްކާވެސް ނުލެވުން!\n06 ޖޫން 2020 - 11:21:45\nބޮލީވުޑުގެ ތަރި އަޔޫޝްމަން ކުރާނާ، އިންސްޓަގްރާމު މެދުވެރިކޮށް ލައިވް ޗެޓެއް ކުރިއަށް ގެންދިޔައިރު ވަނީ ރަންވީރު ސިންގް ވެސް އޭގައި ބައިވެރިކޮށްފަ އެވެ. އެކަމަކު އަނބިމީހާ ދީޕިކާ ޕަޑުކޯން، ހަޅޭލަވާވަރުން އޭގައި މާގިނައިރު މަޑުކުރެވޭ ގޮތެއް ނުވި އެވެ.\nނިދާ ހޭލި ގޮތަށް ރަންވީރު، އަޔޫޝްމަން އާއި އެކު އެ ލައިވްގައި ބައިވެރިވީ ވާނުވާގައި އިނދެގެންނެެވެ. ދެ ތަރިންނަށް މާގިނައިރު ވާހަކަ ނުދެއްކެނީސް ދީޕިކާ ވަނީ ރަންވީރު އިނީ ޒޫމް ޗެޓެއްގައި ކަމަށާއި މާބާރަށް ވާހަކަ ނުދެއްކުމަށް އޭނާއަށް އަންގާފަ އެވެ.\nއެއާއެކު މާގިނައިރު ތަކެއް ނުވެ ވަރަށް ލޯބިވާ ކަމަށާއި ވަރަށް ހަނދާންވާ ކަމަށް ބުނެ، ރަންވީރު ހިނގައްޖެ އެވެ.\nކޮވިޑް-19 ފެތުރެމުންދާތީ ފިލްމީ ދާއިރާ ހުއްޓުމަކަށް އައިސްފައިވާ މިދަނޑިވަޅުގައި ތަރިންނަށް ވަނީ އެމީހުންގެ އާއިލާތަކާއެކު ވަގުތު ހޭދަކުރަން ފުރުސަތު ލިބިފަ އެވެ. ގޭގައި ލޮކްޑައުންވެފައި ތަރިން ތިބިއިރު މީގެ ކުރިން ދީޕިކާ ވަނީ ދުވާލަކު 20 ގަޑިއިރު ރަންވީރު ނިދާ ކަމަށާއި މިހެންކަމުން އޭނާ ބަލަން ވަރަށް ފަސޭހަ ކަމަށް ބުނެފަ އެވެ.\nދީޕިކާ ބުނި ގޮތުގައި ރަންވީރު ހޭލާ ހުންނަ ހަތަރު ގަޑިއިރުގެ ތެރޭގައި އެމީހުން އެކުގައި ވަގުތު ހޭދަކުރެ އެވެ. އެގޮތުން ފިލްމެއް ބަލާލުމާއި ކެއުމާއި ކަސްރަތުގައި އަވަދިނެތި އުޅެވޭ ކަަމަށް ވެސް ބުންޏެވެ.\nރަންވީރް ސިންގްމުނިފޫހިފިލުވުންފިލްމީ ތަރިމީހުން


ސަހަރާގެ ތެރެއިން ލިބުނު ޢިބްރަތް | Fenvaru Online\n22:45 -6މެއި 2020 -0ކޮމެންޓް\nމިއީ ޙަޤީޤީ ވާހަކައެކެވެ. ދަތުރުވެރިއެއްގެ ވާހަކައެކެވެ. ހަނަފަސް ސަހަރާއެއްގައި ދަތުރުކޮށްފައި ދިޔަ މީހެކެވެ. އޭނާ ޙާލުގައި ޖެހި އެހީތެރިކަމަށް ބޭނުން ޖެހުނު ހިނދު އެހީވާނެ އިންސާނެއް ނެތެވެ. މުޅިގައިގައިވަނީ ހިރަފުހެވެ. ބޮލުގެ އިސްތަށިގަނޑުވަނީ ހޭވިފައެވެ. އޭނާގެ ކިބައިން ފެންނަނީ ނިކަމެތިކަމެވެ. އާރެއްބާރެއް ނެތްކަމެވެ. އެވަގުތު އޭނާގެ ދެއަތް އުފުލައިލި އެވެ.\nއެވަގުތު އޭނާގެ ދުލުން "ޔާ ރައްބި ޔާ ރައްބި" ކިޔަންފެށިއެވެ. އޭނާ ނެތުމުގެ ތެރެއިން ހެއްދެވި ޢާލަމްތަކުގެ ވެރިރައްބަށް އޭނާގެ ޙާލުބަޔާންކޮށް ދުޢާކުރަށް ފެށިއެވެ. ނަމަވެސް އެފަދަ ނިކަމެތިކަމާއިއެކު ދުޢާކުރަމުން ދިޔަ އެ ދަތުރުވެރިޔާގެ ވާހަކަ ބަޔާންކޮށްދެއްވުމަށްފަހު މިއުއްމަތުގެ ނަބިއްޔާ މުޙައްމަދު –ޞައްލަﷲޢަލައިހިވަސައްލަމަ- އެކަލޭގެފާނުގެ ޞަޙާބީންނަށް ޙަދީޘްކުރެއްވި އެވެ.\n"އޭނާގެ ކޮއްތަކީ ޙަރާމް އެއްޗެއްސެވެ. އޭނާ ކަރުހިއްކަން ބޮއެ ހަދަނީ ޙަރާމް އެއްޗެއްސެވެ. އޭނާ ލައިގެން ހުރީ ޙަރާމްގޮތުގައި ހޯދާފައިވާ އަންނައުނެވެ. އޭނާގެ ހަށިގަނޑުގައި ހުރީ ޙަރާމް ކާނާ އެވެ. ދެން ފަހެ އޭނާގެ ދުޢާ އިޖާބަކުރައްވާނީ ކިހިނަކުންހެއްޔެވެ؟“\nޙަރާމްގޮތުގައި މުދާ ހޯދުމަކީ ﷲ ތަޢާލާގެ އެހީތެރިކަމާއި މަދަދުވެރިކަމުން އަޅާ މަހުރޫމުކުރުވާ ބޮޑުފާފައެއްކަން އެނގޭއިރުވެސް މިއަދުގެ އިސްލާމީ މުޖުތަމަޢުތަކުގައި މިކަންކަމާއިމެދު ސަމާލުކަން ދެނީ ކިހާވަރަކަށްތޯއެވެ؟\nޢަރަބި ހަނަފަސް ސަހަރާއެއްގައި ދަތުރުކޮށްފައި ދިޔަ މީހާގެ ދުޢާ އިޖާބުނުކުރެއްވީ އޭނާގެ ކޮއްތާއި އަންނައުނު ޙަރާމް ވުމުންނެވެ. ހަމަ އެބީދައިން މި ކުދިކުދި ޖަޒީރާ ރަށްތަކުގައި ދިރިއުޅޭ ދިވެހިން ކުރާ ދުޢާވެސް އެބައިމީހުން ޙަރާމްގޮތުގައި ފައިސާ ހޯދާކަމަށްވާނަމަ އިޖާބު ނުކުރައްވަފާނެކަން ދަންނަން ޖެހެއެވެ.\nމިއަދު އަޅުގަނޑުމެންގެ މުޖްތަމަޢުގައި ދިރިއުޅުމުގެ ކޮންމެކަމެއް ކުރުމަށްވެސް ނަގަނީ "އިންޓަރެސްޓް ހިމެނޭ ބޭންކު ލޯނެވެ." މިފަދަ ލޯނުތައް ނަގާއިރު މިއީ ”ރިބާކަން“ އެނގިގެން އެކަންތަކުން ދުރުހެލިވަނީ ކިތައްމީހުން ތޯއެވެ. ”ރިބާ“ ގެ މުޢަމަލާތުން ޤައުމުގެ އިޤްތިޞާދު ސަލާމަތް ކުރުމަށް ”އިއްތިހާދުވަނީ“ ކިތައް މީހުންތޯއެވެ؟ މިއީ ޖަވާބު ހޯދަން ޖެހިފައިވާ ސުވާލުތަކެކެވެ. އެހެނީ މިއަދު ”ރިބާ“ މިވަނީ އިޤްތިޞާދުގެ ލޭނަރަށްވެފަ އެވެ.\nނަމަވެސް އެއީ ބޮޑުވެގެންވާ ފާފަކެވެ. ކޮންމެ ނަމެއްކިޔަސް ”ރިބާ“ އަކީ އެ ޢަމަލު ހިންގާ ބަޔަކާއި ދެކޮޅަށް ﷲއާއި އެއިލާހުގެ ރަސޫލާ ހަނގުރާމަ އިޢުލާނު ކުރައްވާފައިވާ ބައެކެވެ. ކާއިނާތުގެ ވެރި ރައްބު އެބަޔަކާއި ދެކޮޅަށް ހަނގުރާމަ ޢިއުލާނުކުރައްވާފައިވާ ބަޔަކު ކާމިޔާބުވާނީ ފަހެ ކިހިނަކުންތޯއެވެ.\nހަމަހިލާ ރިބާގެ ލޯނު ދޭ ސަރުކާރުތަކާއި ބޭންކުތަކާއި އަދި ރިބާގެ ލޯނުނަގާ މީހުންނަށް ދެދުނިޔޭގައިވެސް ކާމިޔާބެއް ނުލިބޭނެތެވެ. މިކަން އަޅުގަނޑުމެންގެ މިކުޑަކުޑަ މުޖުތަމަޢުންވެސް އެބަ ފެނެއެވެ. އަމިއްލަ ފައިމައްޗަށް ތެދުވެ ހިނގައިގަތުމަށް ”ބޭންކު ރިބާ ލޯނެއް“ ނަގައިގެން ކޮޅަށްޖަހާ ވިޔަފާރީގެ ސަބަބުން ދިރިއުޅުން އެކީ އެކަށް ބަނގުރޫޓުވެފައިވާ ކިތައް ވިޔަފާރިވެރިން އެބަ އުޅޭތޯއެވެ.\nބާރަށް ދޯނި ދުއްވައިލުމަށްޓަކައި ”ރިބާ ލޯނަށް“ ގަންނަ އިންޖީނު އަޅައިގެން ކުރި ފުރަތަމަ ދަތުރުން ދޯނި ފެތި ދިރިއުޅުން އެހެލަން ޖެހިފައިވާ ކިތައް އޮޑިވެރިން އެބަ އުޅޭތޯއެވެ. ބޮޑު ގެއެއްގައި އުޅުމަށްޓަކައި ތެޅިގަލުން ރާނާ އުވަޖަހާފައި ހުރި ބައު ގެ ތަޅާލައި ”ރިބާ ލޯނުން“ ބިނާ ކުރި ”ގަނޑުވަރު“ ދޫކޮށް މަގުމަތިވެފައިވާ ކިތައް ޢާއިލާ އެބަ އުޅޭތޯއެވެ. އަލަތު ކައިވެނި ކުލަގަދަކޮށް ފާހަގަކުރަން ނެގި “ ރިބާގެ ލޯނު“ ދައްކާ ނުނިމެނީސް ”އަލަތު އަނބިމީހާ“ ވަރިވެގެންގޮސްފައިވަނީ ކިތައްފަހަރުތޯއެވެ.\nމިފަދަ އެތައްއެތައް ޙަދިޘާތަކެއް މިއަދު އަޅުގަނޑުމެންގެ މުޖްތަމަޢުންދަނީ ތަކުރާރުކޮށް ފެންނަމުން ނެވެ. ނަމަވެސް މިކަންކަމާއިމެދު ވިސްނާފިކުރު ހިންގަނީ މަދު ބައެވެ. ޔަހޫދީން ދުނިޔެއަށް ތަޢާރަފުކޮށް މިއަދުވެސް އެމީހުން އެ މުޢާމަލާތެއް ދުނިޔެއަށް ފަތުރާ ”ރިބާ“ ގެ މި ބޮޑުފާފައިން ދިވެހި އިސްލާމީ ފަސްގަނޑު ސަލާމަތް ކުރުމަށް އަތުގުޅާލަމާތޯ އެވެ. އެކަންކުރުމަށް އެންމެފުރަތަމަ ކަމަކީ ”ރިބާ“ އަކީ ކޮބައިތޯ ދެނެގަތުމެވެ. އެކަމުގެ ސަބަބުން ދެދުނިޔޭގައި ޖެހޭ ބަލާވެރިކަމާއި މުޞީބާތްތައް ދެނެގަތުމެވެ. ”ރިބާ“ އާއި ނުލައި ދިރިއުޅެވޭނީ ކިހިނެއްތޯ ދަސްކުރުމެވެ. މިކަންކުރަން ތިބާ ތައްޔާރުތޯއެވެ؟\nމާޔޫސްވެފައިވާ ހިތްތަކަށް ޢިބްރަތްތެރި ފިލާވަޅެއް - 3


ފައިނުގެ ދަނޑުވެރިކަން - ރިޕޯޓް - R. Fainu Council\nފައިނުގެ ދަނޑުވެރިކަން - ރިޕޯޓް\nފައިނު ކައުންސިލް އިދާރާ 1:44 AM ޚަބަރު\nމާޅޮސްމަޑުލު އުތުރުބުރީ ފައިނަކީ ޒަމާނުއްސުރެވެސް ދަނޑުވެރިކަން ކުރަމުން އަންނަ ރަށެކެވެ. މޫސުމީ ދަނޑުވެރިކަން ކުރާ މިރަށުގައި ދަނޑުވެރިކަން ކޮށް އުޅެނީ، ރަށުގައި އެކަމަށް ޚާއްޞަކުރެވިފައިވާ ދަނޑުބިމުން ދަނޑުވެރިންނަށް ދަނޑު ދޫކޮށްގެނެވެ. ފައިނަކީ ބިންބޮޑު ރަށަކަށްވެފައި ރަށުގައި ތިބެގެން ދަނޑުވެރިކަމުގެ މަސައްކަތް ކުރުމަކީ ފައިނު ރައްޔިތުންނަށްލިބިފައިވާ ވަރަށްބޮޑު ހިތްހަމަޖެހުމެކެވެ.\nފާއިތުވި5އަހަރުވެސް ފުޅާ ދާއިރާއެއްގައި ދަނޑު ހައްދައި ފައިނުގެ ދަނޑުވެރިކަން މިވަނީ ކުރިއަށްވުރެ ފުޅާވެ، މިސިނާއަތުގައި ފައިނު ޙިއްޞާކުރާ އާމްދަނީގެ ނިސްބަތް އިތުރުކޮށްފައެވެ. މިއަހަރުގެ ރަމްޞާންމަހާއި ގުޅުވައިގެން ފައިނުގައި 5000 އަކަފޫޓްގެ 71 ދަނޑު ދޫކޮށްފައިވާއިރު މިފަހަރު ދަނޑުވެރިން މިމަސައްކަތް ކޮށްފައިވަނީ ކުރީ އަހަރުތަކަކޭ ޚިލާފަށް، ދަނޑުވެރިކަމުގެ ޙުނަރުތަކާއި، އުކުޅުތަކާއިއެކުއެވެ. އަދި މިހާރު ދަނޑުވެރިން މިމަސައްކަތް ކުރަމުން ގެންދަނީ، ރަށާއި އަތޮޅުގެ އިތުރުން ރާއްޖޭގެ އެހެނިހެން ރަށްރަށަށްވެސް ދަނޑުވެރިން ހައްދާ ބާވަތްތައް ވިއްކުމަށް ޢަމާޒުކުރަމުންނެވެ.\nކަރާ، ބަރަބޯ، ކިއުކަންބާ، ބަށި އަދި މިރުސްފަދަ ބާވަތްތައް މިފަހަރުވެސް ހައްދާފައިވާއިރު، މިކަމަށް ބޭނުންވާ ތަފާތު އާލާތްތައް ދަނޑުވެރިން އަންނަނީ ބޭނުން ކުރަމުންނެވެ. އަދި މިއާއިއެކު ދަނޑުތަކުން އުފައްދާ ތަކެތީގެ ޢަދަދުވެސް މިވަނީ އެތައްތަނެއް އިތުރުކޮށްފައެވެ. އެގޮތުން މިފަހަރުގެ ރަމްޞާން މަހާއި ގުޅުވައިގެން ފައިނުގައި ހައްދާފައިވާ 69 ދަނޑުން ކުރީ އަހަރުތަކާއި ހިލާފަށް ރެކޯޑް އަދަދަކަށް ކަރާ ނެރޭނެކަމަށް އަންދާޒާ ކުރެވެއެވެ. އެގޮތުން، ކައުންސިލުން ލަފާކުރާގޮތުގައި 200 ޓަނާއި ގާތްކުރާ ޢަދަދަކަށް ކަރާ ނެރެވޭނެއެވެ. އަދި2ކިލޯއާއި 12 ކިލޯއާއި ދޭތެރޭގެ ސައިޒުގެ ކަރާ ހުރިކަމަށާއި އެވަރެޖުކޮށް5ކިލޯ ކަރާ ކެނޑޭނެކަމަށް ޤަބޫލުކުރެވެއެވެ.\nނަމަވެސް، ފައިނުގެ ދަނޑުވެރިންގެ އެންމެބޮޑު ޝަކުވާއަކީ ދަނޑުވެރިން ހައްދާ ބާވަތްތަކަށް އެކަށީގެންވާ މާކެޓް ނުލިބުމެވެ. އެހެންކަމުން ކައުންސިލުން ދަނޑުވެރިން ހައްދާ ބާވަތްތައް ވިއްކޭނެ އިންތިޒާމް ހަމަޖެއްސޭތޯ މިހާރުދަނީ މަސައްކަތް ކުރަމުނެވެ. ވޭތުވެ ދިޔަ އަހަރުވެސް ތަކެތި ވިއްކުމުގެ މާކެޓް ނުލިބުމުން ގިނަ އަދަދަކަށް ކަރާ ފީވެ ހަލާކުވެފައިވާކަން ފާހަގަ ކުރަމެވެ.\nފައިނުގެ ދަނޑުވެރިކަން - ރިޕޯޓް Reviewed by ފައިނު ކައުންސިލް އިދާރާ on 1:44 AM Rating: 5


Islaam Dheenakee Ehbaivanthakamuge Dheeneve | Thiladhun\nއިސްލާމްދީނަކީ އެއްބައިވަންތަކަމުގެ ދީނެވެ.\n. ނޮވެމްބަރ 6, 2019\nއިސްލާމްދީނަކީ އެއްބައިވަންތަކަމަށް ގޮވާލާދީނެވެ. އެކަކު އަނެކަކަށް، އެއްބަޔަކު އަނެއްބަޔަކަށް އޯގާވެރިވެ ރަހުމް ކުރުމަށް ގޮވައިލާދީނެވެ. އެކަކަށް ދަތި އުނދަގޫކަމެއް ނުވަތަ ހިތާމައެއް ކުރިމަތިވެއްޖެނަމަ އެމީހަކަށް އެހީތެރިވުމަށް އަމުރުކުރާ ދީނެވެ.\nއެކަކު އަނެއްކެއްގެ މުދަލާއި އަބުރަށް ރައްކާތެރިވުމަށް އަމުރުކުރާދީނެވެ. އިސްލާމީ އުންމަތުގެ ކޮންމެ ފަރުދަކުވެސް އޭނާގެ ދުލާއި، އަތް އެހެން މީހުންނަށް އުނދަގޫވާފަދަ ކަންކަމުން ރައްކާތެރިކުރުމަށް ގޮވާލާ ދީނެވެ.\nކީރިތި ޤުރުއާނުގައި މާތް ﷲ ސުބްހާނަހޫވަތައާލާ އިސްލާމީ އުންމަތުގެ އަފްރާދުން ސިފަކުރައްވާފައިވަނީ އެއްބަނޑު އެއްބަފާ އަޚުންތަކެއްގެ ގޮތުގައެވެ.\nކީރިތި ރަސޫލާ (ސ.އ.ވ) މުއުމިންތަކުންގެ މިސާލު ޖައްސަވާފައިވަނީ އެއް ހަށިގަނޑެއްގެ މިސާލުންނެވެ. އެ ހަށިގަނޑުން ގުނަވަނެއްގައި ވޭން އަޅައިފިނަމަ މުޅި ހަޑިގަނޑު ހޭލާ ހުރުމުންނާއި ހުން އައުމުން އެ ގުނަވަނާ އެއްބައިވަންތަކަން ޤާއިމްކުރެއެވެ.\nމުއުމިނަކަށް ދަތިހާލެއް ޖެހިފައިވަނިކޮސް އެހީތެރިވެއްޖެ މީހަކަށް ހުރި ދަރުމައިގެ ބޮޑުކަން ހާމަކޮށްދެއްވަމުން ކީރިތި ރަސޫލާ (ސ.އ.ވ) ޙަދީޘް ކުރައްވާފައިވެއެވެ.\n“އެއް މުސްލިމަކީ އަނެއް މުސްލިމެއްގެ އަޚާއެވެ. އޭނާ އޭނާގެ އަޚާއަށް އަނިޔާވެރިއެއް ނުވާނެއެވެ. އަދި އޭނާ އޭނާގެ އަޚާ ދުޝްމަނުންނަަކަށް ދޫކޮށެއް ނުލާނެއެވެ. އެމީހެއްގެ އަޚާގެ ބޭނުން ފުއްދައިދިނުމުގައި ދެމިހުންނަ މީހާގެ ބޭނުން، ފުއްދަވައިދެއްވުމުގައި ﷲ ވޮޑިގެންވާނެތެވެ. އަދި މުސްލިމެއްގެ ކިބައިން ދަތި އުނދަގޫކަމެއް ދުކުރުކޮށްފިމީހާއަށް ޤިޔާމަތް ދުވަހުގެ ދަތި އުނދަގޫ ކަންތައްތަކުގެތެރެއިން ކަމެއް މާތް ﷲ އެމީހެއްގެ ކިބައިން ދުރުކޮށްދެއްވާނެތެވެ. އަދި މުސްލިމެއްގެ އުނިކަން ފޮރުވައިފިމީހަކަށް، މާތް ﷲ އެމީހެއްގެ އުނިކަން ޤިޔާމަތްދުވަހުން ފޮރުއްވައިދެއްވާނެތެވެ.”\nއިންސާނުން ދުނިޔޭގެ ކަންކޮޅުތަކުގައި ލައްވާފައިވަނި އެންމެފުރަތަމަ ޚާލިގުވަންތަ ﷲއަށް އަޅުކަންކުރުމަށެވެ. އެކަލާނގެ ހަވާލު ކުރައްވާފައިވާ ޚިލާފަތުގެ ބުރަ މަސްއޫލިއްޔަތު ހެޔޮގޮތުގައި އަދާކުރުމަށެވެ. ބިން ހެޔޮގޮތުގައި ތަޢުމީރުކޮށް، އެއްބަޔަކު އަނެއްބަޔަކަށް އެހީތެރިވެއުޅުމަށެވެ.\nއެއްބަޔަކަށް ދިމާވާ ދަތިތައް އަނެއްބަޔަކު ފިލުވައިދީ އުޅުމަށެވެ. މާތް ﷲ އަހަރެމެން ހައްދަވައި ދުނިޔެމަތީގައި ލެއްވުމުގެ ޙިކުމަތް ފުރިހަމަވާނީ އޭރުންނެވެ. އެއްވެސް ހާލެއްގައި ބައިބައިވެ ދެކޮޅުވެރިވުމަށް ޖާގައެއް ދީގެން ނުވާނެއެވެ. އެއްބަނޑު އެއްބަފާކަމުގެ ގުޅުމާއި، އިސްލާމީ އުޚުއްވަތްތެރިކަމުގެ ގުޅުން ބަދަހިކުރަންވާނެއެވެ.


Cancer bali ginavaa sababu hoadhan dhiraasaaeh fashaifi\nކެންސަރު ބަލި ގިނަވާ ސަބަބު ހޯދަން ދިރާސާއެއް ފަށައިފި\nދުނިޔޭގެ ސިއްހަތު ދުވަސް ފާހަގަކުރުމުގެ ގޮތުން ބޭއްވި ހާއްސަ ރަސްމިއްޔާތެއްގައި ހެލްތު މިނިސްޓަރު އަހްމަދު ނަސީމް ވާހަކަދައްކަވަނީ -- ފޮޓޯ: ހެލްތު މިނިސްޓްރީ\nދިވެހިންގެ ތެރޭގައި ކެންސަރު ބަލި ގިނަވާން މެދުވެރިވާ ސަބަބުތައް ދެނެގަތުމާ ގުޅޭ ހާއްސަ ދިރާސާއެއް ކުރަން ފަށައިފި އެވެ.\nސަރުކާރުގެ ފަރާތުން މިކަން ހާމަކުރެއްވީ ދުނިޔޭގެ ސިއްހަތު ދުވަސް ފާހަގަކުރުމުގެ ގޮތުން މިރޭ ޣިޔާސުއްދީން ސްކޫލުގައި ބޭއްވި ހާއްސަ ރަސްމިއްޔާތެއްގައި ހެލްތު މިނިސްޓަރު އަހްމަދު ނަސީމް އެވެ.\nމިނިސްޓަރު ވިދާޅުވީ ކެންސަރު ބައްޔާ ގުޅޭ ދިރާސާ ކުރަނީ ދުނިޔޭގެ ސިއްހަތު ޖަމިއްޔާ -- ޑަބްލިއުއެޗްއޯއާ ގުޅިގެން ކަމަށެވެ. މިދިރާސާގައި ދިވެހިންގެ ކެއިންބުއިމުގެ އާދަތަކާއި ސިއްހީ މައްސަލަތަކާ ކެންސަރާ ހުރި ގުޅުން ބަލާނެ ކަމަށެވެ.\n"ކެއިން ބުއިމާ މާހައުލުގެ ޒަރީއާއިން ކުރިމަތިވާ ސިއްހީ މައްސަލަތައް ދެނެގަތުމަށް އަދި ވަކިން ހާއްސަކޮށް ކެންސަރު ބައްޔަށް ރާއްޖޭގައި މީހުން ހުށަހެޅޭ ސަބަބުތައް ދެނެގަތުމަށް ޑަބްލިޔުއެޗްއޯއާ ގުޅިގެން ދިރާސާކުރަން ވަނީ ފެށިފައި،" މިނިސްޓަރު ވިދާޅުވި އެވެ.\nރާއްޖޭގައި ކެންސަރު ބަލީގެ ހާއްސަ ދިރާސާއެއް ފަށާފައި މިވަނީ އެ ބަލީގައި މަރުވާ މީހުންގެ އަދަދު އަހަރުން އަހަރަށް އިތުރުވަމުން ދަނިކޮށެވެ.\nސަރުކާރުގެ ކަމާ ގުޅޭ އިދާރާތަކުގެ ތަފާސްހިސާބުތަކަށް ބަލާއިރު 2020 ވަަނަ އަހަރު އެކަނިވެސް ރާއްޖޭގައި 100 އަށް ވުރެ ގިނަ މީހުން ކެންސަރާ ގުޅުންހުރި ބަލިތަކުގައި މަރުވެފައިވެ އެވެ.\nސަރުކާރުން މިހާރު ވަނީ ކެންސަރު ބައްޔަށް ހާއްސަ ހޮސްޕިޓަލެއް ވެސް އެޅުމަށް ނިންމާފަ އެވެ. އެގޮތުން އިންޑިއާ ސަރުކާރުގެ އެހީގައި ލ. ގަމުގައި ހަދާ އެ ހޮސްޕިޓަލްގެ މަސައްކަތް ނިމުމުން ކެންސަރު ބަލީގެ ފަރުވާ އަށް ރާއްޖެއިން ބޭރަށް ދާން ނުޖެހޭނެ ކަމަށް ހެލްތު މިނިސްޓްރީން މީގެކުރިން ބުނެފައިވެ އެވެ.\nކެންސަރު ބައްޔަށް ފަރުވާ ދިނުމަށް ހާއްސަ ސެންޓަރެއް ނިމިދިޔަ ސަރުކާރުގައި ހުޅުމާލެ ހޮސްޕިޓަލްގައި ގާއިމުކޮށްފައިވެ އެވެ. ނަމަވެސް އެތަނުގައި ރޭޑިއޭޝަން ފަރުވާ ލިބޭނެ ގޮތްތަކެއް އަދި ހަމަޖެހިފައި ނުވާތީ ކެންސަރު ބަލީގެ ބައެއް މީހުން އިތުރު ފަރުވާ އަށް މިހާރު ވެސް ރާއްޖެއިން ބޭރަށް ދެއެވެ.\nކޮމަންވެލްތުގެ ސިއްހީ ވަޒީރުންގެ ބައްދަލުވުން ފަށައިފި


އަބްދުﷲ އަބްދުއް ރަހީމް އަނެއްކާވެސް ޑީއާރްޕީއަށް | Landhooinfo\nއަބްދުﷲ އަބްދުއް ރަހީމް އަނެއްކާވެސް ޑީއާރްޕީއަށް\nޑީއާރްޕީގައި ހުންނެވުމަށްފަހު އެމްޑީޕީއަށް ބަދަލުވެ ވަޑައިގެންނެވި ރައްޔިތުންގެ މަޖިލީހުގެ މެންބަރު މާފަންނު ހުޅަނގު ދާއިރާގެ މެންބަރު އަބްދުﷲ އަބްދުއް ރަހީމް ޑީއާރްޕީއާ ގުޅިވަޑައިގެންފި އެވެ.\nއަބްދުﷲ އަބްދުއް ރަހީމް ޑީއާރުޕީއާއި މިގުޅިވަޑައިގެންނެވީ އެމްޑީޕީ ތެރޭގައި ހިޔާލުތަފާތުވުންތަކެއް ހުރި ކަމުގެ ހަބަރު ފެތުރިފައިވާ ދަނޑިވަޅެއްގައެވެ.\nއެމްޑީޕީގައި ގަބޫލު ނުކުރެވޭ ފަދަ ކަންތައްތަކެއް ހިންގާ ޕާޓީ ތެރޭގައި ފެކްޝަން އުފެދުމުން އަލުން ޑީއާރްޕީއާ ގުޅިވަޑައިގަތީ ކަމަށް ޑީއާރުޕީއަށް ސޮއިކުރުމަށް ބޭއްވި ނޫސް ކޮންފަރެންސްގައި އަބްދުﷲ އަބްދުއް ރަހީމް ވިދާޅުވި އެވެ. އެމްޑީޕީގެ އިންސާފުގެ ދަތުރުގެ ޖަގަހައިގައި ޖަރީމާތަކެއް ހިންގި ކަމަށާއި އެކަން ހުއްޓާލުމަށް އެމްޑީޕީގެ އިސްވެރިންގެ ކިބައިން އެދުމުން އެކަން ހުއްޓާ ނުލުމުން އެމްޑީޕީގެ ހަރަކާތްތަކާ ދުރަށް ވަޑައިގަތީ ކަމަށް އޭނަ ވިދާޅުވި އެވެ.\nއަދި އެމްޑީޕީގެ ޕޯޑިއަމް ތަކުގައިވެސް ޑރ.ވަހީދު އޭ ކިޔައިގެން ރީތިކޮށް ވާހަކަދައްކަން ބޭނުންވިކަމަށާއި، ނަމަވެސް އެގޮތަށް ވާހަކަނުދެއްކުނީ އެޕާޓީގެ އެކްޓިވިސްޓުންނާއި، ވެރިން އެގޮތަށް ބޭނުން ނުވާތީ ކަމަށްވެސް އަބްދުﷲ އަބްދުއް ރަހީމް ވިދާޅުވެފައިވެ އެވެ.\nޓެގްޢަބުދުﷲ ޢަބުދުއްރަހީމް ސިޔާސީ ފެންޑާ


30 aharuge dharifulhu abadhu manmage burakashimatheegai | Mihaaru\nޖޫލިއޭޓާ ދަރިފުޅު ކޮނޑަށް ލައިގެން ބެންކުގައި\nއުމުރުން 69 އަހަރުގެ މަންމަ 30 އަހަރުގެ ދަރިފުޅު ގެންގުޅެނީ ބުރަކަށިމަތީގައި\n22 މާޗް 2017 - 06:14 1 comment\nދަރިންނަށް މައިންބަފައިން ވާ ގުރުބާނީގައި މިއީ މިސާލެކެވެ. މިއި ފިލިޕީންސްގައި އުޅޭ މަންމައެއްގެ މިފަދަ ވާހަކައެކެވެ.\nޖޫލިއޭޓާ ލޮރެންޒޯ އަކީ 69 އަހަރު ވެފައިވާ ބަލި މީހެކެވެ. ނަމަވެސް މައިވަންތަކަމުގެ ލޯބީގެ ވަރަށް ފުރިހަމަ މިސާލެއް ދަނީ ދައްކަމުންނެވެ. ޖޫލިއޭޓާ އޭނާގެ 30 އަހަރުވެފައިވާ ދަރިފުޅު ބުރަކަށިމަތީ ބާއްވައިގެން ތަންތަނަށް ގޮސް އުޅޭތަން ފެނުނު މީހަކު އޭނާގެ ފޭސްބުކް ޕޭޖްގައި ފޮޓޯތަކާ އެކު ހިއްސާކޮށްފައިވެ އެވެ.\nފޮޓޯތައް އާންމުކުރި ޖިލްބްރެޑް ކާގޭސަން އެލްސެގޮން ޖޫނިއާ ބުނި ގޮތުގައި ޖޫލިއޭޓާ އޭނާގެ ނުކުޅެދޭ ދަރިފުޅު ބުރަކަށިމަތީގައި ބާއްވައިގެން އުޅޭ ގޮތް ފެންނަ ކޮންމެ މީހެއްގެ ހިތަށް ވެސް އިންތިހާއަށް އަސަރު ކުރާނެ އެވެ.\nޖިލްބްރެޓަށް ޖޫލިއޭޓާގެ ދެމައިން ފެނުނީ ބޭންކެއްގެ ތެރެއިންނެވެ. އޭނާ ބުނި ގޮތުގައި މި ދެ މައިން ބެންކަށް ވަދެގެން ދިޔަ ތަން ފެނިފައި އެތަނުގައި ތިބި މީހުންނަށް ވެސް ވަރަށް އަސަރު ކުރި އެވެ. އެހެންވެ ޖޫލިއޭޓާ އާއި އޭނާގެ ދަރިފުޅު މޭރީ ޖޭން އަށް އެހީވާން އެންމެން ވެސް ބޭނުންވި އެވެ. އަދި އެކަމުގައި އިސްނަގަން ޖޫލިއޭޓާ އަށް ހުށަހެޅި އެވެ. ނަމަވެސް އެއްވެސް މީހެއްގެ އެހީތެރިކަމެއް ބޭނުމެއް ނުވި އެވެ. ޖޫލިއޭޓާ ބުނީ އޭނާ ނޫން އެހެން މީހެއްގެ ބުރަކަށީގައި އޮންނަން ދަރިފުޅު ބޭނުން ނުވާ ކަމަށެވެ.\nޖިލްބްރެޑް ބުނި ގޮތުގައި އޭނާ ވެސް ޖޫލިއޭޓާ އާއި މޭރީ ޖޭން އަށް މިއަށްވުރެ ބޮޑަށް އެހީތެރިވާން ބޭނުމެވެ. ނަމަވެސް އަމިއްލަ މަންމައަށް ވެސް ވަރަށް ބޮޑަށް އެހީތެރިކަން ދޭން ޖެހިފައި ވާތީ އެހެން މީހަކަށް އެހީވެވެން ނެތީ ކަމަށް ބުންޏެވެ. އެހެންވެ ޖޫލިއޭޓާ އާއި މޭރީ ޖޭންގެ ފޮޓޯ އާއި ވީޑިއޯ ނަގައިގެން އެމީހުން އުޅޭ ހާލު ސޯޝަލް މީޑިއާގައި ހާމަކުރަން ގަސްތުކުރީ އެވެ. އޭނާގެ އުންމީދަކީ ކޮންމެވެސް ބަޔަކު މި ދެ މައިންނަށް އެހީވުމެވެ.\nގިލްބްރެޑް އޭނާގެ ފޭސްބުކް ޕޭޖްގައި މި ދެ މައިންގެ ވީޑިއޯ އާއި ފޮޓޯތައް އާއްމު ކުރުމާއެކު އެ އަވަށުގެ ޓީވީ ނެޓްވާކަކުން ވަނީ ޖޫލިއެޓާ އާއި އޭނާގެ ދަރިފުޅު ހޯދުމުގައި ކާމިޔާބު ހޯދާފަ އެވެ. އެމީހުންނަށް އެނގުނު ގޮތުގައި ޖޫލިއޭޓާގެ ދަރިފުޅުގެ އުމުރުން ތިން އަހަރުއްސުރެ އެއްފަޅި ވަނީ ވާގި ނެތިފަ އެވެ. އަދި އޭނާއަކަށް ވާހަކައެއް ވެސް ނުދެއްކެ އެވެ.\nޖޫލިއޭޓާ ކިޔައިދީފައިވާ ގޮތުގައި އޭނާ އާއި ދަރިފުޅު އެމީހުންގެ ކުޑަކުޑަ ގޭގައި އެކަނިމާއެކަނި ދިރިއުޅޭތާ 25 އަހަރު ވެއްޖެ އެވެ. ކިތަންމެ ކުޑަ އިރުކޮޅަކަށް ވެސް ދަރިފުޅު ނުފެންނަ ހިސާބަށް ދާން ބޭނުން ނުވާ ކަމަށް ޖޫލިއޭޓާ ބުންޏެވެ. ސަބަބަކީ އޭނާގެ ދަރިފުޅަކީ އެއްވެސް އާރެއް ބާރެއް ނެތް ހާލަތުގައި އޮތް މީހަކަށް ވާތީ މީހަކު ދަރިފުޅާ ބެހި އަނިޔާއެއް ދީފާނެތީ ބިރުންނެވެ. ދަރިފުޅުގެ ބައްޕަ އަކީ ކޮބައިކަމެއް އަދި އެމީހުންގެ އާއިލާއާ ބެހޭ އެއްވެސް ކަމެއް ޖޫލިއޭޓާ ހާމައެއް ނުކުރެ އެވެ.\nޖޫލިއޭޓާ ބުނި ގޮތުގައި ގިލްބްރެޑަށް އޭނާ އާއި ދަރިފުޅު ފެނުނު ދުވަހަކީ ކޮންމެ މަހަކު ޕެންޝަނަށް ލިބޭ 2،000 ޕޭސޯ (ގާތްގަނޑަކަށް 39.85 އެމެރިކާ ޑޮލަރު) ނަގަން ބެންކަށް ދިޔަ ދުވަހެވެ. އެ މީހުންނަށް ލިބޭ ހަމައެކަނި އާމްދަނީއަކީ މިއީ އެވެ.\nކޮންމެ މަހަކު ލިބޭ ފައިސާކޮޅުން ކެއުމަށް ހަރަދުކޮށްފައި ދަރިފުޅުގެ ފަރުވާއަށް ހަރަދުކުރާކަށް ނުހުރެ އެވެ. އެހެންވެ އެހެން މީހުންގެ އެހީތެރިކަމަށް އިންތިޒާރުކުރުން ނޫން ގޮތެއް ނެތެވެ.\nއިތުރު ލިޔުންތައް ފިލިޕީންސް ނުކުޅެދުންތެރިކަން ހުންނަ މީހުން


ނަމާދުގަ އާފުރުން - ޝައިޠޯނާގެ ކިބައިން ކުރިމަތިވާ ޙައްލުކުރަންޖެހޭ ބޮޑު މައްސަލައެއް!\nއާފުރުމާއިމެދު ބައެއް މީހުން ބުނަނީ އެއީ ކަމެއްކުރމުން ގޮސް ފޫހިވުމުން މެދުވެރިވާ ކަމެއް ކަމަށާއި އަދި ނިދިއައުމުންވެސް އައުފުރޭކަމަށެވެ. މިދެކަންތަކަށް ބެލިނަމަވެސް ނަމާދުގައި އާފުރޭނަމަ އެއީ ވަރަށް ބޮޑު މައްސަލައެކެވެ.\nކަމުގެ ޙަޤީޤަތް ވަރަށް ތަފާތެވެ. އާފުރުމަކީ ޝައިޠާނާގެ ކިބައިން އަންނަ ކަމެކެވެ. މީހާއަށް ވަރުބަލިކަން ލިބޭ ވަގުތު ދެމެދަށް ވަދެގަންނަން ޝައިޠާނާއަށް ކުރެވުނުހައި މަސައްކަތެއް ޝައިޠާނާ ކުރާނެއެވެ. ވީމާ އަހަރެމެންނަށް އޮތީ އެކަމުން ސަލާމަތްވުމަށް ކުރެވެން އޮތް ހުރިހާ މަސައްކަތެއް ކުރުމެވެ. ނަމާދު ނަމާދަކަށް ހެދޭނީ ޝައިޠާނާގެ ކިބައިން ސަލާމްތްވެ ހުރެ ނަމާދުކޮށްގެންނެވެ.\nނަމާދަށް ހުންނައިރު ވަރަށް ގިނައިން އާފުރޭ ގޮތް ވާކަމަށް ބުނެ އެކަމުގެ ޙައްލަކީ ކޮބައިތޯ ބައެއް މީހުން ސުވާލުކުރާތީ ބުނެލަމެވެ.\nއެންމެ ފުރަތަމަ ކަމަކީ ނިދިހަމަކުރުމެވެ. ނިދިހަމަކުރުމަށް އޮތް އެންމެ ރަނގަޅު ހައްލަކީ ރަސޫލް (ﷺ) ޙަދީޘްފުޅުކުރައްވަވާފައިވާ ފަދައިން އަވަހަށް ނިދައި ނިދި ހަމަކުރުމެވެ. ނިދި ހަމަކުރަންޖެހޭ އެންމެ ބޮޑު ސަބަބަކީ ސިކުނޑި ތާޒާކުރުމެވެ. ސިކުނޑި ތާޒާނަމަ އާފުރުން މަދުވާނެއެވެ.\nޢާންމުގޮތެއްގައި ފަތިސް ނަމާދުގައި އާފުރުން ގިނަވާނެއެވެ. އެއީ ނިދި ހަމަނުވާތީއެވެ. ނަމަވެސް ސަމާލުކަމާއިއެކު އިހު ސުންނަތުގެ2ރަޚްޢަތްކޮށްފިނަމަ ނަމާދުގައި އެފަދަ މައްސަލަތައް މަދުވާނެއެވެ.\nދެވަނަ ކަމަކީ ނަމާދަށް ދިއުމަށްޓަކައި ވާންޖެހޭ ތައްޔާރީތައް ފުރިހަމައަށް ވެގެން ނަމާދަށް ދިއުމެވެ. އެއިގެ ތެރޭގައި ރަނގަޅަށް ފާޚާނާކުރުންވެސް ހިމެނެއެވެ.\nތިންވަނަ ކަމަކީ ނަމާދުގައި ޚުޝޫޢަތްތެރިވުމެވެ. ނަމާދުގައި ކިޔާ ޛިކްރްތަކާއި އެތަކެތީގެ މާނަ ހިތްމައްޗަށް ގެންނަމުން ނަމާދުކުރާނަމަ އާފުރުމުން ދުރުހެލިވާނެއެވެ. ބައެއް މީހުން އެންމެ ގިނައިން އާފުރޭތަން ފެންނަނީ އިމާމް މީހާ އަލްޙަމްދަށް ފަހު ސޫރަތް ކިޔަވާ ވަގުތުއެވެ. އެވާގޮތަކީ ސޫރަތުގައި ކިޔަވާ އެއްޗެއްގެ މާނަ ނުއެނގުމުން ޝައިޠާނާ އަވަސް އަވަހަށް އެމީހަކާއި ނަމާދާއި ދެމެދަށް ވަދެގަންނަނީއެވެ.\nތިމާ އެކަނި ހުރެ ނަމާދުކުރާއިރު ސޫރަތް ކިޔެވި ނަމަވެސް ޙާލަތާއި ގުޅުވައިގެން ސޫރަތް ދިގުކުރާށެވެ. ވަރުބަލިވެ ނިދި ގާތްވެފައި ހުންނަ ޙާލަތުގައި ދިގު ސޫރަތް ނުކިޔަވާށެވެ. ކުރު ސޫރަތް ކިޔަވާށެވެ. ވަރުބަލިވެފައި ހުރެގެން ނަމާދު ދިގުކލުރަން މަސައްކަތްކުރި ނަމަވެސް އެކަން އޮންނާނީ ކުރަންވާ ގޮތަށް ނުކުރެވިފައެވެ.\nވީމާ ވީހައި ގިނަ ސޫރަތްތަކުގެ މާނަ ހިތު ދަސްކުރާށެވެ! މާނަ ނުއެނގޭ ބައިތަކެއް އިމާމާ ކިޔަވާނަމަ އެ ކިޔަވާ ކިޔެވުމަށް ސަމާލުކަން ދޭށެވެ. އެ ކިޔަވާ އެއްޗަކާއި ނަމާދާއިމެދު ވިސްނުން ބަހައްޓާށެވެ.


Felidhoo aai gulhey garaaru faaheh nuvi\nވ. ފެލިދޫ. އެރަށުގެ ގިރާ ސަރަހައްދު ހިމާޔަތްކުރުމަށް ހުށަހެޅި ގަރާރު ފާހެއް ނުވި--\nވ. ފެލިދޫގެ ރަށް ގިރާ މައްސަލަ ހައްލުކުރަން ހުށަހެޅި ގަރާރު ފާސްކުރަން ނުފެންނަ ކަމަށް ރައްޔިތުންގެ މަޖިލީހުން ފާސްކޮށްފި އެވެ.\nފެލިދޫގެ ގިރާ ސަރަހައްދު ހިމާޔަތްކުރުމަށް ފަޒުލް ހުށަހެޅުއްވި ކަންތައްތަަކަކީ މިހާރުވެސް ސަރުކާރުން ކުރަމުންދާ މަސައްކަތްތަކެއް ކަަމަށްވާތީ އެ ގަރާރު ފާސްކުރަން ނުފެންނަ ކަަމަށް އެ މައްސަލަ ދިރާސާކުރި އެންވަޔަރަަންމަންޓް ކޮމިޓީން ވެސް އޮތީ ނިންމާފަ އެވެ.\nކޮމިޓީގެ ނިންމުން މަޖިލީހުގެ ތަޅުމުން މިއަދު ފާސްކުރީ 45 މެމްބަރުންގެ ވޯޓާ އެކު އެވެ. ނުފެންނަަކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nއެންވަޔަރަަމަންޓް ކޮމިޓީގެ ރިޕޯޓްގައި ބުނީ ފެލިދޫގެ ގިރުން ހުއްޓުވަން މިއަހަރުގެ ބަޖެޓުގައި އެއް މިލިއަން ރުފިޔާ ހިމެނޭ ކަމަށާއި އަދި އެ އަދަދު ކުޑަކަމުން އިތުރަށް ފައިސާ ހޯދަން ޕްލޭނިން މިނިސްޓްރީން ފިނޭންސް މިނިސްޓްރީގައި މިހާރު އެދިފައިވާ ކަމަށެވެ. އަދި އެ މަސައްކަތް ކުރުމަށް ކޮންސެޕްޓް ޑިޒައިން ތައްޔާރުކޮށް ބީލަމަށް ހުޅުވާލާނެކަމުގެ ޔަގީންކަން ޕްލޭނިން މިނިސްޓްރީން ދީފައިވާ ކަމަށާއި އެ މަސައްކަތުގެ އަމަލީ މަސައްކަތް ފަށަން މިއަަހަރު ފަހުކޮޅަށް ތާވަލުކޮށްފައިވާ ކަމަށެވެ.\nފަޒުލް ހުށަހެޅުއްވި ގަރާރުގައި ބުނެފައިވާ ގޮތުގައި ފެލިދޫއަށް އަދަޔާ ހިލާފަށް ރަށް ގިރުމުގެ މައްސަލަ ކުރިމަތިވެ ރަށުގެ ނާޒުކު ތިމާވެއްޓަށް ދިމާވެފައިވާ މައްސަލަތަކާއެކު ރަށުގެ ރައްޔިތުން ބިރުވެރިކަމެއްގެ ތެރެއަށް ވަނީ ވެއްޓިފަ އެވެ. އެގޮތުން ހޮސްޕިޓަލާއި ސްކޫލާއި ރައްޔިތުންގެ ގޯތި ގެދޮރަށް ކުރިމަތިވެފައިވާ ނުރައްކަލުގެ ސަބަބުން އެފަރާތްތަަކުގެ ދިރިއުޅުމަށް ކުރިމަތިވެފައިވާ ގޮންޖެހުންތައް ބޮޑުވެ ފެލިދޫގެ ރީތިކަމާއި ގޮނޑުދޮށް ހަލާކުވަމުންދާ ކަަމަށްވެސް ބުނެފައިވެ އެވެ.\nގިރާ ސަރަހައްދު ހިމާޔަތްކުރުމަށް މިއަހަރުގެ ބަޖެޓުގައި ހިމަނާފައި އޮތް ނަމަވެސް އެކަން ނުފެށި ލަސްވަމުންދާތީ ވެސް ފަޒުލް ކަންބޮޑުވުން ފާޅުކުރައްވާފައިވެ އެވެ. އެހެންވެ ފެލިދޫ ރައްޔިތުންގެ ސަލާމަތާއި ރައްކާތެރިކަމަށްޓަކައި ކުރަންޖެހޭ މަސައްކަތްތައް އަވަސްކޮށް ރަށްގިރުމުގެ މައްސަލައަށް އަވަސް ހައްލެއް ހޯދައިދިނުމަށް ސަރުކާރުގެ ކަމާބެހޭ އިދާރާތަކަށް ފަޒުލްގެ ގަރާރުގައި ގޮވާލައްވައިފައިވެ އެވެ.


އަންދާސީ ހިސާބު ހޯދަން ބޭނުންވެއްޖެ\nމިހޮސްޕިޓަލްގެ ނަމްބަރTENDER/HMH/2019/003 އިޢުލާނާއި ގުޅިގެން އެއްވެސް ފަރާތަކުން އަންދާސީ ހިސާބު ހުށަހަޅުއްވާފައިނުވާތީ، އެ ޢިއުލާން ބާތިލްކޮށް އަލުން އެފުރުޞަތު ހުޅުވާލަމެވެ.\nމިކުންފުނިންދޭ މަޢުލޫމާތާއި އެއްގޮތަށް ހުޅުމާލެ ހޮސްޕިޓަލުގެ މުއައްޒަފުންގެ ގެ ޔުނީފޯމު ފެހުމަށް ބޭނުންވާ ފޮތި ސަޕްލައިކޮށްދޭނެ ފަރާތެއް ބޭނުންވެއެވެ. ވީމާ މިކަމަށް ޝައުޤުވެރިވެލައްވާ ފަރާތްތަކުން 23 ޖުލައި 2019 ވަނަ ދުވަހުގެ ހެނދުނު 09:00 އަށް ވަޑައިގެން މަޢުލޫމާތު ސާފުކުރެއްވުމަށްފަހު، 29 ޖުލައި 2019 ވަނަ ދުވަހުގެ ހެނދުނު 09:00 އަށް އަންދާސީ ހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށާއި އަންދާސީ ހިސާބު ހުށަހެޅުއްވުމަށް ވަޑައިގަންނަވާނީ ކޮމާޝަލް ޔުނިޓް (E-01-05) ގައި ހުންނަ ހުޅުމާލެ ހޮސްޕިޓަލް އިދާރީ އޮފީހުގެ މީޓިންގ ރޫމަށެވެ. މަޢުލޫމާތު ސާފުކުރަން އޮންނަ ގަޑިއަށް ހާޒިރުނުވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނޯންނާނެ ވާހަކައާއި، އަންދާސީ ހިސާބު ހުށަހެޅުމަށް ކަނޑައެޅިފައިވާ ސުންގަޑިއަށްފަހު އަންދާސީ ހިސާބު ބަލައިނުގަނެވޭނެވާހަކަ ދެންނެވީމެވެ.\nއަންދާސީ ހިސާބު ހުށަހަޅާނީ މިހޮސްޕިޓަލުން އިރުޝާދުދޭގޮތަކަށެވެ.\nހުޅުމާލެ ހޮސްޕިޓަލް، ހުޅުމާލެ، ހުވަނދުމާ ހިނގުން، ދިވެހިރާއްޖެ\nއީ-މެއިލް: [email protected] ވެބްސައިޓް: www.hmh.gov.mv ފޯން: +960 3350147\nސުންގަޑި: 23 ޖުލައި 2019 0900


SunOnline: Malee bayaan husha naalhanee Jabir aai Naseer\nމާލީ ބަޔާން ހުށަހަނާޅަނީ ޖާބިރާއި ނަސީރު\nމުހައްމަދު މުޒައްޔިން ނާޒިމް 08 Sep 2020, 17:07\nކާށިދޫ ދާއިރާގެ މެމްބަރު އަބްދުﷲ ޖާބިރާއި މުލަކު ދާއިރާގެ މެމްބަރު އިބްރާހިމް ނަސީރު --\nރައްޔިތުންގެ މަޖިލީހުގެ ކާށިދޫ ދައިރާގެ މެމްބަރު އަބްދުﷲ ޖާބިރާއި މުލަކު ދާއިރާގެ މެމްބަރު އިބްރާޙިމް ނަސީރު ފިޔަވާ އެހެން ހުރިހާ މެމްބަރުން މަލީ ބަޔާން ހުށަހަޅައިފިއެވެ.\nމަޖިލިސް ގަވައިދުގައި ބުނާ ގޮތުން މަޖިލިސް މެމްބަރުންނާއި އެ މެމްބަރުންގެ އަނބިން ނުވަތަ ފިރިން އަދި 18 އަހަރު ނުފުރޭ ދަރިންގެ މާލީ ބަޔާން ކޮންމެ އަހަރެއްގެ އޮގަސްޓް 31ގެ ކުރިން މަޖިލީހަށް ހުށަހަޅަން ޖެހެއެވެ. އަދި މެމްބަރުގެ މާލީ ބަޔާން މަޖިލިސް ވެބްސައިޓުގައި ޝާއިއުކުރަން ޖެހޭ ކަމަށް ގަވައިދުގައި ބުނެއެވެ.\nމިއަދު މަޖިލިސް ވެބްސައިޓުގައި މާލީ ބަޔާން ހުށަހެޅި ހުރިހާ މެމްބަރުންގެ މާލީ ބަޔާން ހާމަކޮށްފައިވާއިރު، މާލީ ބަޔާން ނެތީ ޖާބިރާއި ނަސީރުގެ އެކަންޏެވެ.\nއެ ދެ މެމްބަރުންގެ މާލީ ބަޔާން ހުށަހަޅަން ޖެހޭ މުއްދަތުގައި ހުށަހަޅާފައި ނުުވާކަން މަޖިލިސް އިދާރާ އިންވެސް "ސަން" އަށް ކަށަވަރުކޮށްދެއެވެ.\nމަޖިލިސް ގަވައިދުގައ 70 ވަނަ މާއްދާގެ (ހ) ގައި ބުނާ ގޮތުން، މެމްބަރަކު މާލީ ބަޔާން ހުށަނާޅައިފި ނަމަ، އިތުރު 15 ދުވަސް ތެރޭގައި މަލީ ބަޔާން ހުށަހެޅުމަށް ލިޔުމަކުން މަޖިލީހުގެ އަމީން އާންމު އަންގަން ޖެހެއެވެ.\nމަޖިލީހުގެ މީޑިއާ ޑިރެކްޓަރު ހަސަން ޒިޔާއު "ސަން"އަށް ވިދާޅުވީ، އެ ދެމެމްބަރުންނަށް ލިޔުމުން މިހާރު 15 ދުވަސް ތެރޭ މާލީ ބަޔަން ހުށަހެޅުމަށް އަންގާފައިވާނެ ކަމަށެވެ.\nގަވައިދުގައި ބުނާ ގޮތުން، އިތުރު މުއްދަތު ދީގެންވެސް މެމްބަރަކު މަލީ ބަޔާން ހުށަނާޅައިފި ނަމަ މަޖިލީހުގެ ރިޔާސަތުން އެ މެމްބަރެއްގެ ނަން އިއްވަން ޖެހެއެވެ. އެއަށްފަހު އެ މެމްބަރަކަށް މަޖިލިސް ޖަލްސާއެއްގައިވެސް އަދި ކޮމިޓީއެއްގައިވެސް ބައިވެރިވެވޭނީ މަލީ ބަޔާން ހުށަހެޅުމަށްފަހު ކަމަށް ގަވައިދުގައި ބުނެއެވެ. އަދި ރިޔާސަތުން ނަން އިއްވުމަށްފަހު މަލީ ބަޔާން ހުށަހެޅުމާ ހަމައަށް ހިނގާ ކޮންމެ ދުވަހަކަށް މެމްބަރެއްގެ މުސާރައިން ދުވާލަކަށް ޖެހޭ އަދަދު ކެނޑެމުންދާނެ ކަމަށް ގަވއިދުގައި ބުނެއެވެ.\nމީގެ ކުރިން މަޖިލިސް މެމްބަރުންގެ މާލީ ބަޔާން އާންމު ކުރުން ލާޒިމެއް ނުނެވެ. އެ ބަދަލު ގެނައީ، މި ހިނގާ 19 ވަނަ މަޖިލީހުން މަޖިލިސް ގަވައިދަށް ގެނައި ބަދަލާ އެކުއެވެ.


Ras Online - ބެންގަލޫރު އެފްސީ ވީއެންމެ އަވަހަކަށް ރާއްޖެ ދޫކޮށްދާން މަހްލޫފް އަންގަވައިފި\nއަހުމަދު ޝާހް9މޭ 2021 - 1:21\nއިންޑިއާގެ ބެންގަލޫރު އެފްސީ ވީއެންމެ އަވަހަކަށް ރާއްޖެ ދޫކޮށްދާން ކުޅިވަރާބެހޭ ވަޒީރު އަޙްމަދު މަހްލޫފް އަންގަވައިފިއެވެ.\nއޭއެފްސީ ކަޕުގެ ގުރޫޕު ޑީއަށް ކޮލިފައިވުމަށް ކުޅޭ ފައިނަލް ކޮލިފިކޭޝަން މެޗުގައި ކުލަބް އީގަލްސްއާ ދެކޮޅަށް ކުޅުމަށް އިންޑިއާގެ ބެންގަލޫރު އެފްސީ ރާއްޖެ އައިސްފައިވަނީ މިމަހުގެ7ވަނަ ދުވަހުގެ ވަގުތެއްގައެވެ. ނަމަވެސް އެޓީމުން ވަނީ އެޗްޕީއޭއިން ކަނޑައަޅާފައިވާ ގައިޑްލައިނާ ހިލާފުވެ މަގުމައްޗަށް ނުކުމެގެން އުޅެފައެވެ. އެކަމާ ގުޅިގެން މަޙްލޫފް އަންގަވާފައިވަނީ ވީއެންމެ އަވަހަކަށް އެޓީމް ރާއްޖެ ދޫކޮށް ފުރައިގެން ދިއުމަށެވެ.\nމަޙްލޫފް މިރޭ ވިދާޅުވީ، އީގަލްސްއާއި ބެންގަލޫރު އެފްސީގެ މެޗް ރާއްޖޭގައި ނުކުޅެވޭނެކަން އެފްއޭއެމަށް މިހާރު އަންގާފައިވާ ކަމަށާއި، އަދި އެޓީމު ރާއްޖެއިން ވީއެންމެ އަވަހަކަށް ފުރުމުގެ އިންތިޒާމް ހަމަޖެއްސުމަށްވެސް އެންގެވި ކަމަށެވެ. އަދި އޭއެފްސީ ކަޕްގެ ގްރޫޕް ސްޓޭޖްގެ މެޗްތައް ފަސް ކުރުމަށް އޭއެފްސީއާ މަޝްވަރާ ކުރަށްވާނެ ކަމަށް މަޙްލޫފް ވިދާޅުވިއެވެ.\nމަހްލޫފް ވިދާޅުވީ އާއްމުންގެ ޕްރެޝަރު ބޮޑުވެފައިވާ މި ދަނޑިވަޅުގައި ވެސް މުބާރާތް ބޭއްވުމަށް ނިންމީ ބޮޑު ރިސްކެއް ނަގައިގެން ކަމަށާއި، އެކަމަށް ބެންގަލޫރު ޓީމުން އިހްތިރާމް ނުކުރިކަމަށެވެ.\nބެންގަލޫރު އެފްސީ މާލޭގެ ހޮޓަލެއްގައި ކޭމްޕު ކޮށްފައިވާއިރު އެފްއޭއެމުން ބުނެފައި ވަނީ މެޗު ކުޅުމަށް ދެޓީމުގެ އިތުރުން ހުރިހާ ކަމެއްގައި ހަރަކާތްތެރިވާ ފަރާތްތައް ހިމެނޭނީ "ބަޔޯ ސެކުއާ ބަބުލް" އެއްގެ ތެރޭގައި ކަމަށެވެ. އީގަލްސްއާއި ބެންގަލޫރު އެފްސީގެ މެޗު ކުޅުމަށް ހަމަޖެހިފައިވަނީ މިމަހުގެ 11 ވަނަ ދުވަހުއެވެ.\nރާއްޖޭގައި ހޯސްޓް ކުރާ އޭއެފްސީ ގުރޫޕު ޑީގެ މެޗުތަކުގެ އިތުރުން ކޮލިފިކޭޝަން މެޗަށްވެސް ސަރުކާރާއި އެޗްޕީއޭއިން ހާއްސަ ހުއްދައެއް ދީފައިވާއިރު، އެ މެޗުތަކާއި ގުޅިގެން ގިނަ ބަޔަކު ގެންދަނީ ކަންބޮޑުވުން ފާޅުކުރަމުންނެވެ. އޭއެފްސީން ލަފާދީފައިވަނީ ބަބުލް ސިސްޓަމަށް ޓީމުތައް އެކަހެރިކޮށް، ޓީމުތަކަށް ހިދުމަތް ދޭ ފަރާތްތައްވެސް އެކަހެރި ކޮށްގެން މެޗުތައް ކަނޑައެޅިފައިވާ ތާރީހުގައި ކުރިއަށް ގެންދިއުމަށް ކަމަށް މަޙްލޫފް ވަނީ މީގެ ކުރިން ވިދާޅުވެފައެވެ.